Story: Dhasnuvi hiy\nމީހުންގެ މިޒާޖަށް ކުއްލި ކުއްލިއަށް ބަދަލު އައުމަކީ ވެދާނެ ކަމެއް ހެއްޔެވެ؟ މާބޮޑަށް ހެޔޮ ބޮޑުވުމަކީ ކަމެއްގެ ނިޝާނެއް ހެއްޔެވެ؟ އެއީ އަލާމާތެއް ހެއްޔެވެ؟\nނޫނެކެވެ. ހާލަތާއި ޒަމާން ގެންނަ މުސީބާތްތަކުން މީހުންނަށް ބަދަލު އާދެއެވެ. ނުވިސްނޭ އެތައް ބަޔަކަށް ފަހުން ވިސްނެއެވެ. ގޯސްކޮށް އުޅުނު ކިތައް މީހުން މިހާރު އިސްލާހު ވެއްޖެ ހެއްޔެވެ؟ މިސްކިތް ނުފެންނަ ކިތައް މީހުން ފަސްވަގުތަށް މިސްކިތަށް އަރަން ފަށައިފި ހެއްޔެވެ؟ ކޮނޑާއި ބުރަކަށި ހާމައަށް ދައްކައިގެން، ސޯޓު ލައިގެން ހުސްފައިގައި އުޅުނު ކިތައް މީހުން ނިވާ ވެއްޖެ ހެއްޔެވެ؟ އެއް މަގުން ނުހިނގުނު ކިތައް މީހުން އެއް ސުފުރާއިން ބަނޑުފުރަން ފަށައިފި ހެއްޔެވެ؟ މިއީ އަހަންނަށް ފެންނަ ހަގީގަތެވެ. ލޮލު ކުރިމަތިން ކުލަވާ މަންޒަރުތަކެވެ.\nއެކަމަކު އެއީ ގޯސް ވިސްނުމެކެވެ. އަހަންނަށް ފެނުނު މަންޒަރާއި ކުރެވުނު ތަޖުރިބާ ތަފާތުވީއެވެ. މާބޮޑަށް ހެޔޮ ބޮޑުވުން އަހަންނަށް މާނަ ކުރެވުނު ގޮތް ގޯސްވީއެވެ. މިޒާޖަށް އައި ކުއްލި ބަދަލު ތަރުޖަމާ ކުރެވުނު ގޮތް ނުބައި ވީއެވެ. ބޭރުފުށުގެ ކުލައާއި އެތެރެއާ ދިމާވެދާނެ ކަމަށް ހީކުރުން ގޯސްވީއެވެ.\nރިޔާޒަކީ އަހަރެންގެ އަލަތު ލޯތްބެއް ނޫނެވެ. އެހެނަސް އެއީ އަހަރެންގެ އަލަތު ފިރިމީހާއެވެ. ރިޔާޒުގެ ހުވަފެނީ ރާނީއަކީ އަހަރެން ކަމަށް އޭނާ އަބަދު ވެސް ބުނެއެވެ. އަހަރެން އެހަނދާންވެއެވެ. އޭނާ ބުނާ ޖުމުލަތައް ހަނދާންވެއެވެ. އޭގައި ހުންނަ ބުރަދަނެއް އޭރަކު ނުވިސްނެއެވެ. އަހަރެން މުނީޒާ ރައްޓެހިވީ އޭނާ އާދޭސްކޮށްކޮށް ހުއްޓައެވެ. މުނީޒާ ރައްޓެހިވި ފަހުން ރިޔާޒަށް އައި ބަދަލު ފެނުނެވެ. އޭނާ އުޅުނު ގޮތެވެ. އެއްދުވަހު އޭނާ ބުނި ޖުމުލައެއް އަދި ވެސް ހަނދާނުން ނުފިލާ އެބަހުއްޓެވެ.\n"ހިތެއް އޮޅުކުރަން ހިތެއް ފުނޑުފުނޑު ކޮށްލައިފި ނަމަ ފަހުން ރޯން ޖެހިދާނެ."\nކުއްލިއަކަށް މުނީޒު އަހަންނަށް ގެއްލުނީއެވެ. އަހަންނާ ވަކިވީއެވެ. އުމުރަށެވެ. މުޅި އުމުރަށެވެ. އޭނާ ދިޔައީއެވެ. ދުވަހަކު ވެސް ނާންނަ ގޮތަށެވެ. އަހަރެންގެ ހަޔާތުގެ ތަސްވީރުގައި އޭނާ ނެތުނީއެވެ. އޭރު އަހަރުމެންގެ ކައިވެނީގެ މަންޒަރުތައް އޮތީ ކުރަހާފައެވެ. ދުވަސް އޮތީ ނިންމާފައެވެ. އާއިލާއިން އޮތީ އާނ ބަސް ބުނެފައެވެ. ލިބެން އުޅުނީ ހެޔޮ މައިދައިތަ އެކެވެ. ހެޔޮ ފަހަރިއެކެވެ. ނަމަވެސް، ހުރިހާ ކަމަކަށް ހުރަސް އެޅީ ތަގުދީރެވެ. އެކުވެރިންނާއެކު ފަރުމަހަށް ގޮސް އުޅެނިކޮށް ގޮތްތަކެއްވީއެވެ. ފަރުވާ ދެވޭނެ ތަނަކަށް ނުގެނެވި އުޅެނިކޮށް ފުރާނަ ދިޔައީއެވެ.\nއެއީ ހިތްދަތި ދުވަހެކެވެ. އަސަރު ކުރި ރެއެކެވެ. އެހައި ހިސާބުން މުޅި މަންޒަރު ބަދަލުވީއެވެ. ލޯބިން ބިނާކުރި ހުވަފެނީ މަންޒިލު ސުނާމީ އަރައި ދޮވެލީއެވެ. ހަމައަކަށް އެޅުނީ ދުވަސްގަނޑެއް ފަހުންނެވެ. ރިޔާޒު ހުރީ ފުރުސަތަށް ބަލަބަލައެވެ. އަހަރެން ހިފީ ރިޔާޒު ދެވަނަ ފަހަރަށް ދިއްކޮށްލި އަތުގައެވެ. ރިޔާޒަކީ ފަތުރުވެރިންގެ ހާދިމެކެވެ. ފުރަތަމަ ފެނިލުމުން ހިތްލަންބުވާލާނެ ހިނިތުންވުމެއް އޭނާ ގެންގުޅެއެވެ. އަހަންނަށް އަޅައިގަތީ އެ ހިނިތުންވުމުގައެވެ. ހިތްދޫކޮށް ލެވުނީ ވެސް އެ ހިނިތުންވުމަށެވެ. މުނީޒުގެ ހަނދާން ތަކުން ނުކުންނާށެވެ. އަހަރެންގެ ހިތުގައި ރިޔާޒުގެ ނަން ލިޔަން ޖެހުނީ ހިތާއި ދެކޮޅަށެވެ. އަހަންނަށް ޖެހުނީ ލޯބިވާށެވެ. ހިތަށް ވިސްނައިދީގެންނެވެ. ގަދަކަމުންނެވެ.\n"ހަޔާތަކީ އަޑި ގުޑަން ގިނަ ވާދީއެއް. އަބަދު އެއްގޮތަކަށް ނޯންނާނެ. އެ ހަނދާނުގައި ކިތައްމެ ދުވަހަކު ނުކައި ނުބޮއި އުޅުނަސް ވާނެ ފައިދާއެއް ނޯންނާނެ. ހުރިހާ ދެރައެއް ލިބޭނީ ދަރިފުޅަށް. ހަލާކު ވާނީ ދަރިފުޅުގެ ދިރިއުޅުން. ދުނިޔެއަކީ އެހައި ކުޑަތަނެއް ނޫން." އަހަރެންގެ ވިސްނުން ބަދަލުކޮށްލީ މަންމަގެ ބަސްތަކުންނެވެ.\nއެއީ ކިހާ ބޮޑު ތެދެއް ހެއްޔެވެ؟ ދުނިޔެއީ ކިހައި ފުޅާ ތަނެއް ހެއްޔެވެ؟ ކިހައި ބޮޑު ތަނެއް ހެއްޔެވެ؟ އަހަންނަށް އެހައި ކުޑަކޮށް މި ވިސްނެނީ ކީއްވެ ހެއްޔެވެ؟ އުފަލާއި އަރާމާއި މަޖާ އޮތީ މި ދުނިޔޭގައެވެ. ވޭނާއި ކެކުޅުމާއި ހިތްދަތިކަން ވެސް އޮތީ މި ތަނުގައެވެ. މަތީ ހުރެ ބަލައި އިރު އިންސާނުން ފެންނާނީ ވެލި ފުކެއް ހެންނެވެ. އެކަމަކު މީހުންގެ ހިތް ކައުނަށް ވުރެ ބޮޑެވެ. ބޮޑެތި ގުރަހާނާ ތަކަށް ވުރެ ފުނެވެ. އަހަންނަށް ދަސްނުވީ އެކަމެވެ. މީހުންގެ ހިތުގެ ފުންކަމެވެ. ފުން މިނެވެ. މަކަރުވެރި ރޭވުންތަކެވެ. ހީލަތްތެރި މަކަރެވެ.\n"އަހަރެން ބޭނުމެއް ނޫން ލަސްކުރާކަށް. ބޭނުން ވަނީ އަވަހަށް ކައިވެނި ކުރަން،" ކުރީގެ ތަޖުރިބާގެ އަލީގައި އަހަރެން ގޮތެއް ނިންމީމެވެ. "ކޮންމެ ހާލަކަށް ވެސް އަހަރެން ފެތޭނަން. އަހަރެން ހޭނޭނަން."\nއެކަމާ ރިޔާޒު ދެބަހެއް ނުވެއެވެ. އޭނާ ބޭނުން ވާނީ އެގޮތް ކަން އަހަންނަށް މާ ކުރިން ވެސް އެނގެއެވެ.\n"ސުޒީ ބޭނުންވާ ގޮތަށް ހުރިހާ ކަމެއް ވެސް ނިންމާނީ. ހުރިހާ ބާރެއް ސުޒީއަށް ދޫކޮށްލައިފަ." ރިޔާޒު އެބުނީ ކިހައި ބޮޑު ތެދެއް ހެއްޔެވެ؟\nކައިވެނީގެ ކަންތައް ނިންމުމުގައި އޭނާ ބަހެއް ނުކިޔައެވެ. ގޮތެއް ނުނިންމައެވެ. ހުރިހާ ކަމެއް ނިންމީ އަހަރެން ބޭނުންވި ގޮތަށެވެ. ހުރިހާ ކަމެއްގެ ކުރީ އަހަރެން އެދޭ ގޮތަށެވެ. ރިޔާޒު އެ ހުރިހާ ކަމަކަށް ރުހި ގަބޫލުވިއެވެ. ޚިޔާލު ތަފާތެއް ނުވިއެވެ. ކައިވެނީގެ ކަންކަން ނިންމީ އާދައިގެ ގޮތަކަށެވެ. ވަރަށް އާދައިގެ ގޮތަކަށެވެ. މަންމަމެން އެކަމާ ކުދިކިޔެވެ. ނަމަވެސް މަންމައަށް އަހަރެން އެނގޭނެއެވެ. ބުނާކަށް ނުޖެހޭނެއެވެ.\n"އަހަރެން ބޭނުންވަނީ ވީހާ އަވަހަށް ކުއްޖަކު ހޯދަން." ރިޔާޒުގެ ބޭނުންވާ ގޮތް ބުނީ ކައިވެންޏަށް ހަފުތާއެއް ވީފަހުންނެވެ.\n"އަހަރެން އަދި ވަގުތުކޮޅެއް ބޭނުންވޭ. އަދި ތަންކޮޅެއް އަވަސް." އަހަރެންގެ ޚިޔާލު ތަފާތުވިއެވެ.\nއަހަރެން ހީކުރީ ރިޔާޒު ދެކޮޅު ނަހަދާނެ ކަމަށެވެ. އަހަރެން ބޭނުންވާ ގޮތަށް އެކަން ވެސް ދޫކޮށްލާނެ ކަމަށެވެ. އަހަރެންގެ ނިންމުމަކީ އޭނާގެ ނިންމުމަށް ވާނެ ކަމަށެވެ. ނަމަވެސް ކަންވީ އެހެންނެއް ނޫނެވެ. ފުރަތަމަ ފަހަރަށް ޚިޔާލު ތަފާތުވިއެވެ. އޭރު އެއީ ކުރިފަޅައިގެން ހެދިދާނެ ގަހެއް ކަމެއް އަހަންނަކަށް ނުވިސްނުނެވެ. ފެން ނުދިނަސް އެ ގަސްހެދި ފޯދިގެން އޭގައި އަޅާ މޭވާ ކެވިގެން މަރުވެދާނެ ކަމަށް ހިތަށް ވެސް ނާރައެވެ.\n"އެބައޮތް ގޮތެއް." އަހަރެން ބުނެލީމެވެ. "އުޅެން އަހަރުމެންގެ ގެއަށް ބަދަލުވާންވީނު. އޭރުން އަހަންނަށް އެއްބަސް ވެދިދާނެ."\nރިޔާޒުގެ ވިސްނުމާ އަހަރެންގެ ވިސްނުން އެއްގަލަކަށް ނާރަނީސް ދެވަނަ މައްސަލައާ ކުރިމަތިލާން ޖެހުނެވެ. ރިޔާޒުގެ ވިސްނުން އަހަންނަށް ދޭހަ ކުރާކަށް ފަސޭހައެއް ނުވިއެވެ. އަހަރެން ހީކުރީ އޭނާ ބޭނުންވަނީ ދަރިއެއް ކަމަށެވެ. ފަސޭހައިން އެކަން ވާން އޮތްގޮތް އަހަރެން ބުނީމެވެ. ސަބަބުތައް ގިނަވީ މައެވެ.\nއަހަންނަށް އުޅެން ޖެހެނީ ކުއްޖަކު ގެންގުޅެވޭ ވަރު ކޮޓަރިއަކު ނޫނެވެ. އެއީ ކޮށްޓެކެވެ. ފާރުގައި ސިމެންތިއެއް ނުޖަހައެވެ. ތަޅުމުގައި އޮތީ ފޮޅި، އޮޅި އިރިފައިވާ ތަރުފާއްޔެކެވެ. ނިދަން ހުރީ ލަކުޑިން ޖަހައިފައިވާ ހަނި އެނދެކެވެ. އޮށޯވެއްޖެ ނަމަ މަޅުތަކުން އަޑު ކިޔައެވެ. އެނދުގައި އޮތީ ދެފުށް ފިތި ކަޅުވެފައިވާ ތުނި ގޮދަޑިއެކެވެ. އެނދުގައި އޮށޯވެ ބަލައިލުމުން ފެންނަނީ ވަކަރު މަތީ ދުވާ މީދާތަކެވެ. ކަންކަނުގައި ގިނަވެ ބޯވެފައިވާ މަކުނުވާތަކެވެ. ކޮޓަރީގައި އިތުރަށް ހުރީ އަރިވެފައިވާ ފޮތި އަލަމާރިއެކެވެ. ކޮޓަރީގައި އުޅެން ޖެހެނީ އެތެރެއަށް ނޭވާ ހިފަހައްޓައިލައިގެންނެވެ. ދުވާ ވަހުންނެވެ. ފެންވަރަން ޖެހެނީ ގިފިލިންނެވެ. ފާޚާނާ ކުރަން ޖެހެނީ ހަނޑަސްބުރި ޖަހައިގެންނެވެ.\nއެކަމަކު އަހަރެންގެ އުޅުނީ އެކަހަލަ ތަނެއްގައި ހެއްޔެވެ؟ ހާމަ ގިފިއްޔަކުން ފެންވެރި ހަނދާނެއް ނުވެއެވެ. އަހަރެން ކޮޓަރިއަކީ ފިނިހޫނުމިން ހެޔޮ ކުރެވޭ ކޮޓަރިއެކެވެ. ނިދީ މަޑު ގޮދަޑީގައެވެ. ކޮޓަރީގައި ފާޚާނާ ހުރެއެވެ. ދޮންނަ މެޝިން ހުރެއެވެ. ބޭނުން އިރަކު އިސްތިރި ކުރެވެއެވެ.\nދެން އޮތީ ބަދިގެއެވެ. އޮށިން ބިތްގަތާފައި ހުރި ކުޑަކުޑަ ތަނެކެވެ. ކައްކަން ޖެހުނީ މަށި އުނދުނުގައެވެ. ދަރުންނެވެ. އުނދުނަށް ހުޅު ލައިފިނަމަ ދެ ލޯ ހީވާނީ ބޭރަށް ނުކުމެދާނެ ހެންނެވެ. މުޅި ތަނުގައި އޮންނާނީ ދުމެވެ. ބަދިގެއިން ނިކުތުމަށްފަހު އޮންނާނީ ކެއްސުމެވެ. ކެއްސާ ކެއްސާ ގޮސް މީހާ ހަލާކުވާ ވަރުވާނެއެވެ. އެއިން އެއްވެސް ކަމަކާ އަހަރެން ޝަކުވާއެއް ނުކުރަމެވެ. އެއީ މައްސަލައަކަށް ނަހަދަމެވެ. ފަސްއިނގިލި ތަފާތުކަން ވިސްނެއެވެ.\n"ކެތްވެޔޭ ހިތަށް އަރާ." އަހަރެން ވާހަކަތައް އަހައިފައި މަންމަ ބުނެލިއެވެ.\n"މަންމައެއްނު ބުނީ ދުނިޔެއަކީ އަޑިގުޑަން ގިނަ ތަނެކޭ." އަހަރެން މަންމަގެ އުނގުގައި ބޯ އަޅައިލީމެވެ.\nމަންމަ އަހަރެންގެ ބޮލުގައި ފިރުމައިލިއެވެ. ލޯބިން ފުރިގެންވީ ގޮތަކަށެވެ. އަހަންނަށް ލޯ މަރައިލެވުނެވެ.\n"މި އެ ޒަމާނެއް ނޫނެއްނު. އަނެއްކާ ރިޔާޒަށް ނުލިބެނީ އެއް ވެސް ނޫނެއްނު،" މަންމަ ފުން ނޭވާއެއް ދޫކޮށްލިއެވެ. "ދަރިފުޅާ! ފިރިން މުރާލިކޮށް، އެމީހުން ޒިންމާދާރު ކުރުވާނީ ވެސް އަނބިން. މިހާރު ތިއީ އެކަކު. އެއް ހަށިގަނޑެއް. އެއް ފުރާނައެއް. ރިޔާޒުގެ ގޭގައި އިތުރު ބަޔަކު ނެތް. ތިބީ މުސްކުޅި ދެ މަފިރިން. އެމީހުންނަކަށް ތިޔަ ކަންކަން ރަނގަޅެއް ނުކުރެވޭނެ. ތިޔަ ހުރިހާ ކަމެއްގަ އިސްނަގައިގެން ގެ ބިނާ ކުރާން ޖެހޭނީ ދަރިފުޅަށް. ދިރިއުޅުމުގައި ކުލަ ޖައްސާނީ އަނބިން. އަނބިންގެ ހިތްވަރުން."\nއަހަރެން ހީކުރީ މަންމަ ދައްކާނީ އެހެން ވާހަކައެއް ކަމަށެވެ. މަންމަގެ ވާހަކަ ފެށި ގޮތުން އަހަންނަށް މާނަ ކުރެވުނީ ވެސް އެހެންނެވެ. ނަމަވެސް، ނިމިގެން ދިޔައީ އެހެން ގޮތަކަށެވެ. މަންމަގެ ވާހަކަތަކުން އަހަރެންގެ ހިތުގައި އަޒުމު އާލާވިއެވެ. ހިތްވަރު އިތުރުވިއެވެ.\n"މަންމާ ރިޔާޒު ބޭނުންވަނީ ކުއްޖަކު ހޯދަން،" އަހަރެން ތެދުވެ މަންމަގެ މޫނަށް ބަލައިލީމެވެ. "ކިހިނެއް އަހަރެން؟"\nމަންމަ ވެސް އަހަރެންގެ މޫނަށް ބަލައިލިއެވެ. ފުން ނަޒަރަކުންނެވެ. އެ ދެ ލޮލުގެ ތެތްކަން އިތުރުވަމުން ދިޔައެވެ. މަންމަގެ ތުންފަތް ހަރަކާތްކޮށްލިއެވެ. ދެއަތް ނަގައި އަހަރެންގެ ދެ ކޮލުގައި ހިފައިލިއެވެ.\n"ދެކޮޅު ނަހަދާ އާނ ބަސް ބުނޭ. ފިރިމީހާއާ ދެކޮޅު ވާން ފަށައިފި ނަމަ ދިރިއުޅުމުގެ ބަރަކާތެއް ނުހުންނާނެ." މަންމަ އަހަރެން ދަތްދޮޅީގައި ހިފައިލިއެވެ. "މާ ބޮޑަށް ހާސް ނުވޭ. މަންމަ ހުންނާނީ ދަރިފުޅާ އެކު."\nކައިވެންޏަށް ފަސްވަނައަށް ވީ ހަފުތާގައި ރިޔާޒު ފުރައިގެން ދިޔައީއެވެ. ފުރުމުގެ ކުރިން ޖެހުނު ލައް ފިލުވައިލީމެވެ. އިސްނެގީ އަހަރެންނެވެ. ހިތާ ދެކޮޅަށް ނަމަވެސް ރިޔާޒު ބޭނުންވާ ގޮތަށް އެއްބަސްވެގެންނެވެ. އޭގެ ފަހުން ހުރިހާ ކަމެއް ދިޔައީ ރަނުން ރަނަށެވެ. އަހަރުމެން މަޝްވަރާ ކުރަމެވެ. ވާހަކަދައްކަމެވެ. ހިޔާލު ތަފާތެއް ނުވެއެވެ. އަހަރެންގެ ވާހަކައަށް ރިޔާޒު އެއްބަސް ވެއެވެ. ރިޔާޒު ބޭނުންވާ ގޮތަށް އަހަރެން އާނ ބަސް ބުނަމެވެ. އެކަމަކު ވެސް އަހަންނަށް ފާހަގަވި ކަމެއް އޮވެއެވެ. ހިޔާލު ތަފާތު ކަމެއް ނަމަ ހޫމް އަކުން ނިންމާލާކަމެވެ.\nއަހަރެން އަޒުމު ކަނޑައެޅީމެވެ. ދިރިއުޅުން ކާމިޔާބު ކުރާށެވެ. ވީރާނާވެފައިވާ ގެ އަލުން އިމާރާތް ކުރާށެވެ. ކުއްޖަކު ލިބެންވާ އިރަށް އުޅެވޭނެ ރަނގަޅު ތަނެއް ބިނާކުރާށެވެ. ހިތުގައި އުއްމީދީ ގެ ކުރަހައިލީމެވެ. ހުވަފެނީ ގަނޑުވަރެވެ. އެކަން ރިޔާޒަށް ކިޔައިދިނީމެވެ. އޭނާ ހޫމް އަޅުވާލިއެވެ. އަހަރެން މާނަކުރީމެވެ. ކުރިއަށް ދާންވީ ކަމަށެވެ. އެކަމާ ރިޔާޒު ނުބެހެއެވެ. ދެކޮޅެއް ނަހަދައެވެ. ފާޑެއް ވެސް ނުކިޔައެވެ.\nރިޔާޒު ރިސޯޓަށް ދިޔަތާ ހަފުތާއެއް ވާން ކައިރިވީ އިރަށް އަހަންނަށް އުނދަގޫވާން ފެށިއެވެ. ބޯ އަނބުރަނީއެވެ. މޭ ބޮޑުވަނީއެވެ. ހޮޑުލަވާ ގޮތް ވަނީއެވެ. އެނދުން ތެދުވާ ހިތް ނުވަނީއެވެ. އެއްޗެއްގެ ވަސް ދުވާއިރަށް އޯކަށް ދެމެވެނީއެވެ. އަހަންނަށް ޝައްކުވާން ފެށިއެވެ.\n"ދެން ބަލައިގެން އުޅޭނީ!" ރިޔާޒުގެ އަޑުގައި އުފާވެރިކަމެއް ނެތެވެ. ފޯނުން ވާހަކަދެއްކި އިރު އެކަން އަހަންނަށް އިހުސާސްކުރެވުނެވެ.\nއޭރު އަހަރެން ކުރާން ބޭނުންވި އެއްވެސް ކަމެއް ނުކުރެވެއެވެ. އެއްވެސް މަސައްކަތެއް ނުފެށެއެވެ. ގެއަށް ގެންނަން ބޭނުންވި ބަދަލު އޮތީ ބޮލުތެރޭގައެވެ. އަނެއްކާ ވެސް ޖެހުނީ މަންމަގެ އުނގުގައި ބޯ އަޅާށެވެ. މަންމަ އަހަންނަށް އެހީތެރިވިއެވެ. އަހަރެންގެ ހުރިހާ ކަމެއްގެ އެއްކޮޅުގައި ހިފިއެވެ.\n"އަންހެނަކު ކުރާން ހިތުލައިފި ކަމެއް ނުވެއެއް ނުދާނެ." މަންމަ ހިނިތުންވެލާފައި އަހަރެންގެ ބޮލުގައި ފިރުމައިލިއެވެ.\nއަހަރުމެން ތިބީ އަހަރުމެންގެ ހުވަފެނީ ކޮޓަރީގައެވެ. އެއީ މިހާރު ހަގީގަތެކެވެ. އަހަރެންގެ ގަނޑުވަރެވެ. އެންމެ ޒަމާނީ ކޮޓަރިއެކެވެ. ޒަމާނީ ފަރުނީޗަރެވެ. ސްމާޓް އާލާތްތަކެވެ. ފިނިހޫނުމިން މިން ކުރެވޭ ކޮޓަރިއެވެ.\n"މަންމައަށް ހުރިހާ ޝުކުރެއް. ހަތަރު މަސް ތެރޭ މިހާ ބޮޑު ކަމެއް ކުރެވޭނޭ ވެސް ހިތަށް ނާރަ." އަހަރެން ބަނޑުގައި އަތް ޖައްސައިލީމެވެ.\n"ވިހާ ގަދަވާން ވާއިރަށް އެ ކޮޅު ދެ ކޮޓަރި ވެސް ނިމޭނެ. ބަދިގެ މި ހަފުތާގައި ނިމޭނެ." މަންމަ ހިނިތުންވެލިއެވެ. "މި މަންމައާއި ބައްޕަގެ ފަރާތުން މާމަ ދަރިފުޅަށް ދިން ހަދިޔާއެއް."\nމަސައްކަތް ދާގޮތާއި ކަންކަން ރާވާ ގޮތް ދުވަހުން ދުވަހަށް ރިޔާޒަށް ކިޔައިދެވެމެވެ. ކަމެއް ސިއްރެއް ނުކުރަމެވެ. ދޮގެއް ނަހަދަމެވެ. އޮޅުވައެއް ނުލަމެވެ. ލިބެން އުޅޭ ދަރިފުޅަށް ޓަކައި އަހަރެން ފޮނި އުއްމީދުތަކެއް ކުރާތީއެވެ. ރިޔާޒު ބޭނުންވާ ކަންތައް ކޮށްދެވޭތީ އަހަރެން އުފާވެއެވެ.\nރިޔާޒު ރަށަށް އައީ އަހަރެން ވިހަން ކައިރިވުމުންނެވެ. ގެއަށް ގެނެސްހުރި ބަދަލު ފެނިފައި އޭނާ ހައިރާންވިއެވެ. ކުރު މުއްދަތެއްގައި އެހައި ބޮޑު ބަދަލެއް ގެނެއުމުން އޭނާ ތައުރީފުކުރިއެވެ. އަބާދާއި އަބަދު އެވާހަކަ ދައްކައެވެ.\n"ތޭންކްސް. އަހަންނަކީ ފުރިހަމަ ފިރިހެނެއް ކަން ގަބޫލުކުރެވިއްޖެ. މި ވަރަށް ބޮޑު ހުވަފެނެއްގައި ޖެހުނު ހަގީގީ ކުލައެއް،" ރިޔާޒު އަހަރެންގެ އަތުގެ ތެރެއަށް އިނގިލިތައް މަހައިލައިގެން ދިޔަރެސް މަތީ ހިނގަމުން ބުނެލިއެވެ. "ސުޒީ ދެ ކޮޅު ހެދީނު. އެކަމު ހުރިހާ ކަމެއް ފުރިހަމަވީނު މިއޮށް."\n"އެ މި ލިބެން އުޅޭ ދަރިފުޅުގެ ބަރަކާތްތެރިކަން. މި ކުއްޖާފުޅުގެ ސަބަބުން ލިބުނު ނިއުމަތްތައް." ރިޔާޒުގެ އަތް ގެނެސް އަހަރެން ބަނޑުގައި ޖައްސައިލީމެވެ.\nވިހެއުމުގެ ކުރީން ވެސް ހުރިހާ ކަމެއް ދިޔައީ ވަރަށް އަމާންކޮށެވެ. ވިހެއުމަށް އަހަރުމެން ދިޔައީ މާލެއަށެވެ. މާލޭގައި ހޭދަކުރި ދުވަސްތައް ވެސް ވީ ވަރަށް އުފާވެރި ހަނދާންތަކެއް ގެނުވައިދިން ދުވަސްތަކަކަށެވެ. ކެތްތެރިކަމާއެކު އިންތިޒާރު ކުރި ދުވަސްތަކަކަށެވެ. އިންތިޒާރު ތަކަށް ނިމުމެއް އައެވެ. އަހަރުމެންގެ އަލަތު ދަރިފުޅު އުފަންވިއެވެ. ދަރިފުޅަށް ނަން ކިޔުން ދޫކޮށްލީ ވެސް ރިޔާޒަށެވެ. ފަޒްގެ ނަމުން ދަރިފުޅަށް ނަން ކިޔެވެ.\nމާލޭގައި ދެ ހަފުތާ މަޑުކުރުމަށް ފަހު އަހަރުމެން އައީ ރަށަށެވެ. އަހަރެން ވަރަށް އުފާވިއެވެ. ރިޔާޒުގެ ރަނގަޅު ކަމުންނެވެ. އޯގާތެރިކަމުންނެވެ. އޭނާގެ ފަރާތުން ލިބެމުން ދިޔަ ފިރުމުން ތަކުންނެވެ. ފަޒް އަށް ދޭ ސަމާލު ކަމުންނެވެ. ފަޒް ލިބުނު ފަހުން އޭނާއަށް ބޮޑު ބަދަލެއް އައިކަން ގަބޫލުކުރެވުނެވެ. އިސްވެ އޭނާ ވާހަކަދައްކަން ފެށިއެވެ. ހޫމް އަޅުވައިލާން ހިތަށް ވެސް ނާރައެވެ. އަހަރެން ގަބޫލުކުރީ އޭނާ ޒިންމާދާރުވީ ކަމަށެވެ. އޭނާ ބަދަލުވީ ކަމަށެވެ.\n"ކޮބާ މަންމަ ބުނިހެންނު ވީ؟ ރިޔާޒު ކިހައި ހެޔޮ. ކިހައި ރަނގަޅު." ފަޒް އުރައިގެން އޭނާއަށް ސަކަރާތް ޖަހަން ހުރި ރިޔާޒަށް އިޝާރާތްކޮށް ވައި އަޑުން މަންމަ ބުނެލިއެވެ.\nމަންމަގެ މޫނަށް ބަލައިލަމުން އަހަރެން ހީލީމެވެ. އެ ދުވަހު މަންމަ ބުނެދިނީ ތެދެއްކަން އަހަންނަށް ވިސްނުނެވެ. ބޭނުން ނުވާ ބައެއް ކަންކަމާ ކުރިމަތިލާން ޖެހޭނެއެވެ. ހަޔާތެއް ކާމިޔާބު ވާނީ ވެސް އެތައް ގުރުބާނެއްގެ ސަބަބުންނެވެ. ކޮންމެ ދުވަހަކީ ފަސޭހަ ދުވަހަކަށް ނުވެދާނެއެވެ. ކޮންމެ ކަމަކީ އުއްމީދާ އެއްގޮތަށް ނިމޭ ކަމަކަށް ވެސް ނުވެދާނެއެވެ. ކޮންމެ ކަމަކަށް ވެސް އޮންނާނީ ކެތްތެރިވުމެވެ. ކެތްކުރުމެވެ. ކެރިގެން ކުރިމަތިލުމެވެ.\nރިޔާޒުގެ ޗުއްޓީ ހަމަވިއެވެ. އޭނާ ފުރަން ޖެހުނެވެ. ފުރާން ޖެހޭތީ އޭނާ މޫނުމަތިން އެ ކުލަތައް ފެންނަމުން ދިޔައެވެ. އެތައް ފަހަރަކު ވަޒީފާއިން ކެނޑެންވީއޭ ބުންޏެވެ. ކޮންމެ ފަހަރަކު ވެސް އޭނާއަށް ވިސްނައި ދެނީ އަހަރެންނެވެ. ޒިންމާދާރުވާން ޖެހޭނެ ކަން ވިސްނައިދީގެންނެވެ. އާއިލާގައި އޭނާގެ މަގާމު ހަނދާންކޮށްދީގެންނެވެ. އެންމެފަހުން އޭނާ ފުރަން ނުކުތެވެ. ފުރަން ނުކުމެފައި ވެސް ގެއަށް ވަދެ ދަބަސް ބެހެއްޓިއެވެ. އެތައް ވާހަކައެއް ދެއްކުމުން އަނެއްކާ ވެސް ނުކުތެވެ.\n"ހަމަ ދާންވީތަ؟" ރިޔާޒު ހިނިތުންވެލިއެވެ. "ފަހުން ދެރަ ނުވާތި!"\nރިޔާޒު ބުނި ޖުމުލައިގެ ފަހަތުގައި ވަނީ ކޮން މާނައެއްކަން އަހަންނަކަށް އެ ދުވަހަކު ނުވިސްނުނެވެ. އޭނާ ނުދާން ވަރު ދައްކަމުން ދިޔައީ ކީއްވެ ކަމެއް ވެސް އަހަންނަކަށް ނޭނގުނެވެ. އެންމެފަހުން އޭނާ ގެއިން ނުކުތެވެ. އަހަރެން ފަޒް ގޮވައިގެން ބޭރު ދޮރާ ހަމައަށް ނުކުތީމެވެ. ރިޔާޒު ހުރީ ފެންކަޅި ވެފައެވެ. އޭނާ މޫނުމަތި ވަނީ މިލައި މޯޅިވެފައެވެ. އެއީ އާޓެއް ކަމެއް ނޫނީ ކަންދެއްކުމެއް ކަމެއް އަހަންނަކަށް ނުވިސްނެއެވެ.\nރިޔާޒު ދިޔަ ފަހުން ގޭތެރެ ވަރަށް ފަޅުވިއެވެ. މަންމަ އެކަން ދެނެގަތެވެ. ދޭތެރެ ދޭތެރެއިން ރިޔާޒުގެ ބައްޕައާއި މަންމަ ވެސް ފަޒް އުރައިލައެވެ. އަހަރެން ބޮލަށް އުނދަގޫވާ އެހެން ކަމެއް ވާން ފެށިއެވެ. މަންމަ އެކަން ދެނެގަތެވެ.\n"ކީއްވެ ރޫހު މަރުވެފަ، މާޔޫސްވެފަ ތި ހުންނަނީ. މަންމައަށް ކަމެއް ސިއްރު ކުރަނީތަ؟" ފަޒް އުރައިގެން އިނދެ މަންމަ އަހައިލިއެވެ.\n"ނޭނގެ. ދެތިން ރޭ ވެއްޖެ ފާޑެއްގެ ހުވަފެނެއް ފެންނަތާ،" އަހަރެން ކިޔައިދިނީމެވެ. "އެކަމާ ވިސްނެނީ."\n"ކޮން؟" މަންމަގެ ނިތުން އަހައިލިއެވެ.\n"މީހަކު އައިސް ފަޒް ޖަހައި ގަނެގެން ގެންދަނީ. އަހަރެން އާދޭސް ކުރީމަ ވެސް ފަޒްއެއް ނުދޭ. ދެން ފެންނަނީ ރިޔާ ފާޑަކަށް ހެވިފަ ހުން ތަން." އަހަރެން ކިޔައިދިނީމެވެ. "ދެން މިހާރަކަށް އައިސް ރިޔާއަށް ގުޅެނީއެއް ނޫން. ގުޅާ އިރަށް ބުނަނީ ބިޒީއޭ. ދެން އޭނާ ގުޅަނީ އަހަންނަށް ނިދުނީމަ."\nއެދުވަހު ވެސް އަހަންނަށް ހިތްވަރު ދިނީ މަންމައެވެ. ހުވަފެނަކީ ބިލާހެއް ކަމަށް ބުނަމުން އެތައް ވާހަކައެއް ދެއްކިއެވެ. މަސައްކަތުގެ މާހައުލުގައި މީހުން އުޅެން ޖެހޭ ގޮތްތައް ކިޔައިދިނެވެ. ގޭތެރޭގައި އިންނަ މީހާއަށް ދުނިޔެ ފެންނާނެ ގޮތާއި މަސައްކަތުގައި އަވަދި ނެތި އުޅޭ މީހުންނަށް ދުނިޔެ ފެންނާނެ ގޮތް ވިސްނައިދިނެވެ. ކުރާނެ ކަމެއް ނެތިފައި ތިބޭ މީހުންނަށް ވަގުތު ގިނަވެގެން އުޅޭނެ ކަމާއި މަސައްކަތް ފުނިޖެހިފައިވާ މީހުންނަށް ވަގުތުދާ ގޮތް ނޭނގޭނެ ކަން ވެސް ހަނދާންކޮށްދިނެވެ. އެއީ ވެސް ތެދުވާހަކައެކެވެ. ފަޒް ލިބުނު ފަހުން އަހަންނަށް ވެސް ވަގުތު އޮންނަނީ މަދުވެފައެވެ. އޭނާގެ ކަންކަން ނިމޭ އިރު ހުންނަނީ ރޭ ވެފައެވެ. މަންމަގެ އެ ވިސްނުން އަހަރެންގެ ބޮލަށް ވަދެގެން ދިޔައީ ވެސް އެހެންވީމައެވެ.\nއަހަރެން އަމިއްލައަށް ހިތްހަމަ ޖައްސައިލައިގެން އުޅުނީމެވެ. މާގިނަ ދުވަހެއް ނުވެ ބޮޑު ރާޅު ނަގައި އަހަރެންގެ ބޯމައްޗަށް މުގުރައިލިއެވެ. ކުރިން ރޭކައި ވެސް ނުލައި ހުއްޓައެވެ.\n"އަހަރެން މީހަކާ އިންނަން ޖެހިއްޖެ. ސުޒީ ގަބޫލަސް ނުގަބޫލަސް މިކަން ލަސްކުރެވޭ ކަށް ނެތް." ރުންކުރު ރާގެއްގައި ރިޔާޒު ބުންޏެވެ.\n"ކީއްވެ؟" އަހަރެންގެ ހަތަރު އުދަރެސް ފެނު ޖެހުނު ކަހަލައެވެ.\n"އިތުރަށް ސުވާލު ނުކުރާތި! އުޅެން ބޭނުން ނުވަންޏާ ބުނޭ. އަހަރެން ސުޒީ ބޭނުން ގޮތަކަށް ކަންތައް ކޮށްދީފާނަން."\nދެ ލޮލުން ހޯސްލައިފައި ކަރުނަތައް އޮހިގަތެވެ. ކުރަންވީ ކަމެއް ބުނާންވީ އެއްޗެއް ނޭނގުނެވެ. ހީވަނީ މޭ ގައި ހިތް ތާށިވާހެންނެވެ. އަރު ބެދުނު ހެންނެވެ. ނޭވާ ހާސްވާ ހެންނެވެ. ހިންދިރުވަން އުނދަގޫވާން ފެށިއެވެ.\n"ދޫކޮށްލާ." ބުނަން ނުބުނަން ހުރެ އަހަރެން ގަދަކަމުން ބުނެލީމެވެ.\nކުއްލިއަކަށް މޫނުމަތީ ކޮކާ އުޅޭހެން ހީވާން ފެށިއެވެ. ކުދިކުދި ކަޅު ބޮޅުތަކެއް އެކި ދިމަދިމާއަށް ދުވާހެން ވެސް ހީވަމުން ދިޔައެވެ. އަހަރެންގެ އަތުން ފޯނު ދޫވިއެވެ. ކަންފަތް ތެރޭގައި ތަކުރާރުވަމުން ދިޔައީ ރިޔާޒުގެ އަޑެވެ. އޭނާގެ ޖުމުލަތަކެވެ. ކަންފަތް ހީވަނީ ފަޅައިގެން ދާން އުޅޭހެންނެވެ. ރިޔާޒުގެ އަޑާއެކުވަމުން ބަރު ތޫލި އަޑެއް އިވެމުން ދިޔައެވެ. އަހަންނަށް ދެ ކަންފަތުގައި އަތް އަޅައިލެވުނެވެ. އެންމެ ފަހު މުށިގަނޑު މައްޗަށް ތިރިވެވުނެވެ.\nލޯ ހުޅުވާލިއިރު އަހަރެން އޮތީ އެނދުމަތީގައެވެ. ދެ ފަރާތަށް ބަލައިލީމެވެ. ގާތުގައި މަންމަ އިނެވެ. ކުއްލިއަކަށް އަހަންނަށް ތެދުވާން އެނދުގައި އަތްވިއްދައިލީމެވެ. ކުރިމަތިން ފެނުނީ ބައްޕައެވެ. ބައްޕަ ވާހަކަދެއްކީ އަތުންނެވެ. މަޑުން އޮންނާށޭ ބުނެދިނެވެ. ހަމަޖެހިލަން އަންގައިދިނެވެ.\nހުރިހާ ކަމެއް ސާފުވީ އިރު އަހަރެން ވަނީ މިނިވަން ވެފައެވެ. ރިޔާޒު އޮތީ އަހަރެން ވަރިކުރިކަން މެސެޖުން އަންގައިފައެވެ. ބައްޕައަށް ގަބޫލު ނުކުރެވިގެން ރިޔާޒަށް ގުޅިއެވެ. ލިބުނީ އެއް ޖަވާބެކެވެ. ހިތްދަތިކަމުގެ ޖަވާބެވެ. އަހަރެން ދެރަވިއެވެ. ހިތުގައި ޖެހުނެވެ. އެކަމަކު ނުރޮމެވެ. އަހަރެން ވީ ގުރުބާނުގެ އަގު ރިޔާޒު ވަޒަން ނުކުރީމައެވެ. ދުނިޔޭގައި އަހަންނަށް ޓަކައި ހުންނާނީ ހަމަ އެކަނި ރިޔާޒު ނޫން ކަމަށް ވިސްނުނީތީ އެވެ. އެހެން މީހަކު ނެތަސް ފަޒް އަހަންނާއެކު ވާނެތީއެވެ. ބޭފަތާތެރިއެއްގެ ހައްގުގައި އަހަރެން ރޯން ނުޖެހޭނެތީއެވެ.\nރިޔާޒު ވަރިކުރި ފަހުން މިއަދަށް ފަނަރަ އަހަރު ފުރުނީއެވެ. އަހަރެން މި ހުރީ އަހަރެންގެ ގޮތުގައެވެ. އަހަރެން ކުރިއަށް ދިޔައީ ހިތްވަރާއެކުގައެވެ. އެއް ދޮރު ބަންދުވާއިރަށް އެތައް ހާސް ދޮރެއް ހުޅުވޭނެކަން އެނގިގެންނެވެ.\nއެ ދުވަހު އަހަރެން ގޮތް ހުސްވެ އާވާރާ ވި ނަމަ އަހަރެން ވެސް ވާނީ ފިނޑިންގެ ސަފުގައެވެ. ރިޔާޒު އަހަންނަށް ލަނޑުދިން ސަބަބުން އެނގުނީ އަދި މިއަދުއެވެ. އޭނާ އަހަރެން ކިބައިން ހިފީ ބަދަލެވެ. އޭނާގެ ހުށަހެޅުމަށް ފުރަތަމަ ނޫނެކޭ ބުނީތީއެވެ. އެކަމަކު އޭނާ ހިފި ބަދަލުގެ ސަބަބުން އަހަންނަށް އެއްޗެއް ނުގެއްލެއެވެ. ލިބުނީ ފައިދާއެވެ. ހިތްހަމަ ޖެހުމެވެ. މިއަދު އަހަންނަށް ހެޔޮލަފާ ފިރިއަކު ލިބިއްޖެއެވެ. ކުޑަކުޑަ އާއިލާއެއް އުފަން ކުރެވިއްޖެއެވެ. ހުރިހާ ފިރިހެނުންނަކީ ކެހިވެރިންނެއް ނޫނެވެ. ބޭވަފާތެރިން ނެއް ވެސް ނޫނެވެ. އެކަން އަހަންނަށް މިއަދު ޔަގީން ވެއްޖެއެވެ. އަހަންނަށް ދަސްނުވީ ރިޔާޒެވެ. އޭނާގެ ހިތެވެ. އޭނާގެ މަކަރުވެރިކަމެވެ. އެކަމު މިއަދު އެކަން ވެސް ވެއްޖެއެވެ.


China Pakistan Economic Corridor: sodhagaathehbaa noonee sunpaakamehbaa?\nފޮޓޯ އިން ސައިޓްސް: --\nޗައިނާ ޕާކިސްތާން އިކޮނޮމިކް ކޮރިޑޯއަކީ ސޮދަގާތެއްބާ ނޫނީ ސުންޕާކަމެއްބާ؟\n13 ފެބްރުއަރީ 2020 - 17:09:21\nޕާކިސްތާންގެ ގަވަދާރް ބަނދަރު ސަރަހައްދުން ފެށިގެން ޗައިނާގެ ހަމަނުޖެހުން ބޮޑު ޝީޖިއާންގ ޕްރޮވިންސްއާ ގުޅުވާލަދޭ، ޗައިނާ ޕާކިސްތާން އިކޮނޮމިކް ކޮރިޑޯއަކީ ހަމައެކަނި ދެގައުމުގެ ދެމެދު ހަކަތަ ބަދަލުކުރުމަށް ހިންގާ މަޝްރޫއެއް ނޫނެވެ.\nމިއީ އޭގައި އިންފްރާސްޓްރަކްޗަރގެ އެތައް މަޝްރޫއެއް ހިމެނޭ މަސައްކަތެކެވެ. މަގުތަކާއި ރޭލްވޭއާއި ހަކަތަ އުފައްދާ ޕަވަރ ހައުސްތަކާއި ޚާއްސަ އިގްތިސާދީ ސަރަހައްދުތައް އެކުލެވޭ މިމަޝްރޫއަކީ، ބޮޑެތި އަދަދުން އިންވެސްޓްމެންޓް އޭގައި ހިމެނޭ މަޝްރރޫއެކެވެ. ޗައިނާގެ ރަސްމީ ފަރާތްތަކުން ހާމަކޮށްފައިވާ ގޮތުގައި އެފަރާތުން މި ކޮރިޑޯގެ މަޝްރޫއުތަކަށް 62 ބިލިއަން އެމެރިކާ ޑޮލަރު ޚަރަދު ކުރާނެއެވެ. މިއަދާހަމައަށް މި މަޝްރޫއުތަކަށް ވިއްސަކަށް ބިލިއަން އެމެރިކާ ޑޮލަރު ހޭދަކޮށްފައިވާކަމަށް ވެއެވެ.\nމިއީ ޗައިނާއިން ހުވަފެންދެކޭ ދުނިޔެ ވަށާލުމުގެ މަޝްރޫއުކަމުގައިވާ ބެލްޓް އެންޑް ރޯޑް މަޝްރޫޢުގެ ވަރަށް މުހިންމު ބައެކެވެ. މި ވަރުގެ ބިޔަ މަޝްރޫޢެއްގައި ދެ ގައުމަށް އޮތީ ކޮންކޮން ފައިދާތަކެއްތޯ ކޮންމެ މީހަކު ހިތާ ހިތާ ސުއާލުކޮށްލާނެއެވެ.\nޗައިނާއަށް މިއިން އޮތް ފައިދާއަކީ އަރަބި ކަނޑުން އަންނަ ތެލާއި ގޭހުގެ ޕައިޕްލައިންތައް ޗައިނާއާ ގުޅާލުމެވެ. ޗައިނާގެ ވިސްނުމަކީ މަލަކާ ކަނޑުއޮޅިއާ ނުލައި މީހުންނާއި މުދާ ޗައިނާއަށް އެތެރެކޮށް ބޭރުކުރެވޭނެ ގޮތެއް ފަހިވެފައި އޮތުމެވެ. މިޔަންމާގައިވެސް ޗައިނާއިން ދަނީ މިވިސްނުމުގައި މަޝްރޫއުތައް ހިންގަމުންނެވެ.\nމިފަދަ ކޮންމެ ކަމެއްގައިވެސް ދެކޮޅު އޮންނަ ފަދައިން މިމަޝްރޫޢުއުގައިވެސް އޭގެ ހަމަނުޖެހޭ ކަންތައްތަކެއް އެބަހުއްޓެވެ. ފުރަތަމަ ކަމަކީ، ގަވާދާރްއިން ޝީޖިއާންގއަށް ގުޅާލާ ގުޅާލުމަކީ އެންމެ އެދެވޭ މުނާސިބު ކަންކަމުގައި ނުވުމެވެ. އެއްގަމުން ތެޔޮ އުފުލުމަކީ މުނާސިބު ކަމެއްކަމަކަށް ނުބެލެވެއެވެ. އެއީ ކަނޑުން ތެޔޮ އުފުލުމަށްވުރެން އެއްގަމުން ތެޔޮ އުފުލުމަކީ ހަ ގުނައަށް ހޭދަ ބޮޑު މަސައްކަތެކެވެ. އަދި މީގައި އެހެން ކަމެއްވެސް ވެއެވެ. އެއީ ގަވާދާރް ޕޯޓަކީ ބަނދަރެއްގެ ހައިސިއްޔަތުން އެކަށީގެންވާ ތަނެއް ނޫނެނެވެ. މިތަން އެންމެ ރަނގަޅަށް ސިފަ ކުރެވޭނީ މިއީ ޗައިނާ ސިފައިން ޗައިނާއިން ބޭރުގައި ސްޓޭޝަންވެގެން ތިބުމަށް ހަދާފައިވާ އަސްކަރީ މަރުކަޒެއްގެ ގޮތުގައެވެ. 205ގައި ހޯދާފައިވާ ޚިޔާލު ހޯދުމަކުންވެސް ދައްކައިދެނީ މީހުންގެ އާމްދަނީއާއި ދިރިއުޅުން ބިނާކުރުމަށް ގަވާދާރްގައި ބަނދަރެއްހަދައިގެން ފައިދާއެއް ނުނިކުންނާނެކަމަށެވެ. ބަލޯޗް ހަނގުރާމަވެރިން ކަރާޗީގައި ޗައިނާ ކޮންސިއުލޭޓަށް 2018 ނޮވެންބަރުމަހު ދިން ޓެރަރިސްޓް ހަމަލާއިން ދައްކައި ދެނީ ބަލޯޗް މީހުން ތިބީ ޗައިނާ ޕާކިސްތާން އިކޮނޮމިކް ކޮރިޑޯއާ ދެކޮޅަށް ކަމަށެވެ.\nބެލްޓް އެންޑް ރޯޑް މަޝްރޢުއުގެ ދަށުން ހަދާ މަގުތަކާއި ރޭލްވޭއަށް ބަލޯޗް މީހުން ޓެރަރިސްޓް ހަމަލައެއް ނުދީފާނެ ކަމުގެ އޮތީ ކޮންގެރެންޓީއެއް ބާވައެވެ. މިދިޔަ ތަނުގައިވެސް ބަލޯޗް މީހުން ޗައިނާމީހުންނަށް އެތަކެއް ހަމަލައެއް ދީފައި ވެއެވެ. މި ހުރިހައި ހަމަލައެއް އަމާޒުކޮށްފައިވަނީ ގަވާދާރް ޕޯޓް އެރީގައެވެ. މި މައްސަލައާ ހެދި ޗައިނާއިން ކުރިމަތިކުރި ފިއްތުންތަކާހެދި ޕާކިސްތާން ސިފައިން ވަނީ މިތަންތަނާގައި ރައްކާތެރި ފިޔަވަޅު އެޅުމަށް ޚާއްސަ ސަލާމަތީ ފައުޖެއް އުފައްދާފައެވެ. މިއީވެސް ބަލޯޗް މީހުން ލޭކައްކުވާލާ ޒާތުގެ ކަމެކެކެވެ. ބަލޫޗިސްތާން ލިބަރޭޝަން އާމީއިން ދަނީ ވަކިވެގަތުމުގެ ހަރަކާތެއް ހިންގަމުންނެވެ. މިމީހުންނަކީ ޕާކިސްތާން ސަރުކާރަށް އޮތް ގޮންޖެހުމެކެވެ. މިމީހުންނަކީ އަދަދުގެ ގޮތުން މަދު ބައެކެވެ. ނަމަވެސް ހަމަލާތައް ދިނުމުގައި ރަހުމުކުޑަ ޓެރަރިސްޓް ޖަމާއަތެކެވެ.\nޗައިނާއިން ވަނީ ބަލޫޗިސްތާން ލިބަރޭޝަން އާމީއަށް ވާހަކަތަކަށް އައުމަށް ދޮރެއް ހުޅުވާފައެވެ. 2018 ވަނަ އަހަރުގެ ފެބްރުއަރީމަހު ޗައިނާއިން ވަނީ މިމީހުންނާ ވާހަކަ ދައްކައި އެއްބަސްވުމަކަށް އާދެވޭތޯ ބަލާފައެވެ. ނަމަވެސް މިއިން ފައިދާއެއް ކޮށްފައެއް ނުވެއެވެ. މިއިން ދޭހަވާ އެހެން ކަމެއްވެސް އެބައޮތެވެ. ޗައިނާއިން ޗައިނާގެ މަޝްރޫއުތައް އޮމާންކަމާއެކު ހިންގުމަށްޓަކައި ކޮންމެހެން ޕާކިސްތާން ސަރުކާރަށް އެކަނި ބަރޯސާކޮށްގެން ނޯންނާނެ ކަމެވެ.\nޕާކިސްތާނުން ބަލޯޗް ދަރިކޮޅުގެ މީހުނާ އަޅާލާން އެބަޖެހެއެވެ. އެމީހުންގެ ފަގީރުކަން ނައްތާލައި އިގްތިސާދީ ގޮތުން އެމީހުނަކީ ފުދުންތެރި ބައެއްކަމުގައި ހެދުމަށް ފުރުސަތުތައް ފަހިކޮށްދޭން އެބަޖެހެއެވެ. މިއީ ޕާކިސްތާންގެ އެންމެ ބޮޑު ޕްރޮވިންސެވެ. އެހެންނަމަވެސް މިތާގައި އުޅެނީ އާބާދީގެ ހަތަރެއް އިންސައްތައެވެ. ޕަންޖާބް ޕްރޮވިންސްފަދަ ތަނަކާ ބަލޯޗިސްތާނާ ދެމެދު ފަރަގު އިންތިހާއަށް ބޮޑެވެ. ކުރީގެ ބޮޑު ވަޒީރު ނަވާޒް ޝަރީފް ވިސްނަވާފައި އޮތީ ބަލޫޗިސްތާން ތެރޭން ޗާއިނާ ޕާކިސްތާން އިކޮނޮމިކް ކޮރިޑޯ ދިއުމުގެ ބަދަލުގައި ޕަންޖާބް ތެރޭން ލައިގެން ގެންދިއުމަށެވެ.\nޗައިނާއިން މި މަޝްރޫއަށް ގިނައަދަދަކަށް ފައިސާ އަޅަމުން ދިޔަނަމަވެސް މަސައްކަތް ހިނގަނީ ވަރަށްވެސް ލަސްކޮށެވެ. އަދި މިހުރިހައި ކަމަކުން ޗައިނާއަށް ލިބޭ މަންފާވެސް ކުޑައެވެ. މިފަހަކަށް އައިސް ޗައިނާއިން ވަނީ މިމަޝްރޫއަށް ގެނައި ބަރު މެޝީންތައް އަނބުރައި ޗައިނާއަށް ގެންދަން ފަށާފައެވެ. ޗައިނާއިން ޕާކިސްތާގައި ގެންގުޅޭ އިގްތިސާދީ އިންވެސްތްމެންޓް މޮޑެލްއިން ދައްކައި ދެނީ ޕާކިސްތާން ދަރަނިވެރިވަމުން ދާތަނެކެވެ. މިކަން ވަނީ އިންޓަރނޭޝަނަލް މަނިތަރީ ފަންޑްގެ ސަމާލުކަމަށްވެސް އައިސްފައެވެ.\nޕާކިސްތާންގެ ހީނަރުވެފައިވާ އިގްތިސާދު ދިރުވުމަށް އައިއެމްއެފްއިން ދީފައިވާ ލޯންގެ ޝަރުތަކީވެސް މިފަދަ ދަރަނިން ޕާކިސްތާން ސަލާމަތް ވުމެވެ. މިދިޔަ އަހަރުތަކުގައި ޕާކިސްތާން ބަރޯސާ ކުރި ބޮޑު ބާރަކީ އެމެރިކާއެވެ. މިހާރު ހުރިހައި ގޮތަކުންވެސް އެމެރިކާ ދޫކޮށް ޕާކިސްތާން ވަނީ ޗައިނާގެ އުނގަށް ވެއްޓިފައެވެ. އިގްތިސާދީ ގޮތުންނާއި އަސްކަރީ ގޮތުންވެސް އެމެރިކާއަށް ވުރެން ޗައިނާއާ މިއަދު ޕާކިސްތާން މާގާތެވެ.\nމީގެ ސަބަބުން އެމެރިކާއިން އަފްޣާނިސްތާންގައި ހަރަކާތެރި ވުމަށްވެސް ވޮޝިންޓަނަށް އުނދަގޫތަކާ ކުރިމަތިވެފައި ވެއެވެ. ޗައިނާއިން ހިތުއަޅައިގެން އުޅޭ އެހެން ކަމެއްވެސް އެބަ އޮތެވެ. ޗައިނާއިން ބޭނުންވަނީ، ދެކުނު އޭޝިއާގެ ސަރަހައްދަށް ވަދެގަންނާށެވެ.\nއަފްޣާނިސްތާންގައި އެމެރިކާއަށް ޗައިނާގެ ސަބަބުން ދިމާވާ ގޮންޖެހުންތަކާ ހެދި އެމެރިކާއިން ވަނީ ފާޅުގައި ޗައިނާ ޕާކިސްތާން އިކޮނޮމިކް ކޮރިޑޯއަށް ފާޑުކިޔަން ފަށާފައެވެ. އެމެރިކާގެ މަސްއޫލުވެރިން ފާޅުގައި ވިދާޅުވަމުން ދަނީ މި މަޝްރޫއުގައި މަސައްކަތް ޙަވާލުކުރުމުގައި އެއްގޮތަކަށްވެސް ދެފުށް ފެންނަ ގޮތެއް ނެތްކަމަށެވެ. އަދި މިއިން ޕާކިސްތާން ބޮޑު އަދަދަކުން ދަރަނިވެރިކޮށްލާނެ ކަމަށެވެ. އަދި މީގައި އުޅޭ ގިނަ ކުންފުނިތަކަކީ އެކިއެކި މައްސަލަތަކުގައި ދުނިޔޭގެ ބޭންކުން ބްލެކްލިސްޓް ކޮށްފައިވާ ކުންފުނިތަކެވެ.\nކުރިމަތިވެފައިވާ އުނދަގޫ ހާލަތު ޗައިނާއަށްވެސް ވަޒަން ކުރެވެއެވެ. އަނެއްކޮޅުން ޕާކިސްތާންގެ އިގްތިސާދު ވަޅުޖެހިފައިވާކަންވެސް ޗައިނާއަށް ރަނގަޅަށް އިހުސާސް ކުރެވެއެވެ. ޕާކިސްތާންގައި އިންވެސްޓް ކޯށްފައިވާ ކުންފުނިތަކުން ބޭނުންވަނީ ފައިދާ ލިބިގަންނާށެވެ. ނަމަވެސް ޕާކިސްތާންގެ އިގްތިސާދީ މަސްރަހު އޮތީ މިހެން ވާގޮތަކަށް ނޫނެނެވެ.\nމިހުރިހައި ކަމެއްގެ އަލީގައި ޕާކިސްތާނާއި ޗައިނާއަށް ބޮޑު މަންޒރު ވަރަށް ސާފުކޮށް ފެނެއެވެ. ކުރިން ހީކުރި ގޮތާ ޚިލާފަށް ކަންކަން ފެންނަނީ ދެފަރާތަށްވެސް ފަހިކޮށެއް ނޫނެނެވެ. ޗައިނާއިން ދީފައިވާ ލޯންތަކާއި ހިލޭއެހީގެ ފައިސާއިން ޕާކިސްތާން ވަނީ ބޮޑު ދަރަންޏެއްގެ ތެރެއަށް ގަންބާލާފައެވެ.\nތާރީޚަށް ބަލައި މިހާރު ހިތަށް ގެންނަންވީ، އަރަބި ކަނޑަށް އެއްގަމު މަގުން ފޯރުމަށްޓަކައި ކުރީގެ ރޫސީވިލާތުން ކުރިމަސައްކަތެވެ. އެމީހުން އަފްޣާނިސްތާނަށް އަރައި އެތަން އެމީހުންގެ ބާރުގެ ދަށަށް ނުގެނޭ ހެއްޔެވެ؟ މިކަމުގެ ނަތީޖާ އަދިވެސް، މިޖީލުންވެސް އެއޮތީ ފެންނާށެވެ. ޗައިނާއިންވެސް މިއިން އިބްރަތް ލިބިގަންނާނެނަމަ ކިތަންމެ ހާވެސް ރަނގަޅެވެ.


Balithakuge Ilaahy faruvaa Hoadhan avasvegannama! | Fenvaru Online\nބަލިތަކުގެ އިލާހީ ފަރުވާ ހޯދަން އަވަސްވެ ގަންނަމާ!\n09:49 - 13 ސެޕްޓެމްބަރު 2020 -0ކޮމެންޓް\nއިންސާނާ ދުނިޔޭގައި ދިރިއުޅެމުންދާއިރު ގިނަގުނަ ބަލިމަޑުކަމާއި ކުރިމަތިލާންޖެހެއެވެ. އަދި ހަމަ އެހެންމެ ކީރިތި ޤުރުއާނާއި ކީރިތި ރަސޫލާގެ ސުންނަތުން މިފަދަ ބަލިމަޑުކަމުގެ ފަރުވާވެސް އަންގަވާފައިވެއެވެ. މިދުނިޔެއަކީ އިންސާނުންނަށް އިމްތިހާނަކަށް ވީހިނދު މިފަދަ ބަލިތަކުން ސަލާމަތް ވެވޭނެ ގޮތްތައްވެސް މާތްﷲ މެދުވެރިކުރައްވާފައިވެއެވެ. ތިރީގައި މިދަންނަވާލަނީ ކޮންމެ މީހަކަށްވެސް އަދި ކޮންމެ ބައްޔަކަށްވެސް ފަރުވާ ހޯދިދާނެ އިލާހީ ބޭސްފަރުވާތަކެވެ.\nމަދީނާގެ ޢަޖުވާ ކަދުރު: އެއީ ވިހަތަކަށާއި ސިޙުރުން ރައްކާތެރިކޮށްދޭ އެއްޗެކެވެ.\nނަބިއްޔާ ޞައްލައްﷲ ޢަލައިހި ވަސައްލަމަ ޙަދީޘްކުރެއްވިއެވެ.\n((مَنْ تَصَبَّحَ كُلَّ يَوْمٍ سَبْعَ تَمَرَاتٍ عَجْوَةً ، لَمْ يَضُرَّهُ فِي ذَلِكَ اليَوْمِ سُمٌّ وَلاَ سِحْرٌ )) [رواه البخاري (5445) مسلم (2047)\nމާނަ: އެދުވަހެއްގެ ހެނދުނު (ހުސްބަނޑާހުރެ) އަޖުވާކަދުރުގެ ހަތްކަދުރު ކައިފިމީހަކަށް އެދުވަހަކު ވިހަޔެއް އަދި ކިޔެއް ސިޙުރެއްވެސް އެމީހަކަށް ނުޖެހޭހުއްޓެވެ.\nފެނަކީ ހުމަށްވާ ފަރުވާއެއް\n((الْحُمَّى مِن فَيْحِ جَهَنَّمَ، فأطْفِئُوها بالماءِ)) [صحيح مسلم (7842)\nމާނަ: “ހުމަކީ ޖަހަންނަމައިން ފެތުރިގެން އަންނަ ހޫނުކަމެކެވެ. ފަހެ ފެނުން (އެބަހީ: އެ ކާއްތައިގެން) އެ ހޫނުކަން ފިނިކުރާށެވެ.”\nމާމުއި: މާމުޔަކީ ދެވަނައެއް ނުވާފަދަ ފުރިހަމަ ފަރުވާއެކެވެ.\nوَأَوْحَىٰ رَبُّكَ إِلَى النَّحْلِ أَنِ اتَّخِذِي مِنَ الْجِبَالِ بُيُوتًا وَمِنَ الشَّجَرِ وَمِمَّا يَعْرِشُونَ ﴿٦٨﴾ ثُمَّ كُلِي مِن كُلِّ الثَّمَرَاتِ فَاسْلُكِي سُبُلَ رَبِّكِ ذُلُلًا ۚ يَخْرُجُ مِن بُطُونِهَا شَرَابٌ مُّخْتَلِفٌ أَلْوَانُهُ فِيهِ شِفَاءٌ لِّلنَّاسِ ۗ إِنَّ فِي ذَٰلِكَ لَآيَةً لِّقَوْمٍ يَتَفَكَّرُونَ ﴿٦٩﴾ [ سورة النحل ]\nމާނަ: “ކަލޭގެފާނުގެ ވެރިރަސްކަލާނގެ ކުޅަނދުރަށް އިލްޙާމް ކުރައްވައި އެންގެވިއެވެ. ފަރުބަދަތަކުގައްޔާއި، ގަސްގަހާގެހީގައްޔާއި މީހުންހަދައިދޭ ބިނާތަކުގައި ހަތާހަދައި އުޅޭށެވެ.  ދެން ތިޔަކުޅަނދުރު ހުރިހާ މޭވާތަކުން ކައިއުޅޭށެވެ. ފަހެ، ތިޔަކުޅަނދުރުގެ ވެރިރަސްކަލާނގެ، ފަސޭހަކޮށް ދެއްވައިފައިވާ މަގުތަކުން ހިނގާށެވެ. އެތަކެތީގެ ބަނޑުން ކުލަތައް ތަފާތު ބުއިމެއް ނުކުމެގެން އާދެތެވެ. އޭގައި މީސްތަކުންނަށް ބަލިފަސޭހަވުންވެއެވެ. ހަމަކަށަވަރުން ފިކުރުކުރާ ބަޔަކަށް، އެކަމުގައި ހެތްކެއްވާކަން ކަށަވަރެވެ. ”\nކަވާޖެހުން: ކަވާޖެހުމަކީ ފައިދާހުރި ނަބަވީ ފަރުވާއެކެވެ.\nރަސޫލާ ޞައްލަﷲ ޢަލައިހި ވަސައްލަމަ ހަދީޘްކުރައްވަފައިވެއެވެ.\n((إِنَّ أَفْضَلَ مَا تَدَاوَيْتُمْ بِهِ الْحِجَامَةُ..)) [مسلم ( 2952 )\nމާނަ: “ތިޔަބައިމީހުން ކުރާ އެންމެ ރަނގަޅު ފަރުވާއަކީ ޙިޖާމާ (ކަވާ) ޖެހުމެވެ.”\nރަސޫލާ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައި ވެއެވެ.\n((فِي عَجْوَةِ الْعَالِيَةِ ، أَوَّلَ الْبُكْرَةِ عَلَى رِيقِ النَّفْسِ شِفَاءٌ مِنْ كُلِّ سِحْرٍ، أَوْ سُمٍّ)) [صححه الألباني في “صحيح الجامع” (4262)\nމާނަ: “ހަމަކަށަވަރުން މަދީނާގެ ޢާލިޔާ ސަރަހައްދުގެ އަޖުވާ ކަދުރު ހެނދުނުގެ ފުރަތަމަ ވަގުތުގައި ހުސްބަނޑާ، ކާމީހާ ދަންނައެވެ. ކޮންމެ ބާވަތެއްގެ ސިޙުރަކަށްވެސް އޭގައި ޝިފާވެއެވެ. ނޫނީ ވިހައިން ރައްކާތެރިކޮށްދެއެވެ.”\nކަޅުދިރި: މިއީ ހުރިހާ ބައްޔަކަށްވާ ފަރުވާއެކެވެ.\nރަސޫލާ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ.\n((الْحَبَّة السَّوْدَاءِ: شِفَاءٌ مِنْ كُلِّ دَاءٍ إِلَّا السَّامَ)) [مسلم (2215)\nމާނަ: “ކަޅުދިރިއަކީ ހުރިހާ ބައްޔަކަށްވާ ޝިފާއެކެވެ. އައްސާމު ފިޔަވައެވެ. (އެބަހީ: މަރުބަލި ފިޔަވައެވެ.)\nޤުރުއާނާއި ނަބިއްޔާ ޞައްލަﷲ ޢަލައިހި ވަސައްލަމަގެ ސުއްނަތުން ޘާބިތުވެފައިވާ ދުޢާތަށް ކުރުމުން ޝިފާ ލިބެއެވެ. އެގޮތުން ސިޙުރު ބާޡިލު ކުރުމަށާއި، ހަށިގަނޑަށްވަދެފައި ހުންނަ ޖިންނި ހަށިގަނޑުން ނެރުމާއި، އެސްފީނާއަށް ވެސް ފަރުވާކުރެވެއެވެ.\nޒަމްޒަމް ފެން: މިފެނަކީ މައްކާގެ ބިމުން ނުކުންނަ ބަރަކާތްތެރި، އެންމެ މާތް އަދި މަތިވެރި ފެނެކެވެ. މުސްލިމުންނަށް ދެއްވާފައިވާ ބަރަކާތެކެވެ.\n((إِنَّهَا مُبَارَكَةٌ، إِنَّهَا طَعَامُ طُعْمٍ)) [رواه مسلم 4/1922]\nމިއީ ޝިފާލިބެނިވި ނަބަވީ ފަރުވާތަކެވެ. މިކަންކަމަކީ ﷲގެ ރަޙުމަތާއެކު ފަރުވާ ލިބޭނެ ކަމެއްކަން ހިތުގެ އަޑިން ޔަޤީންކުރާން ޖެހޭނެއެވެ. ހުރިހާ ބައްޔަކަށްވެސް ޝިފާ ދެއްވާ ފަރާތަކީ އެއްކައިވަންތަ ﷲ އެވެ. އަޅަމެންނަށް އޮތީ ބަލިތަކުގެ ޝިފާއަށް އެދި އެކަލާނގެ ހަޒްރަތުގައި ދުއާދެންނެވުމެވެ. ޝީފާ ދެއްވާ ފަރާތަކީ އަރަހުށި މާތް ރަސްކަލާނގެއެވެ.\nބަލިތަކުގެ އިލާހީ ފަރުވާދީން


Balamun midhanee rangalhu role eh kulhen libeytho\nބަލަމުން މިދަނީ ރަނގަޅު ރޯލެއް ލިބޭތޯ: ބޮބީ\nފިލްމްގެ ލީޑު ރޯލު ކުޅެން ނުލިބުނު ކަމުގައިވިޔަސް މައްސަލައެއް ނެތް\nބޭނުންވަނީ ބުރަކޮށް މަސައްކަތް ކޮށްގެން ރަނގަޅު ޕްރޮޖެކްޓްތަކެއް ހޯދުން\nކ. މާލެ 28 ޖޫން 2018 | ބުރާސްފަތި 11:24 1,853\nބޮބީ ޑިއޯލް - ގޫގުލް\nމިހާރު ބަލަމުންދަނީ ފިލްމަކުން ރަނގަޅު ރޯލެއް ލިބޭތޯ ކަމަށް ބޮލީވޫޑް އެކްޓަރ ބޮބީ ޑިއޯލް ބުނެފިއެވެ.\n"ރޭސް 3" އިން ލިބުނު ކާމިޔާބީ އާއި އެކު ގިނަ ފިލްމްތަކެއް ކުޅުމަށް ފަރުސަތު ލިބޭނެ ކަމަށް ހީވޭތޯ ސުވާލު ކުރުމުން އުމުރުން 49 އަހަރުގެ ބޮބީ ބުނެފައި ވަނީ އެއީ އޭނާގެ ދިރިއުޅުމުގައި މިހާރު އެންމެ ބޮޑަށް ހާސިލް ކުރަން ބޭނުންވާ ކަންތައް ކަމަށެވެ.\nހަތަރު އަހަރުގެ މެދުކެނޑުމަކަށް ފަހު ސަލްމާން ޚާންގެ "ރޭސް 3" އިން ފެނިގެން ދިޔަ ބޮބީ ބުނީ ފިލްމްގެ ލީޑު ރޯލު ކުޅެން ނުލިބުނު ކަމުގައިވިޔަސް މައްސަލައެއް ނެތް ކަމަށާއި ބޭނުން ވަނީ ބުރަކޮށް މަސައްކަތް ކޮށްގެން ރަނގަޅު ޕްރޮޖެކްޓްތަކެއް ހޯދުން ކަމަށެވެ.\nބޮބީ ބުނެފައި ވަނީ ފިލްމްތަކުގައި ކޮމެޑީ ރޯލް އަދާ ކުރަމުންދާ ކަމަށާއި ބޮޑަށް ބޭނުންވަނީ އެކްޝަން ފިލްމްތައް ކުޅުމަށް ކަމަށެވެ. އަދި އެފަދަ ރޯލްތައް ކުޅެން ލިބޭނެ ކަމަށް އުއްމީދުކުރާ ކަމަށް ބޮބީ ވަނީ ބުނެފައެވެ.\nމަޝްހޫރު ފިލްމީތަރި ދަރުމެންދުރާގެ ހިޔަނީގައި ބޮބީ ބޮލީވުޑަށް ނުކުތީ ބެލުންތެރިންގެ މެދުގައި މަގްބޫލު ވެގެން ދިޔަ ފިލްމް "ބަރުސާތު" އިންނެވެ. ބޮބީ ދެން ފެނިގެންދާނީ ވެސް އޭނާގެ ބައްޕަ ދަރުމެންދުރާ އާއި ބޭބެ ސަނީ ޑިއޯލްއާ އެކު ކުޅޭ "ޔަމްލާ ޕަގްލަ ދިވާނާ ޕިރްސޭ" އިންނެވެ. އާއިލާއާ އެކު މަސައްކަތްކުރުމަކީ ވަރަށް އުފާވާ ކަމެއް ކަމަށެވެ. މީގެ ކުރިން ވެސް މި ތިން މީހުން ވަނީ ތަފާތު އެކި ފިލްމްތަކުގައި ހަރަކާތްތެރިވެފައެވެ. އޭގެ ތެރޭގައި "ޔަމްލާ ޕަގްލާ ދީވާނާ" އަދި "އަޕްނޭ" ފާހަގަކޮށްލެވެއެވެ. ބޮބީ ބުނެފައި ވަނީ އޭނާގެ ހިތްވަރަކީ ބައްޕަ ކަމަށާއި އޭނާ ބޮޑުފައި ވަނީ ބައްޕަގެ މަސައްކަތްތައް ބަލަމުން ކަމަށެވެ.


Covid-19: maruvaa meehun ge kashukamaakemeege SOP\nކޮވިޑް-19: މަރުވާ މީހުންގެ ކަށުކަމާކެމީގެ އެސްއޯޕީ ނެރެފި\nކޮވިޑް-19 ޖެހި ފައިވާ ނުވަތަ އެ ބައްޔަށް ޝައްކުވާ މީހުން މަރުވުމުން ކަށުކަމާކެމީގެ ކަންތައްތައް ކުރާނެ ގޮތުގެ ސްޓޭންޑަޑް އޮފް ޕްރޮސިޖާސް (އެސްއޯޕީ) އެއް އާންމު ކޮށްފި އެވެ.\nރޭ އާންމު ކުރި އެސްއޯޕީގައި ކޮވިޑް-19 ޖެހިފައިވާ ނުވަތަ އެ ބައްޔަށް ޝައްކުވާ މީހުން މަރުވުމުން ކަށުކަމާކެމީގެ ކަންތައްތައް ކުރިއަށް ގެންދާނެ ގޮތުގެ ތަފްސީލް ހިމަނާފައި ވެއެވެ.\nއެގޮތުން ބަލާއާފާތުގެ ދުވަސްވަރުގައި ގޮތް ނޭނގޭ މަރަކުން ނުވަތަ ކޮވިޑަށް ޝައްކު ކުރެވޭ މީހަކު މަރުވެއްޖެނަމަ ޓެސްޓު ކުރުމަށް އެމީހާގެ ސާންޕަލް ނަގަން ޖެހޭނެ ކަމަށް ބުނެފައި ވެއެވެ. އަދި ނަތީޖާއަށް މަޑު ނުކޮށް މައްޔިތާގެ ކަށުކަމާކެމީގެ ކަންތައްތައް ކުރިއަށް ގެންދަން ވާނެ ކަމަށް ވެސް ބުނެފައި ވެއެވެ.\nކޮވިޑްގައި ރާއްޖެއިން މަރުވި މީހަކު ވަޅުލުމުގައި ހަރަކާތްތެރިވި ސިފައިން: މިހާރު ވަނީ މިކަމަށް އެސްއޯޕީއެއް އެކުލަވާލާފައި\nކޮމިޔުނިޓީ ސްޕްރެޑެއް އޮތް ތަނެއްގައި ނުވަތަ ރަށެއްގައި ވަކި ސަބަބެއް ނޭނގި މަރުވާ މީހުންނަކީ ކޮވިޑް-19 އަށް ޝައްކު ކުރެވޭ މީހުން ކަމުގައި ބަލަން ވާނެ ކަމަށް އެސްއޯޕީ ބުނެ އެވެ. އަދި އެފަދަ މީހުން ކަށުކަމާކެމީގެ ކަންތައްތައް ކުރަންވާނީ ރަނގަޅަށް ވައި ދައުރު ކުރާ ގޮތަށް ހަދާފައި ހުންނަ ސާފު ފެން ލިބޭ ތަނެއްގައި ކަމަށާ އެއީ އެފަދަ މަރުތަކުގެ ކަށުކަމާކެމީގެ ކަންތައްތައް ކުރަން ހާއްސަ ކުރެވިފައިވާ ތަނަކަށް ވާންވާނެ ކަމަށް ވެސް ބުނެއެވެ.\nމައްޔިތާއަކީ ބިދޭސީއެއް ނަމަ ޑިޕްލޮމެޓިކް ޕްރޮޓޮކޯލްތައް ފުރިހަމަ ކުރަންވާނެ ކަމަށާ ކޮވިޑް-19 ޖެހިފައިވާ ނުވަތަ ޝައްކު ކުރެވޭ މީހުން އެމްބާމް ކޮށްގެން ނުވާނެ ކަމަށްވެސް ވަނީ ބުނެފައި ވެއެވެ.\nއެސްއޯޕީ ބުނާ ގޮތުން ކަށުކަމާކެމީގެ ކަންތައްތަކުގައި 60 އަހަރުން މަތީގެ މީހުންނާއި، ދާއިމީ ބައްޔަށް ބޭސް ފަރުވާ ކުރާ މީހުންނާއި، މާބަނޑު އަންހެނުންނާއި މިނޫން ވެސް ދިފާއީ ނިޒާމު ބަލިކަށި މީހުން ބައިވެރި ކޮށްގެން ނުވާނެ އެވެ.\nމީގެ އިތުރުން މައްޔިތާ އުފުލާ ގެންގުޅޭނެ ގޮތާއި، އެއްތަނުން އަނެއް ތަނަށް މައްޔިތާ އުފުލާނެ ގޮތާއި، މައްޔިތާ އުފުލާ އުޅަނދު ހުންނަން ވާނެ ގޮތާއި، ޑިސްއިންފެކްޓް ކުރާނެ ގޮތް ވެސް ބަޔާން ކޮށްފައި ވެއެވެ.\nޖަނާޒާ ކުރިއަށް ގެންދާނެ ގޮތް\nމައްޔިތާ ބާއްވާ ތަނުގައި ކަފުނުގެ ގޮތުގައި ބޭނުންކުރާ ފޮތިގަނޑު ބޭއްވުމަށްފަހު އޭގެ ގެމަތީގައި ބޮޑީ ބޭގާއެކު މައްޔިތާ ބޭއްވުން\nބޮޑީބޭގު ހުޅުވާލުމަށްފަހު މައްޔިތާގެ މޫނު ފެންނަ ގޮތަށް ބޭއްވުން،\nބޮޑީ ބޭގުން މައްޔިތާ ނެގުމަކީ މަނާ ކަމެއް\nއާއިލާ މީހުން މޫނު ބަލަން ތިބެންވާނީ މައްޔިތާއާއި3ފޫޓަށް ވުރެ ކައިރި ނުވާ ގޮތަށް\nއާއިލާގެ އެންމެންވެސް ތިބެންވާނީ މާސްކު އަޅައިގެން،\nއެއްވެސް ހާލަތެއްގައި މައްޔިތާގެ ހަށިގަނޑުގައި އަތްލައިގެން ނުވާނެ،\nއިސްލާމިކް މިނިސްޓްރީން ކަނޑައަޅާފައިވާ މިންގަނޑާ އެއްގޮތަށް ތަޔައްމަމު ކުރުން\nމައްޔިތާގެ މޫނާއި އަތްތިލަ ފޮރުވުމަށް ފަހު ބޮޑީބޭގު ބަންދު ކުރުން،\nމައްޔިތާއާއެކު ކަފުން އޮޅާފައިވާ ބޮޑީބޭގް ސަންދޯކަށް ލުން،\nކަށުނަމާދު ކުރަން ވާނީ ސަހަރާގައި\nމިސްކިތުގެ އެތެރެއަށް ސަންދޯއް ވައްދައިގެން ނުވާނެ،\nސަންދޯއް އުފުލާމީހުން ތިބެންވާނީ ޕީޕީއީ ލައިގެން،\nދޮވެ ސާފު ކުރުމަށްފަހު ނުވަ މިލިލީޓަރު ފެނަށް މިލިލީޓަރެއްގެ ބްލީޗް ހަދާ ބްލީޗް ސޮލިއުޝަން ބޭނުން ކޮށް ޑިސްއިންފެކްޓު ކުރުން،\nލެ އާއި ދިޔަ ހޭކިފައިވާނަމަ ޑިސްއިންފެކްޓް ކުރަންވާނީ ފަސް ލީޓަރު ފެނަށް ލީޓަރެއްގެ ބްލީޗް އަޅައިގެން ހަދާ ސޮލިއުޝަނުން\nޖަނާޒާގައި ހަރަކާތްތެރިވި މީހުން ޕީޕީއީ ބޭލުމަށްފަހު ރަގަނޅަށް ސައިބޯނި ލައިގެން އަތްދޮވުން\nމީގެ އިތުރުން ޖަނާޒާގައި ހަރަކާތްތެރިވާ މީހުން ބޭނުންކުރި އެއްފަހަރު ބޭނުން ކޮށްފައި އުކާލާ ޕީޕީއީގެ ބާވަތްތަކާއި އަދި އެފަދަ އެހެން ބާވަތްތައް ނައްތާލަން ވާނީ ޖަރާސީމު އެކުލެވިފައިވާ ތަކެތި ނައްތާލުމަށް ކަނޑައަޅާފައިވާ އުސޫލުތަކާ އެއްގޮތަށެވެ. އަދި އަލުން ބޭނުން ކުރެވޭ ތަކެތި ސްޓްރިލައިޒްކޮށް ޖަރާސީމު ނައްތާލަން ޖެހެ އެވެ.\nކޮވިޑް-19 ގައި ރާއްޖެއިން މީހަކު މަރުވެއްޖެ ނަމަ ކަށުކަމާކެމީގެ ކަން ކަމަށް ސިފައިން ވަނީ ތަމްރީނު ކޮށްފަ އެވެ. ރާއްޖޭގެ ޑޮކްޓަރުންގެ ލަފާގެ މަތިން ސިފައިންނަށް އެފަދަ މީހުންގެ ކަށުކަމާކެމީގެ ކަންކަން ކުރިއަށް ގެންދާނެ ގޮތުގެ މައުލޫމާތު ދީފައިވަނީ އިސްލާމިކް މިނިސްޓްރީން ކުރިއަށް ގެންދިޔަ ހާއްސަ ޕްރަގްރާމެއްގެ ތެރެއިންނެވެ. އެ ތަމްރީންތައް ސިފައިންގެ ދެ ޖިންސުގެ 15 މީހަކަށް ދިނެވެ.\nކޮވިޑް ޖެހިގެން ރާއްޖެއިން ދެ މީހަކު ވަނީ މަރުވެފަ އެވެ. އެއީ އުމުރުން ދުވަސްވީ ދިވެހި އަންހެނަކާއި ރާއްޖޭގައި މަސައްކަތް ކުރަން އައި ބިދޭސީ ފިރިހެނެކެވެ. އެ މީހުން ވަޅުލީ ފެނުން ހިނެވުމުގެ ބަދަލުގައި ތަޔަންމަމު ކުުރުމަށްފަހު އެވެ.\nއެޗްޕީއޭ ކޮރޯނާ ވައިރަސް ކޮވިޑް-19 + އެންއީއޯސީ ޑަބްލިޔޫއެޗްއޯ މިނިސްޓްރީ އޮފް ހެލްތު ކޮވިޑް-19 އިގެ ބަލާއާފާތް


ވަޢުދު (ނަވާވީސްވަނަ ބައި) – Esfiya – Dhivehi Vaahaka Site\n- by Jana - 102- November 20, 2019\n“އަސްލު…..ކުޑަ ވާހަކައެއް ދައްކާލަން އަހަރެން މަލާކް މިތަނަށް މިގެނައީ…” ލުއި ހިނިތުންވުމަކާއެކީ އަޔާޒް ބުނެލި އެ ވާހަކައިން މަލާކްގެ މެއަށް ފިނިވެގެން ދިޔައެވެ. އެއީ އަޔާޒްގެ ދުލުން ދެން އިވިދާނެ ވާހަކައަށް އޭނަ ކެތްމަދުވުމުންކަމެއް ނޫނީ ނުތަނަވަސްވުމުންކަމެއް ޔަޤީންކުރަން މަލާކަށް ނޭނގުނެވެ. ކިތަންމެ ބޭނުމެއްނުވިޔަސް ވޭތުވެ ދިޔަ ދުވަސްތަކުގައި އަޔާޒް އޭނައާއިމެދު ކަންތައް ކުރިގޮތުން އޭނަގެ ހިތުގައި އަޔާޒަށްޓަކައިވި އިޙްސާސްތައް އެތައް ގުނައެއް ފުންވެފައިވިއެވެ. އަދި އަޔާޒްގެ ޙަރަކާތްތަކެއްގެ ސަބަބުން އަޔާޒަށް ވެސް އެފަދަ އިޙްސާސްތަކެއް ކުރެވޭކަން މަލާކަށް ހީވަމުން ދިޔައެވެ.\n“ކޮން ވާހަކައެއް؟” މަލާކަށް އެހެން އަހާލެވުނީ އޭނައަށް ހީވަމުން ދިޔަ ހީވުން އަޔާޒް ޔަޤީނަކަށް ބަދަލުކޮށްދޭނެކަމުގެ އުއްމީދުގައެވެ.\n“އަހަރުމެން….ވް..ވަރީގެ ވާހަކަ.” އަޔާޒްގެ ދުލުން އިވުނު އެ ބަސްތަކުން މަލާކްގެ މޫނުމައްޗަށް ވެރިވާން އުޅުނު ހިނިތުންވުން ވެސް އިސާހިތަކު ގެއްލިދިޔައެވެ. ވަރީގެ ވާހަކައޭ އަޔާޒް ބުނި އަޑު އިވުމުން މަލާކްގެ ހިތްދަތިވިއެވެ. މިފަދަ މާޙައުލަކަށް އަޔާޒް އޭނަ ގެނެސް ދައްކާނީ މި ވާހަކަކަމެއް އޭނައަށް ކުޑަކޮށްވެސް ހީކުރެވިފައެއްނެތެވެ. އޭނަ އެއްޗެކޭ ބުނަން ނުކުޅެދިފައި ވަނިކޮށް އަޔާޒް ވާހަކަ ދެއްކިއެވެ. އެހެނަސް އެ ދައްކަން ފެށި ވާހަކައަށް މަލާކަށް ފުރިހަމަ ސަމާލުކަމެއް ނުދެވުނީ އެއީ އޭނަ އެއްގޮތަކަށް ވެސް އަހަން ބޭނުންވާ ޒާތުގެ ވާހަކައެއް ނޫންކަން ޔަޤީންވުމުންނެވެ. އެއަށްވުރެ ބޮޑަށް މަލާކަށް ސަމާލުކަން ދެވެމުން ދިޔައީ އަޔާޒްގެ މޫނުމައްޗަށް އަރާ ފައިބަމުން ދިޔަ ކުލަވަރުތަކަށެވެ. ދެމީހުން ވަކިވާންޖެހޭ ސަބަބުތައް ކިޔައިދެމުން ދިޔައިރު އެ ލޯމަތިން އުދަގުލެއްވެގެން އުޅޭހެން މަލާކަށް ހީވިއެވެ. އަޔާޒްގެ ވާހަކަ ދޭތެރެދޭތެރެއިން މެދުކެނޑެމުން ދިޔަގޮތުންނާއި، މެދު ތެރެއިން އަޔާޒް އޭނައާއި ވަކިވާން ބޭނުންނުވާކަމަށް ބުނަން އުޅުނު ގޮތުން، އެ ހީވުމަށް އިތުރު ބާރެއް ލިބިގެން ދިޔައެވެ. އަޔާޒަށް މިވަގުތު އެ ވަނީ ކިހިނެއްތޯ ހިތަށްއެރިއެވެ. އޭނަ ފަދައިން ދެމީހުންގެ ވަރީގެ ވާހަކައިން އަޔާޒްގެ ވެސް ހިތްދަތިވަނީތޯ ހިތަށްއެރިއެއްކަމަކު މަލާކަށް އެކަން ޤަބޫލުކުރަން ދަތިވިއެވެ. އަޔާޒް ހިތްދަތިވާނެނަމަ އެ ވާހަކަ ނުދެއްކީސް ނޫންތޯ ހިތް ބުނުމުންނެވެ.\nކޮންމެ ގޮތެއްވިޔަސް އަޔާޒްގެ ވާހަކަ އަޑުއަހަން އިނދެއިނދެފައި މަލާކްގެ ކެތްތެރިކަން ކޮޅުންލީ އަޔާޒް ހިޝާމްގެ ވާހަކަ ދައްކަން ފެށުމުންނެވެ. އަޔާޒާއި އޭނަ ވަކިވާން ޖެހޭ ސަބަބަކަށް އެ އަސްލެއްނެތް ގުޅުމުގެ ވާހަކަ އަޔާޒް ގެނައުމުން މަލާކަށް ވާހަކަ ދެކެވުނެވެ.\n“މަލާކް ލޯބިނުވޭ ހިޝާމްދެކެ…..” އަޔާޒާއި ހަތަރުކަޅި ހަމަކޮށްގެން އިނދެ މަލާކަށް އެހެން ބުނެލެވުނީ އެއްވެސް އިޚްތިޔާރަކާއި ނުލައެވެ. އެހެން ސަބަބެއް ދެއްކިޔަސް ނެތްކަމެއް ދެމީހުންގެ ދެމެދަށް ނުގެނައުމަށް އޭނަ އަޔާޒްގާތު ބުނަން އުޅުނު ފަދައެވެ.\nމަލާކް ބުނެލި އެ ބަސްތަކަށްފަހު އެ ދެމެދަށް ފުން ހިމޭންކަމެއް ވެރިވިއެވެ. ދެމީހުން އެކަކު އަނެކަކަށް ބަލަހައްޓައިގެން ތިބީ އެހެން މީހަކަށް ނޭނގޭ ފަދައަކުން އެދެމެދުގައި ވާހަކައެއް ދެކެވެމުންދާ ފަދައަކުންނެވެ. މަލާކްގެ ބަސްތަކުން ހުއްޓުންއެރި އަޔާޒަށް ވިސްނެމުން ދިޔައީ އެ ބަސްތަކުގެ މާނައާއި މެދުގައެވެ. މަލާކް ހިޝާމްދެކެ ލޯބިނުވާނަމަ އޭގެ މާނައަކީ ކޮބައިތޯ ހިތަށްއެރިއެވެ. އޭނަހެން މަލާކް ވެސް ‘ހުސްހަށިބަޔަށް’ ހުރުމުން މަލާކްގެ ހިތުގައި އޭނައަށްޓަކައި އިޙްސާސްތަކެއް ވެދާނެތޯ ހިތަށްއެރިއެވެ.\nޚުދު މަލާކްގެ ހިތަށްވެސް ވެރިވީ އެ ޒާތެއްގެ ސުވާލެކެވެ. އެހެނަސް އޭނައާއި އަޔާޒްއާ ދެމެދުގައިވި ފަރަޤުތައް މަލާކްގެ ހަނދާނަށް ވެރިވެގެން ދިޔައީ ކުއްލިއަކަށެވެ. ކައިވެނިކުރަން ފުރަތަމަ ވާހަކަ ދެއްކިއިރު ވެސް އެ ފަރަޤުތަކުގެ ވާހަކަ ފާހަގަކުރަމުން އަޔާޒް މި ކައިވެންޏާއި ދެކޮޅު ހެދިގޮތް ހަނދާނަށްއައެވެ. ހަމަ އެއާއެކު އަޔާޒް އޭނައާއި ކައިވެނި ކުރީ ހަމައެކަނި މައުވާއާއި ހަމައަށް ދެވޭނެ މަގެއް ހޯދަންކަން ހަނދާންވުމުން މަލާކްގެ ހިތް ނުތަނަވަސްވިއެވެ. އަދި އަމުދުން އޭނައަކީ ‘ނުކުޅެދޭ’ މީހަކަށް ވީ ހިނދު އަޔާޒް ކަހަލަ ޒުވާނަކު އޭނަދެކެ ލޯބިވެދާނެކަމަށް އޭނަ ހީކުރީވެސް ކިހިނެއް ހެއްޔެވެ؟ އަޔާޒް ފަހަކަށް އައިސް އޭނައާއި ދޭތެރޭ ކިތަންމެ ގާތްކޮށް ހިތިޔަސް އޭނައަށް އެކަން އޮޅިގެނެއް ނުވާނެއެވެ. އެ ޚިޔާލު ހިތަށް ވެރިވުމާއެކު މަލާކަށް ވާހަކަ ދެކެވުނެވެ.\n“މަލާކް އަސްލު ލޯބިވަނީ އެހެން މީހެއްދެކެ.” މަލާކަށް އަވަސްއަވަހަށް ބުނެލެވުނެވެ. އޭނަ ހިތުން އެހެން ބުނެލީ ދޮގެއް ހެދުމަށެވެ. އެ ދޮގުގެ ހިޔަލުގައި އޭނައަށް އަޔާޒްގެ ލޯބި ނުލިބުނަސް އޭނަ ވަކި ހިތާމައެއް ނުކުރާނެކަން އަޔާޒަށް ދެއްކުމަށެވެ. އެހެނަސް މަލާކަށް ނޭނގުނު ކަމަކީ އޭނަ އެހެން ބުނުމުން ވެސް އަޔާޒްގެ ޚިޔާލުތަކަށް މާ ބޮޑު ބަދަލެއް ނައިކަމެވެ.\n“ކާކުދެކެ ލޯބިވަނީ؟” މަލާކްގެ ނުތަނަވަސްކަން ވެރިވެފައިވި ދެލޮލުން ނަޒަރު ވަކި ކުރުމެއްނެތި އަޔާޒަށް އެހެން އަހާލެވުނީ ވެސް ބަދަލުވެފައިވި އަޑަކާއި އެކީގައެވެ. މަލާކް އިތުރަށް ވެސް ބުނެލި ވާހަކައިން މަލާކްގެ ހިތުގައި އޭނައަށްޓަކައި އިޙްސާސްތަކެއްވާކަން އަޔާޒަށް ޔަޤީނާއި ގާތްކުރެވުނެވެ. އެހެނަސް ދެންވެސް މަލާކް ސީދަލަށް އެ ވާހަކަ ނުބުނުމުން އޭނަގެ ހިތުތެރޭގައި ޝައްކަކާއި ނުތަނަވަސްކަމެއްވިއެވެ.\n“އަޔާޒަށް ވަކި އެނގެން ނުޖެހޭނެ ކަންނޭނގެ….މާ ގިނަ ދުވަހެއްނުވެ މަލާކްއާ އަޔާޒް ވަކިވާނެތާ….އެހެންވީމަ ވަކި އެންގުމުގެ ބޭނުމެއްނެތް.” މަލާކް ދެންވެސް ވާހަކަ ދެއްކީ ދޮގު ހެދުމުގެ ނިޔަތުގައި ކަމަށްވިޔަސް އޭނަގެ ވާހަކަ ދެ މާނަ އެކުލެވޭ ގޮތަށް ދިޔަ ގޮތުން ޚުދު އޭނަ ވެސް ޙައިރާންވިއެވެ. އޭނަ ކިތަންމެ ބޭނުމެއްނުވިޔަސް ކެތްތެރިކަން ކޮޅުންލަމުން ދިޔަ އޭނަގެ ހިތް އެ އިޙްސާސްތައް ބަންޑުން ކުރަން އުޅުނު ފަދައެވެ. އެކަން ހިސާބަކަށް އެންގުންވި އަޔާޒްގެ ތުންފަތްމައްޗަށް ލުއި ހިނިތުންވުމެއް ވެރިވެގެން ދިޔައީ އޭނައަށް އެނގުމެއްނެތިއެވެ.\n“އެންމެ ރަނގަޅު…..އެހެންވެއްޖެއްޔާ އަހަރެން ކައިރި މި ވާހަކަ ބުނެދީ….މަލާކް ތި ލޯބިވާ މީހަކު މަލާކްދެކެ ލޯބިވޭތަ؟” އަޔާޒް އެ ސުވާލުކޮށްލި ހިނދު އޭނަގެ ހިތް ނޭނގޭ ސަބަބަކާހުރެ ލަސްލަހުން އުފާވެރިކަމުން ފުރެމުން ދިޔައެވެ.\n“ނޭނގެ….” އަޔާޒްގެ ލޮލުން ނަޒަރު ވަކިކުރަން ނުކުޅެދިފައިހުރެ މަލާކަށް ބުނެލެވުނީ ތެދުތެދަށެވެ. އެހިނދު އަޔާޒްގެ މޫނުމަތިން ފެންނަމުން ދިޔަ ލުއި ހިނިތުންވުން ފުންވެގެން ދިޔަހެން ހީވުމުން އޭނަގެ ހިތް އާދަޔާ ޚިލާފު ގޮތަކަށް ތެޅެން ފެށިއެވެ. އަނެއްކާވެސް އަޔާޒް އޭނައަށް ތަފާތު ނަޒަރަކުން ބަލާފާނެކަމަށް ހިތް ބުނަން ފެށުމުން ހިތާހިތުން ބޯހޫރުވަމުން އޭނައަށް ވާހަކަ ދެކެވުނެވެ.\n“ދެން އެ ވާހަކަ ބާއްވަމާދޯ؟ ހަމަ ކުރިން ވެސް އަޔާޒްއާ މަލާކް ރޭވި ގޮތަށް ކުރިއަށް ގެންދަމާ. ދެ މަސް ވަންދެން ދެމަފިރިން ގޮތުގަ އުޅެމާ….އަހަރުމެން އޭގެ ކުރިން ވަކިވެއްޖެއްޔާ ގެދޮރުގެ މައްސަލައިގަ އަނެއްކޮޅުގަ ތިބި މީހުން އެ ވަޞިއްޔަތުގަ އޮތް މި ކައިވެނީގެ ޝަރުޠުގަ ވެސް ހިފަން މަސައްކަތް ކޮށްފާނެދޯ؟ އެހެންވީމަ ހިނގާ އެކީގަ އުޅެން. އުޅެލާފަ ވަކިވާނީ….” މަލާކް އެންމެ ފަހުން އަމިއްލަ އިޙްސާސްތަކުގެ މައްޗަށް ބާރު ހޯދަމުން ބުނެލިއެވެ. އެއާއެކު އަނެއްކާވެސް އަޔާޒްގެ ހިނިތުންވުން ފިލިއެވެ. އޭނަ ދެންވެސް އިރުކޮޅެއް ވަންދެން މަލާކަށް ބަލަން އިނދެފައި ތުން ފިއްތާލަމުން ބޯޖަހާލިއެވެ. އެއާއެކު މަލާކް އަވަހަށް ގެއަށް ހިނގަމާދޯއޭ ބުނުމުން އަޔާޒް ހިނގާށޭ ބުނެ ކޮޅަށް ތެދުވެލިއެވެ. އެއަށްފަހު ގޮނޑި އަނބުރާލަމުން ދުއްވަން ފެށި މަލާކާއެކީ ހިނގަންފެށިއެވެ. މި މަންޒަރު ފެންއަރުވާ ވަޑާމުގެ އަނެއްފަރާތުގައި އިށީނދެ އިނދެފައި ތެދުވެލީ މައުވާއަށް ފެންނަމުން ދިޔައެވެ. އަޔާޒާއި މަލާކް އޭނައަށް ފަސްދީފައި ދަމުން ދިޔަ މަންޒަރު ބަލަން މައުވާ ހުރިއިރު އޭނަގެ ލޮލުން ފެންނަމުން ދިޔައީ ރުޅިވެރިކަމަށްވުރެ ބޮޑާކަމާއި ކިބުރުވެރިކަމެވެ. އަޔާޒް މަލާކްއާއެކީ ދަމުން ބަލިވީމަ ބުނާށޭ ބުނެލި ހިނދު މައުވާ ކަޅި މައްޗަށް ހިންގާލީ މަލާމާތުގެ ޒާތަކަށެވެ. އަޔާޒްގެ ހިތް އޭނައަށް ފަތަޙަ ނުކުރެވުމުން މި ޙާލަތާއިމެދު ދެރަ ނުވާނެހެން އޭނައަށް ވިސްނޭނެ ގޮތްތަކަށް އޭނަ ހިތާހިތުން ނިންމުންތައް ނިންމާފައިވެއެވެ. އަޔާޒް އޭނަ ޚިޔާރު ނުކޮށް ނުކުޅެދޭ ކުއްޖެއްގެ ކައިރިއަށް ދިޔުމަކީ އަޔާޒްގެ ބަދުނަސީބުކަމަށް އޭނަ އަމިއްލަ ނަފްސުގާތު ބުނެފައިވެއެވެ. އަދި އެހެންނޫނަސް އޭނައާއި އެ ނުކުޅެދޭ ކުއްޖާގެ ތެރެއިން ކޮންމެވެސް އެކަކަށް ލިބެން އޮތް މުއްސަނދިކަމާއި ތަނަވަސްކަން ލިބެން އޮތީ ދެމީހުންކުރެ ދެފައިމައްޗަށް ކޮޅަށް ތެދުވެވޭނެ މީހަކަށެވެ. އަޔާޒް އޭނަ ދޫކޮށްލީ އަޔާޒަށް ނޭނގުމުންތާއެވެ. އަދި އޭނަ އަޔާޒަށް އަންގާނެއެވެ. އޭނަ ދޫކޮށްގެން އަޔާޒަށް ހެދުނީ ކިހާ ބޮޑު ގޯހެއްކަން އޭނަ ނުހަނު އަވަހަށް ދައްކާނެއެވެ. އޭނަ ކައިރިއަށް އަޔާޒް އައިސްގެން ނޫނީ ޙައްލު ނުކުރެވޭނެ މަޅިއެއް އޭނަ ރާވާނެއެވެ. އެ ޚިޔާލު ހިތަށް ވެރިވުމުން މައުވާގެ މޫނުމައްޗަށް ވެރިވީ އެއްމިޔަކަނުގެ ހިނިތުންވުމެކެވެ. އަޔާޒާއި މަލާކް ގޮސް ދުރުގައި އޮތް ކާރަށް އެރި މަންޒަރު ބަލަން ހުރެހުރެފައި އޭނަ އޭނަގެ ފޯނު ނެގިއެވެ. އަދި ނަންބަރުތަކަށް ފިތާލަމުން ފޯނު ކަންފަތުގައި ޖައްސާލިއެވެ. އެ ހިނދު އަނެއްކޮޅުން އެ ފޯނު ބިޒީކަމަށް ބުނަން ފެށުމުން މައުވާ މެސެޖެއް ލިޔެލިއެވެ.\n“ކޯލް މީ ވެން ޔޫ އާރ ފްރީ……ލަމް ސިސް.” ހަމަ އެ ނަމުން ސޭވް ކުރެވިފައިވި ނަންބަރަށް މައުވާ ފޮނުވާލީ އެ މެސެޖެވެ.\nރާއްޖޭގެ ގަޑިން އެރޭ 10 ޖަހައި ބޮޑުވަމުން ދިޔަ ވަގުތު އަނުމް އެނދަށްއެރީ ނިދާލުމަށެވެ. ނިދަން އޮށޯތުމުގެ ކުރިންވެސް އަނުމް އޭނަގެ މިހާރުގެ އާދައިގެ މަތިން އޭނަގެ ފޯނު ނެގިއެވެ. އެ ޢުމުރު ފުރައިގެ ކޮންމެ ކުއްޖެކޭ އެއްގޮތަށް އަނުމް އެ ގަޑީގައި ވަންނާނީ ކޮންމެވެސް ސޯޝަލް މީޑިޔާ އެކައުންޓަކަށްހެން ބަލާ މީހަކަށް ހީވެދާނެއެވެ. އެހެންނޫނީ އޭނަ އެއުޅެނީ އޭނަގެ ލޯބިވެރިޔާއަށް މެސެޖެއް ކޮށްލަންހެން ހީވެދާނެއެވެ. އެހެނަސް އަނުމް އޭނަގެ ފޯނުގެ ހުރިހާ އެޕްތަކުގެ ތެރެއިން ހުޅުވާލީ އެކިއެކި ޒިކުރުތައް އޭގެ މާނައާއެކީ ހުންނަ އެޕެކެވެ. އެޕްގެ ތެރެއިން ނިދުމުގެ ކުރިން ކިޔާ ޒިކުރުތައް ސާޗްކޮށްލަމުން އޭނަ އެ ޒިކުރުތައް ކިޔަން ފެށީ ކިޔާ ހިތުންނެވެ. ނިދުމުގެ ކުރިން ކިޔާ އެކިއެކި ޒިކުރުތައް އޭނަގެ މަންމަ އޭނައަށް ކިޔައިދެމުން ދިޔައީ އޭނަ ހަނދާން ހުންނަން ފެށީއްސުރެއެވެ. އެހެނަސް އެ ހުރިހާ ޒިކުރެއް ހަނދާނުގައި ބަހައްޓަން އަނުމްއަށް ދަތިވެފައިވިއެވެ. ދޮންބެ ފޯނު ގަނެދިން ދުވަހު އޭނަގެ ފޯނަށް އިންސްޓޯލް ކުރި މި އެޕްގެ ސަބަބުން އޭނަ އެ ޒިކުރުތަކަށް އިތުރު ޝައުޤުވެރިވެފައިވެއެވެ. ވަކިން ޚާއްޞަކޮށް ކޮންމެ ޒިކުރެއްގެ ދަށުގައި އޭގެ މާނަ ވެސް ހުންނަ ގޮތުން އަނުމްއަށް ކޮންމެ ޒިކުރެއް ކިޔައި އޭގެ މާނަތައް ވެސް ކިޔެމުން ދިޔައެވެ. އެއީ އޭނަ މީގެއިން އެއްވެސް ދުވަހަކު ހީވެސް ނުކުރާހާ ފުން މާނަތަކަށްވުމުން އޭނައަށް އެ އެޕްގައިވި އެހެނިހެން ޒިކުރުތަކުގެ މާނަތައް ވެސް ބެލެން ފަށާފައިވެއެވެ.\nކޮންމެ ރެއެކޭވެސް އެއްފަދައިން މިނެޓްތަކެއްގެ ޒިކުރު ކިޔުމަށްފަހު ފަތިސް ނަމާދަށް އެލާމަށް ލަމުން އަނުމް ނިދަން އޮށޯތެވެ. އޭނަ ދެލޯ މަރާލީ ކުޑަ ވަގުތުކޮޅެއްގެ ތެރޭގައި އޭނަ ފުން ނިންޖެއްގެ ތެރެއަށް ގެނބިދާނެކަމުގެ އުއްމީދުގައެވެ. އެހެނަސް ލޯ މަރާލުމާއެކު އޭނަގެ ލޮލަށް ސިފަވެގެން ދިޔައީ އޭނައަށް މީގެ ދެދުވަހެއްހާ ދުވަސްކުރިން ފެނުނު ސޫރައެވެ. ޕޭވްމެންޓް މަތިން އޭނަ ހިނގާފައި ދަނިކޮށް އޭނަ ކައިރިން ކުއްލިއަކަށް ބުރަކި ޖައްސާލި ނޫކުލައިގެ އަކުއާ ކާރު ތެރޭގައި އިން ޒުވާނާއެވެ. އަނުމް އިވުނު ބުރަކީގެ އަޑާއެކީ އިއާރފޯނު ކަންފަތުން ނަގަމުން ކާރާއި ދިމާލަށް ބަލާލި ވަގުތު ޒުވާނާ ކާރުގެ ކުޑަދޮރު ތިރިކޮށްލީއެވެ. އެއާއެކު ފެނިގެން ދިޔައީ އަނުމްމެންގެ ސްކޫލްގެ ޔުނިފޯމް ލައިގެން އިން ފިރިހެން ކުއްޖެކެވެ. އެ ޒުވާނާއާ އަނުމްގެ ހަތަރުކަޅި ބައްދަލުވީ ވަގުތު އަނުމް ހުއްޓުންއަރާ ގޮތްވިއެވެ. އެ ސޫރައިން އޭނަ އަޅައިގަންނަ ފަދަ ގޮތެއް އޭނައަށް ފާހަގަވުމުންނެވެ. ކަޅުކުލަ ގަދަ ދެލޮލުން އޭނައަށް ބަލައިގެން ހުރިގޮތުން އެ ދެލޮލުގެ ދަމާ ބާރެއްގެ އިޙްސާސް އަނުމްއަށް ކުރެވުނެވެ. ދިގުކޮށް ހުރި އަލި މޫނަކަށް ވިޔަސް ކަތުރުކަށިގަނޑުގެ ރޮނގު ސާފުކޮށް ފެންނަމުން ދިޔަ ގޮތުންނާއި އެ ގަދަ ބުމައިގެ ސަބަބުން ފިރިހެންވަންތަކަމަށް ދައްކަމުން ދިޔައެވެ. ފިލްމުތަކުން ފެންނަ ބިޔަ ހަށިގަނޑެއް ނެތަސް ބާމަތި ފުޅާކޮށް ހުރި ގޮތުންނާއި ޔުނިފޯމްގެ އަތުކުރި އުޅަނބޮށްޓާއި ހަމައަށް އޮޅާލެވިފައިވި ގޮތުން ރީތި ގޮތެއް ހުއްޓެވެ.\nއަނުމް އެހެން ދިމާލަކަށް ބަލަން ނޭނގިފައި ވަނިކޮށް އެ ޒުވާނާ އޭނަގެ ފަހަތުގައި ހުރި މީހަކަށް ބަލާލިއެވެ.\n“ނިމާލް ހާދަ ބާރަކަށޭ ހިނގާފަ ތި އަންނަނީ؟” ޒުވާނާ އެމީހަކަށް ބަލައި ކިޔާލި ނަމަކުން އަނުމްއަށް އިސާހިތަކު އެދިމާލަށް ބަލާލެވުނީ ނުތަނަވަސްކަމުގެ ރާޅު ބާންޏެއް ނެގި ހިތަކާއި އެކީގައެވެ. އޭގެ ދެވަނަ ސިކުންތުގައި އޭނައާއި ނުހަނު ކައިރިން ނިމާލް ފެނުމުން އަނުމްއަށް ދެލޯ ބޮޑުކޮށް މޭމަތީގައި އެއްއަތް އަޅަމުން ފަހަތަށް ދެ ފިޔަވަޅު އަޅާލެވުނީ ބިރެއް ފެނުނު ފަދައަކުންނެވެ. އެހެން ނުވާންވީ ސަބަބެއް ނެތެވެ. ވޭތުވި ދުވަސްތަކުގައި ނިމާލްވަނީ އޭނައާއި އެކި ގޮތްގޮތުން ގާތްވާން މަސައްކަތް ކޮށްފައެވެ. އަދި ވަކިން ޚާއްޞަކޮށް ނިމާލްއަކީ އޭނައާއި އެއްކުލާހެއް ޙިއްސާކުރާ ކުއްޖަކަށްވުމުން އެކަމަށްޓަކައި ނިމާލަށް ލިބިފައިވަނީ ރަނުގެ ފުރުޞަތެކެވެ. އަނުމް ބޭނުންނުވާއިރު ވެސް އޭނަގެ އަތުގައި ހިފުމާއި އޭނަ އަޑުއަހަން ބޭނުންނުވާހާ ތަޢުރީފުތައް އޭނައަށް އިއްވުމާއި އެހެނިހެން ގޮތްގޮތުން ވެސް އަނުމްގެ ވިސްނުން ތަޣައްޔަރުވާނެ ފަދަ ސަމާސާތައް ދޭތެރެދޭތެރެއިން ކުރުމަކީ ނިމާލްގެ އާދައަކަށްވަނީ ވެފައެވެ. އަނުމްއަށް އެ ކަންތައް ވަނީ ހަމައެކަނި އޭނަ ނުރުހުންވެ ރުޅި އަންނަ ކަންތަކަށް އެކަންޏެއް ނޫނެވެ. އެހެނަސް އޭނައަށް ކުރެވިފައިވި ތަޖުރިބާތަކެއްގެ ސަބަބުން ނިމާލްގެ ފަރާތުން އޭގެއިން ކޮންމެ ކަމެއް ފެންނަ ހިނދު އޭނަގެ މޭގައި ރިހުމެއް އުފެދި ބިރުވެސްގަނެއެވެ. އަނެއްކާވެސް އެނބުރި އޭނަގެ މާޒީއަށް ހިނގައިދާނެކަމުގެ ބިރާއި އެ މާޒީއިން އޭނައަށް ލިބުނު ހިތްދަތިކަމުގެ އިޙްސާސްތަކުން އޭނަގެ ހިތް ވަށާލެވިގެން ދެއެވެ. ނިމާލަށް އެކަން އިޙްސާސް ނުކުރެވޭތީ ނިމާލަށް އިތުރު ރުޅިއެއް އަންނަމުން ދިޔައެވެ.\nއަނުމް ނިމާލް ފެނިފައިވެސް އަމިއްލަ އެ ޚިޔާލުތަކަށް ގެއްލެން އުޅުނު ވަގުތު އަނެއްކާވެސް އެ ޒުވާނާގެ އަޑު އިވުނެވެ.\n“ގަޑި ނުޖެހެނީސް މާ އަވަހަށް ސްކޫލާއި ހަމައަށް ދާން ތިއުޅެނީ ފާޚާނާއަކަށް ދާންޖެހިގެންތަ؟ އެހެންކަމަށްވަންޏާ އަވަހަށް ކާރަށް އަރާ! އަހަރެން ވަރަށް އަވަހަށް ގެންގޮސްދޭނަން.” ޒުވާނާ ރާގަކަށް ބުނެލި އެ ވާހަކަ ނިންމާލީ ހިނިތުންވުމަކާއި އެކީގައެވެ. އޭނަ އެހެން ބުނެލިއިރު މަލާކްގެ ފުރަގަހުން ހިނގާފައި ދިޔަ ހަމަ އެމީހުންގެ ސްކޫލްގެ ދެ އަންހެން ކުދިންނަށް އެ ވާހަކަ އިވުމުން އެދެކުދިން ސިއްރުސިއްރުން ހީލި އަޑުވެސް އިވިގެން ދިޔައެވެ. ޒުވާނާ ބުނި އެއްޗެއްގެ ސަމާސާކަން އަނުމްއަށްވެސް އެނގުންވުމުން އޭނަ އޭނަގެ ހިނިތުންވުން ކޮންޓްރޯލް ކުރަން ވަރަށް މަސައްކަތް ކުރަން ޖެހުނެވެ. އެހިނދު އޭނަ ކައިރީގައި ހުއްޓިހުރި ނިމާލް ރުޅިން ރަތްވިއެވެ. ނިމާލް ކުރިއަށް ފިޔަވަޅެއް އަޅާލަމުން އެއްޗެހި ގޮވައިގަންނަން އުޅުނުތަނާހެން އެ ޒުވާނާ އަނެއްކާވެސް ވާހަކަ ދެއްކިއެވެ.\n“ނިމާލް ހަނދާން ނެތުނީ ކަންނޭނގެދޯ ތިގޮތަށް ބާރަށް ހިނގާފަ އައުމަކީ އަހަރެން ކުރާ ކަމެއްކަން. ދެން ކީއްކުރަން ނިމާލް ކުރަން ނުޖެހޭ ކަމެއް ނިމާލް ތިކުރަނީ؟ އަހަންނަށް އަސްލު އިވުނީއޭ ނިމާލް މިގަޑީގަ ތިގޮތަށް ހިނގާނެ ވާހަކަ. ނިމާލް ކުރަން ނުޖެހޭ ކަމެއް ނިމާލް ކުރީމަ މައްސަލައެއް ނުޖެހި ހުންނާނެހެން ހީވޭތަ؟ ނައު ގެޓް އިން ދަ ކާރ، ލައިކް އަ ގުޑް ބޯއި، އިފް ޔޫ ޑޯންޓް ވޯންޓް ޓު ބީ އިން ޓްރޮބްލް.” އެ ޒުވާނާ ދެމާނައެއް އެކުލެވޭ ގޮތަށް ވާހަކަ ދެއްކުމަށްފަހު އެންމެ ފަހު ބަސްތައް ބުނެލަމުން ނިމާލަށް ލޯ އަޅާލިއެވެ. އެއާއެކު ނިމާލް ގޮށްމުއްކަވައި ދަތްކުނޑި ވިކައިގަތް ގޮތުން އޭނަ އެޒުވާނާއަށް ވަރުގަދަ ރައްދެއްދޭން އުޅުނުހެން ހީވިއެވެ. އެހެނަސް އެންމެ ފަހުން ކާރުގެ ކުރިމަތިން ވަށައިގެން ގޮސް ކާރަށް އަރަން ދިޔައީ އޭނައަށް އެހެން ގޮތެއް ނެތްހެން ހީވާ ފަދައަކުންނެވެ. އަނުމް ނިމާލް އަނެއްފަރާތަށް ދިޔަތަން ބަލަން ހުރެފައި ކާރުގައި އިން ޒުވާނާއަށް ލުއި ނަޒަރެއް ދެމުން ދާން ހިނގައިގަތީ ދެން އޭނަ އެތާ ހުރުމުގެ ބޭނުމެއްނެތް ހެން ހީވުމުންނެވެ. އެހެނަސް އޭނަ އެ ކާރު ފަހަނަޅައި ދާން އުޅުނު ވަގުތު ފުރަގަހުން ހަމަ އެ ޒުވާނާ ‘ސްކިއުޒް’ އޭ ކިޔާލި އަޑު އިވުނެވެ. އަނުމް އޭނަގެ ފިޔަވަޅުތައް މަޑުޖައްސާލަމުން ފަހަތް ބަލާލިއެވެ.\n“ވީހާވެސް ވަރަކުން ތަންތަނަށް ދާއިރު ބޭބެމެންނާއެކީ ދަތުރުކުރައްޗޭ. ތިގޮތަށް އެކަނި ދިޔުން އެހާ ސޭފްއެއްނޫން.” ޒުވާނާ ކުޑަދޮރުން ބޯދިއްކޮށްގެން އަނުމްއަށް ސީރިއަސް ނަޒަރެއް ދީގެން ހުރެ ބުނެލީ އެހެންނެވެ. އެހިނދު އެ ލޯމަތިން އަނުމްއަށް ފެނިގެން ދިޔައީ އޭނައަށްޓަކައިވި އަޅާލުމަކާއި އޯގާތެރިކަމެކެވެ.\nއެ ޒުވާނާ އެހެން ބުނުމަށްފަހު ކުޑަދޮރު އަރުވާލަމުން ނިމާލްއާއެކީ ކާރު ދުއްވާލީއެވެ. އެހެނަސް އަނުމްއަށް އޭނަ ފަހަނަޅައި ދިޔަ ކާރަށް ބަލަހައްޓައިގެން އެ ޒުވާނާއާއި މެދު ވިސްނަން ސިކުންތުކޮޅެއް ވަންދެން އެ ހުރިތާ ހުރެވުނެވެ. އޭގެ2ދުވަސްފަހުން އެރޭ އެނދުގައި އޮތްއިރު ވެސް ޒުވާނާ އެންމެ ފަހަކަށް ބުނެލި ބަސްތަކާއެކީ އަނުމްއަށް ހިނިތުންވެލެވުނެވެ. ހިނިތުންވެލީ ހިނދު އޭނަގެ ކޯތާފަތް ރަތްވެ އޭނަގެ ދެލޯ ވެސް ހުޅުވިގެން ދިޔައެވެ. އެއާއެކު ވޭތުވި ދެ ރޭ ފަދައިން އެރޭ ވެސް އަނުމް އެ ޒުވާނާގެ ޚިޔާލުތަކަށް ގެއްލުނެވެ. އޭނަ ގޮސް ކާރު މަޑުކޮށްލި ގޮތާއި އޭނަ ނިމާލަށް މަލާމާތްކުރި ގޮތާއި އޭނަ އަނުމްގާތު ‘ސޭފް’ ކޮށް އުޅުމަށް ބުނެލި ގޮތެވެ. ޚިޔާލުތައް ކުރިއަށް ދިޔަވަރަކަށް އެ އަޑުވެސް ހާދަ ރީއްޗޭ ހިތަށްއެރިއެވެ. ހުންގާނުގައި އެއްއަތް އަޅުވައިގެން ހުރިގޮތް ވެސް ހާދަ ފިރިހެންވަންތައޭ ހިތް ބުންޏެވެ. އިސާހިތަކު އެ ފިރިހެން ކުއްޖާއާއެކީ މުޅި ޢުމުރު ވޭތުކުރާ މަންޒަރު ލޮލަށް ސިފަވެގެން ދިޔަގޮތުން އަނުމްއަށް އަމިއްލަ ނަފްސަށް މަލާމާތް ކުރެވުނެވެ. އޭނަ މޮޔަވީތޯ ހިތް ސުވާލުކުރިއެވެ. މީގެ ކުރިން ވެސް އޭނައަށް ފިރިހެން ކުދިން ރީތިވެ ކަމުގޮސްފައިވެއެވެ. އެހެނަސް އެދުވަހު އެ ފެނުނު ޒުވާނާ އޭނަ މުޅިން އާ ދަރަޖައަކަށް ކަމުގޮސްފައިވަނީ އެ ޒުވާނާ ނިމާލްގެ އަތްދަށުން އޭނަ ސަލާމަތް ކޮށްދިން ގޮތުންނެވެ. މިއީ ހަމަ ރީތި ފިލްމަކުން ވާނެ ގޮތް ނޫންތޯ އަނުމްގެ ހިތަށްއެރިއެވެ. މި ‘ފިލްމު’ ނިމޭނީ އޭނައާއި އެ ޒުވާނާ ގުޅުމުން ނޫން ހެއްޔެވެ؟ ހިތަށްވެރިވި އެ ސުވާލާއެކީ ދެންވެސް އެ ޒުވާނާއާއި ކައިވެނިކޮށް އެ ޒުވާނާއާއެކީ ދިރިއުޅުމެއް ފަށާ މަންޒަރު އަނުމްއަށް ޚިޔާލުކުރެވެން ފެށިއިރު އެ މޫނުމައްޗަށް ފުރިހަމަ ހިނިތުންވުމެއް ވެރިވެފައިވިއެވެ. އެހެނަސް އެ ޚިޔާލުތައް ވަކި ހިސާބަކަށް ދިޔުމުން ލަސްލަހުން އެ ހިނިތުންވުން ފޭދެން ފެށިއެވެ. މީގެ މަސްތަކެއް ކުރިން ކައިވެންޏެއްގެ ހުރިހާ ހުވަފެންތަކަށް އޭނަ ފަސްއަޅައި ވަޅުލީ ކީއްވެކަން ހަނދާންވެގެން ދިޔަ ވަގުތު އެއްކަލަ ތޫނު ތަދު އޭނަގެ މޭގައި ހިފަން އުޅުނުހެން އޭނައަށް ހީވިއެވެ. އެ ތަދަށް ގަތް ބިރާއެކީ އޭނަ ދެން އެ ޚިޔާލުތައް ނުކުރަން އުޅުނެއްކަމަކު އަނުމްއަށް އެ ޚިޔާލުތަކުގެ މައްޗަށް ބާރެއް ނުހިންގުނެވެ. މީގެ މަސްތަކެއް ކުރިން އޭނަ ނުވެސް ދަންނަ ފިރިހެނަކު އޭނަގެ މައްޗަށް އަތްގަދަކޮށް އޭނަގެ އަބުރު ނަގާލީ ވަކި އޭނަގެ ކުށެއް އޮވެގެނެއްނޫނެވެ. އެ އަނދިރި މާޒީ އަނުމްއަށް ސިފަވަނީ އޭނަގެ ޙަޔާތުގައި ޖެހިގެން ދިޔަ ލައްގަނޑެއް ފަދައަކުންނެވެ. އަދި އެ ‘ލައްގަނޑު’ގެ ސަބަބުން އޭނަގެ މުޅި މުސްތަޤްބަލަށް އަސަރު ކުރާނެކަން އޭނައަށް ހިތާހިތުން ޔަޤީން ކުރެވިފައިވެއެވެ. ކޮންމެ ރެއެކޭވެސް އެއްފަދައިން އަނުމްގެ ދެލޯ ވެސް ރަތްވެ އެ ލޮލަށް ކަރުނަތައް ޖަމާވެގެން ދިޔައީ އެ ޔަޤީންކަމާއި އެކީގައެވެ. މޭމަތީގައި އަތްއަޅާލެވުނު ހިނދު އަތާއި ފައިވެސް މަޑުން ބާއްވަން އުދަގޫވީ އެ މޭގައިވި ރިހުމަށް އޭނައަށް ކެތްނުކުރެވޭނެހެން ހީވުމުންނެވެ. އިސާހިތަކު އެ ރިހުމުން ވެސް އޭނަ ސަލާމަތްކޮށްދޭނެ މީހެއް ނެތްކަމާއި، މުސްތަޤްބަލުގައި ވެސް އޭނަ ކައިރީގައި މީހަކު ނުހުންނާނެކަން އަމިއްލަ އަމިއްލައަށް ޔަޤީންކުރަމުން އަނުމްއަށް ގަދައަށް ރޮވެން ފެށިއެވެ. އަނުމްއަށް ނޭނގުނުކަމަކީ އެވަގުތު ވެސް އެ ރުއިމުގެ އަޑު އައްސަވަމުން ދިޔަ ފަރާތެއްވިކަމެވެ. އޭނަގެ ހިތުގެ ޙާލަތު ޚުދު އޭނައަށްވުރެ ވެސް މޮޅަށް ދެނެވޮޑިގެންވި ފަރާތެއްވިކަމެވެ. ހިނދުކޮޅެއްގެ ތެރޭގައި އެ ރިހުން ފިއްލަވައި އެ ހިތުގެ ޙާލަތު ބަދަލުކުރުމަށް ކުޅަދުންވަންތަވެ ވޮޑިގެންވާ ފަރާތެއްވިކަމެވެ. އަދި އޭނަގެ މުސްތަޤްބަލަށް އޭނަގެ މާޒީގެ ހިޔަނިވެސް ނޭޅި އެ މުސްތަޤްބަލް އޭނަ ހީވެސް ނުކުރާހާ ރީތި ކުރެވޭނެ ފަރާތެއްވިކަމެވެ.\nއާދައިގެ މަތިން އަނުމް އެރޭ ވެސް ނިދުނީ ގަޑިއިރެއްހާ ވަންދެން ރުއިމަށްފަހު ވަރުބަލިވުމުންނެވެ. ފުން ނިދީގެ ތެރެއަށް ގެނބުނު އަނުމްއަށް ނޭނގުނު ކަމަކީ ކިތަންމެ ގިނަ އިމްތިޙާންތައް އޭނަގެ ކުރިމަތީގައި ވިޔަސް އޭގެއިން ކޮންމެ އިމްތިޙާނަކީ އޭނައަށް އިތުރު ބާރެއް ލިބިދޭނެ ފަދަ އިމްތިޙާނެއްކަމެވެ. އަދި އޭގެއިން ކޮންމެ ކަމެއްގެ ތެރެއިން އޭނައަށް އެހީވާނެ މީހަކުވެސް ހުރިކަމެވެ.\nއެރޭގެ އެ ވަގުތުގައި ލަމްޔާ އިނީ ނުހަނު ތަނަވަސް އެޕާޓްމެންޓެއްގެ ސިޓިންގް ރޫމުގެ ސޯފާއެއްގައެވެ. ސޯފާގައި އިނދެ އޭނަ ކުރިމަތީގައި ހުރި މޭޒުމަތީގައިވި ބިއްލޫރި ތަށްޓަށް ނުހަނު ޒާތެއްގެ ފެހިކުލައިގެ ފުޅިއަކުން ބުއިމެއް އަޅައި އެ ބުއިން ބުއެވެ. އެ ބުއިމުން އޭނައަށްވި ގޮތުން އެއީ ރަނގަޅު ބުއިމެއް ނޫންކަން އެނގެއެވެ.\nލަމްޔާ އޭނަގެ ތަށި މޭޒުމަތީގައި ބެހެއްޓުމަށްފަހު ޖިންސްގެ ޖީބުން ރަތްކުލައާއި ކަޅުކުލައިގެ ޕެންޑްރައިވެއް ނެގިއެވެ. އެއަށް ބަލަން ހުރެފައި ނުލަފާ ގޮތަކަށް ހިނިތުންވެލަމުން ލަމްޔާ ސޯފާމަތީގައި އޮތް އޭނަގެ ފޯނު ނަގައި ނަންބަރުތަކަށް ފިތާލަމުން ފޯނު ސްޕީކަރަށްލަމުން ފޯނު މޭޒުމަތީގައި ބޭއްވިއެވެ.\n“ހައި މައު….ހައުޒް ޔޫ؟” ލަމްޔާ ހިނިތުންވުމަކާއެކީ ބުނެލީ އަނެއްކާވެސް އޭނަގެ ތަށްޓަށް ބުއިމެއް އަޅަމުންނެވެ. އެހިނދު ލަމްޔާއަށް ނޭނގުނުކަމަކީ ގޭގެ ތެރެއިން އައި ފުރާވަރުގެ ޒުވާނެއް އެ އަޑު އިވިފައި ފާރެއްގެ ކައިރީގައި މަޑުކޮށްލީ ކަމެވެ.\n“އައިމް ގުޑް…..ޔޫ؟” މައުވާ ފޯނުން އަހާލި އަޑު މުޅި ސިޓިންގް ރޫމަށް އިވުނެވެ.\n“އައިމް ގްރޭޓް! ވަކިން ޚާއްޞަކޮށް މިފަހަރު ފެއިލް ނުވާނެ ކަހަލަ ޕްލޭން ސީއެއް ހަދާލެވުނީމަ.” ލަމްޔާ އެހެން ބުނެލީ ފުޅި ބަހައްޓަމުން އޭނަގެ އަތުގައި އޮތް ޕެންޑްރައިވަށް ނަޒަރެއް ދެމުންނެވެ.\n“އަސްލުވެސްތަ؟ އަނުމްގެ ކަންތައްދޯ؟ ކިހިނެއް ހަދަން ތިއުޅެނީ؟” މައުވާ އަހާލި އަޑު އިވުނެވެ.\n“ޖަސްޓް….ހަމަ ކުޑަކުޑަ އެއްޗެއް އޭނަގެ ދަބަސް ތެރެއަށް އަޅާލަން ޖެހޭނީ. އެއްވެސް މީހަކަށް ނުހުއްޓުވޭނެ ދޯ މިކަހަލަ ކުޑަކުޑަ ކަމެއް؟” ލަމްޔާ މަސްތުވުމުގެ މަގުމަތީގައިވި އަޑަކުން ބުނެލިއެވެ. އޭނަ އެހެން ބުނެލި އަޑަށް އެ ޕެންޑްރައިވަށް އަމާޒުވެފައިވި ފިރިހެން ޒުވާނާގެ ލޯ ހަނިވިއެވެ.\n“އައިމް ޝުއާރ…..އައި ޓްރަސްޓް ޔޫ ލަމް ސިސް….ދެން ކޮބައިތަ އެއްކަލަ އަންހެނާގެ ކޮޓަރީގެ ކަންތައް؟ މަ ދުށީމޭ އެ ދެމީހުން މިކޮޅުގަ އުޅުނު ގޮތް….އެ ފުރޭތަގަނޑު އަޔާޒް ކައިރީގަ ބުނީ ދެ މަސްވަންދެން އުޅެލާނީޔޯ…ދެމަސްވަންދެން މައި ފުޓް! އޭނަ އެއުޅެނީ އަޔާޒްއާއެކީ އެނދަށް އަރާ ހިތުން އެހެން އެއްވެސް ކަމެއްނޫން!” މައުވާގެ އަޑަށް ރުޅިވެރިކަން ވެރިވިއެވެ.\n“މައު ޗިލް އައުޓް! އަހަރެން މައު ބުނިގޮތަށް އޭސީ ހަދާ ބަޔަކު ފޮނުވައި އެކޮޓަރިއަށް ހަދަންވީ އެއްޗެއް ހަދައިފިން…ދެން އެމީހުން މިކޮޅަށް އައުމުގެ އިންތިޒާރު އޮތީ!” ލަމްޔާ ބުނެލިއެވެ. އެއާއެކު މައުވާ އޭނައަށް ތަޢުރީފު ކުރަން ފެށިއެވެ. އެ އަޑުތައް އަޑުއަހަން ހުރެހުރެފައި އެއްކަލަ ޒުވާނާ އަނެއްކާވެސް އެޕާޓްމެންޓްގެ ތެރެއަށް ވަދެގެން ދިޔައެވެ.\nއަންނަން އުޅޭ ޠޫފާނަކާމެދު ރޭކާލުމެއްނެތި މަލާކާއި އަޔާޒް އެމީހުން ރަޝިޔާގައި ހޭދަކުރަން ބާކީ އޮތް އެންމެ ދެދުވަހުގެ ބޭނުން އެންމެ ފުރިހަމަ ގޮތުގައި ހިފަމުން ދިޔައެވެ. އެދުވަހު ދެކެވުނު ވާހަކައަށްފަހު މަލާކަށް އަޔާޒާއި ވާހަކަ ދައްކަން އުދަގޫވިއެއްކަމަކު އަޔާޒް ނުހަނު އާދައިގެ ގޮތަކަށް މަލާކާއި މެދު ކަންތައް ކުރަމުން ދިޔައެވެ. ދެމީހުންގެ ދެމެދުގައި އެމީހުންގެ ގުޅުމާއިމެދު ވާހަކަ ނުދެކެވުނެއްކަމަކު އެކަނިވާ ކޮންމެ ވަގުތެއްގައި ދެމީހުންނަށް ވެސް އަމިއްލަ އަމިއްލައަށް އެ ގުޅުމާއިމެދު ވިސްނެމުން ދިޔައެވެ. އަޔާޒް މޫނުބަލާ ލޯގަނޑު ކުރިމަތީގައި ރީތިވާން ހުންނައިރުވެސް ހަނދާންވަނީ މަލާކްގެ ބަސްތަކެވެ.\n“ނުލާހިކު އެޓްރެކްޓިވްވެފަ މެޗުއާރވާ އޭޖްއެއް އެއީ…އަންހެން ކުދިން ލައިކްވާނެ އެކަހަލަ ފިރިހެނުން.” އެ ބަސްތައް ހަނދާންވާ ކޮންމެ ފަހަރަކު އަޔާޒަށް އެކަނި ހުރެވެސް ހީލެވެއެވެ. އަދި އިހުނަށްވުރެ ރީއްޗަށް އޭނަގެ އިސްތަށިގަނޑުވެސް ހެދޭތޯ ބެލެއެވެ.\nމަލާކްވެސް ދޭތެރެދޭތެރެއިން އަޔާޒް ބުނި ބައެއް ބަސްތައް ހަނދާންވެއެވެ. އަޔާޒް އޭނައާއި ވަކިވާން ބޭނުންނުވާ ވާހަކަ ބުނަން އުޅެފައި ނުތަނަވަސްވެގެން ކަހަލަ ގޮތަކަށް ނުބުނި ގޮތް ހަނދާންވުމުން މަލާކަށް ލަދުރަކި ގޮތަކަށް ހިނިތުންވެވެމުން ދިޔައެވެ. އެހެނަސް އަޔާޒާއި ޚިލާފަށް މަލާކް އޭނަގެ އެ އިޙްސާސްތަކުގެ މައްޗަށް ބާރުފޯރުވޭތޯ ބަލައެވެ. އަޔާޒަށް އޭނަ ކަމުގޮސްދާނެކަމުގެ ޚިޔާލުވެސް ކުރަން އޭނައަށް ދަތިވުމުންނެވެ. އަޔާޒަށް އޭނަ ކަމުނުދާކަން ފަހުން އެނގުމަށްވުރެ އެ ޝައްކުވެސް ނުބާއްވަން ބޭނުންވިވަރުންނެވެ.\nކޮންމެއަކަސް އަޔާޒާއި މަލާކް އެކީގައި ދެންވެސް ތަންތަނަށް ގޮސް ހެދިއެވެ. މިގޮތުން އެއްދުވަހުގެ ހަވީރު އަޔާޒް މަލާކް ގެންދިޔައީ އޭނަ ކުރިން ހަމައެކަނި މައުވާއާއެކީ ހިނގާލަންދާ މަގަކަށެވެ. އެއީ ދެ ފަރާތުގައިވެސް ފިޔާތޮށި ކުލައިގެ މާ ގަސްތަކެއް ހެއްދިފައިވި މަގަކެވެ. އެ މަގާއި ހަމައަށް ދެވުނުއިރު މަލާކްގެ އަތްބަލިވެފައިވީތީ އަޔާޒް މަލާކްއާއެކީ އެ މަގުން ދާން ޖެހުނީ މަލާކްގެ ގޮނޑި ދުއްވާފައެވެ. އެ ހިނދު މައުވާގެ އަތުގައި ހިފައިގެން އޭނަ ހިނގި ހަނދާން އާވެފައި އެ ޚިޔާލު މާ ރީތިކަން އެނގުންވުމުން އަޔާޒްގެ ހިތުގައި ޝަކުވާއެއް އުފެދުނެވެ. އޭނަ މަލާކްއާއެކީ ހޭދަކުރާ ވަގުތުކޮޅަކަށްވުރެ މައުވާގެ ޚިޔާލެއް ރީތިވާން އޭނަ އެއްގޮތަކަށް ވެސް ބޭނުމެއްނުވިއެވެ. އެހެންކަމުން މަލާކަށް ހިނގޭނެނަމައޭ އެދުވަހު އަޔާޒްގެ ހިތަށްއެރީ ފުރަތަމަ ފަހަރަށެވެ. ހަމައެއާއެކު މަލާކަށް ނުހިނގެނީ ކީއްވެކަން އޭނައަށް އެނގޭކަން ވެސް އެނގުންވިއެވެ. އޭނަ މިހާތަނަށް އައިއިރު މަލާކަށް ފަރުވާ ނުކުރީ ކީއްވެތޯ ހިތް ސުވާލުކުރުމުން ކައިވެނީގެ ފުރަތަމަ ރޭ މަތިން އޭނަގެ ސިކުނޑި އޭނައަށް ހަނދާންކޮށްދިނެވެ. އޭނަ ފަރުވާގެ ވާހަކަ ދެއްކުމުން މަލާކް އިސްކުރި ރުޅިމަތިން ހަނދާންވިއެވެ.\n“މަލާކް….ހިނގާދޯ މިރޭ ސްވިމިންގް ޕޫލަށް ފައިބަން؟” އަޔާޒަށް އެ ސުވާލުކޮށްލެވުނީ ހިމޭންކަމުގެ ތެރެއިން ކުއްލިއަކަށެވެ. އެއާއެކު ސިހުމެއް ލިބުނު މަލާކް ކުއްލިއަކަށް ދެއަތުން ފުރޮޅީގައި ހިފަހައްޓައި ގޮނޑި މަޑުކުރުވަމުން ‘ވަޓް’އޭ ކިޔައި އަޔާޒަށް ބަލާލިއެވެ.\nAssalaam’alaikum. Alhamdhulillah ethah dhuvaheh fahun jana anekkaaves varah bodah free vejje. adhi amudhun vaahakaige main massalathah feshen ulheyiru free veema maa bodah ves ufaavejje. Alhamdhulillah! 🙂\nmihaa hisaabun jana vaahaka liyamun mi page ves hingaane vaahaka bunelan. mi page aky jana hama random koh eki eki aayaiy thah hissa kuraa page eh. kommeves kiyuntheriegge khiyaala eggothah ehdhuvahu dhivehi post eh fb ga post kureema eah libunu tharuheebun jana mi nimmany guidance from quran ge post thah ves dhe bahun genesdheyn In Sha Allah.\nMeege ithurun jana kureega bunihen Arabi lessons thah ves december in fashaigen blog ga aai, jana kurin buni aa gothah ves kuriah gendheveytho balaanan. Maai Allah alhamen kuraa komme heyo kameggai barakaaiy lavvai ekan qabool kuravvaashi. Ameen!\nNext part In Sha Allah friday ga. <3 😀\nV reethi Ma Sha Allah… You are so talented Jana sis. And thank you mikahala reethi vaahaka eh genesdheythy. I am sure mi vaahakain v gina zuvaankudhinnah iburaithakeh libigen dhaanekan…Cuz I have also experienced it hama mi story in… And Jana sis, may Allah bless you… BTW lysm ingey and the story vx… Solo curious for next part\nWow.abadhu VX enme kiyaahiy vaa hisaabun thi ninmaalany..\nOmg it’s getting more interesting day by day\nJazakillah khairan sis♥\nMaai allah sis thikuraa masakkathuga barakaai lavvaashi….ameeen\nWoww…varah reethi mi bai vx…..whn nxt…..waiting….\nما شاء الله.vr reethi. Jana thibuneenu arabic lessons thakeh kuriyah gendhaa vahaka dhw dear.. kon site eh ga and how? Can you pls give me your email dear i want to tell you somethingabit privatly if you dont mind.. in sha allahahappy news😘❤ vr bodah sorry vommnt nukureveythyve all parts ah. But i always read your storues and its just ma sha allah fab.. i love it. May allah bless you dear\nWow….wow…v furihama jana sis…… Va reethi ❤♥♥😍😍 waiting 4nxt part\nMi part vx varah reethi🌹🌹🌹🌹Masha Allah ❤❤❤ Nd mee varah interesting story eh aslu 🤙🤙🤙 kiyaahithun indha nimeynii 😊😊😊 When is next part\nSis ge English vaahaka eh nufeney..btw mivaahaka mee my favorite ❤❤ Masha Allah ur reallyy talented\nMasha Allah mi partves vvv reethi\nMasha allah varah reethi mi part ves ❤❤❤❤ you are the best jana sisss.. keep it upp 🥰\nYay!! This is one of my fav story now.3fav story writers in Maldives\nBinmaa, Aisha(sun.mv), and Jana\nAisha stories: exciting🤩\nJana stories: peace and happy🙂\nEhen myhunge vahaaka tha v. Nukiyan. Bae vaahaka tha heevany Hindi or dhivehi drama eh hen so eha reeche noon.\nMikahaka reecha vaahaka liyaa liyuntherin thibeythi v ufaavey..life is pleasant hahaha\nWow janaa sis….ur so talented Mashaa Allah …mhru mauvaa mnn raavanyy dhw anekkaa…ayaaz mennah dhera gotheh nahadhahchey…plx.. curiously waiting for the next part… sending so much love♥\nVarah💯💯💯 Varah 💯💯💯reethi maa sha Allah💯💯💯curiously waiting 💯💯💯for 💯💯💯the next💯💯💯 part.💯💯💯\nit awsome …i wonder wht will happen then…its really cool jaanooooooo\nMariyam Sudhuna says:\nAssalaam’alaikum. Ma Sha Allah haadha support ekey mi bayah mi libuny. hithah araa rangalhu msg thah ginain hunna baithakah ves mihaa support libeyne namaey. hehe…In Sha Allah 30 vana bai mirey9hikah haairu up kohdheynan. up koffa mi comment thakah reply kohdheynan 🙂\nJana ge twin sis says:\nJana akee mi jeelah fethey molhu liyuntheri eh masha allah🙂.Varah ufaavey mikahala vaahaka genesdheythee.. jana dheenee flim eh noony vaahaka fotheh nehlaane kamah ummeedhu kuran😀.jazkillah khairan <3 <3\nMasha Allah!!I love it\nSis ur the best ingey..abadhuves jana sis ge vaahakayah emme inthizaaru kirevenee..love u for the sake of Allah <3\nMa sha Allah. Jazaakihlaah khairan


Column : Kausaahiba Sallallah alaihi vasallamage hijra - One Online\nހަރަމްފުޅު ބޮޑުކުރުމަށް 2011 ގައި ކިންގު އަބްދުﷲ ހިންގެވި މަޝްރޫއުގެ ތެރެއިން --\nކައުސާހިބާ ޞައްލަﷲ އަލައިހިވަސައްލަމަގެ ހިޖްރަ\nކައުސާހިބާ ސައްލަﷲ އަލައިހި ވަސައްލަމަ މައްކާއިން މަދީނާއަށް ހިޖްރަކުރެއްވުމަކީ އިންސާނީ ތާރީޚުގެ އެންމެ މުހިންމު ޙާދިޘާއެވެ. އެހިޖްރައަކީ ކައުސާހިބާ ސައްލަﷲ އަލައިހި ވަސައްލަމަ ޤުރައިޝުވަންހައިގެ މުޝްރިކުންގެ ލެޔަށްފެންބޮވައިގެންފައިވާ ކަނޑިތަކުން ސަލާމަތްވެ ވަޑައިގެން މައްކާއިން މަދީނާއަށް ވަޑައިގެންނެވުމެވެ. އިސްލާމީ ތަހްރީކު މައްކާގެ ނުސިޔާނުވެށީން މަދީނާގެ މިނިވަންޖައްވަށް ބަދަލުކުރެއްވުމެވެ. އިސްލާމީ ރިސާލަތުގެ ހިޔާބޮޑުގަހުގެ ޅަނިރު މައްކާގެ ހަނަފަސް ސަހަރާވީބިމުން މަދީނާގެ ވިޔަނަ ބިމަށް ބަދަލުކުރައްވައި އެބިމުގައި ރޯކުރެއްވުމެވެ. ހެދިފޯދިމަލާއި މޭވާ އަޅާނެގޮތް ހެއްދެވުމެވެ. އިސްލާމީ ތަހްރީކަކީ ވަތަކުތޯ ނުޖެހޭ ފަދަ އާރާއިބާރުހުރި ހަރަކާތަކަށްވީ ހިޖްރައިގެ ސަބަބުންނެވެ. ނުހަނު އަވަސް މުއްދަތެއްގެ ތެރޭގައި މުޅި އަރަބިކަރަ އިސްލާމީ ތަހްރީކުގެ ކުރިމަތީގައި ހަތިޔާރު ބަހައްޓާން މަޖްބޫރުވީ ހިޖްރައިގެ ސަބަބުންނެެވެ. ސިޔާސީ ގޮތުންނާއި، ރޫހާނީ ގޮތުންނާއި، އަދި މިނޫންވެސް ގޮތްގޮތުން އަރަބިކަރައިގެ މައްޗަށް އިސްލާމީ ތަހްރީކު ބާރުވެރިވީ ހިޖްރައިގެ ރަންނަތީޖާއެއްގެގޮތުންނެވެ.\nކައުސާހިބާ ސައްލަﷲ އަލައިހި ވަސައްލަމަ މައްކާއިން މަދީނާއަށް ގެމަށްވޮޑި ނުގެންނެވިނަމަ އިސްލާމީ ތަހްރީކު ޤުރައިޝުންގެ ބާރުގެ ދަށަކުން މިންޖެއްނުވީހެވެ. މައްކާގެ ހާސްކަން ބޮޑު ބަންދުވެށީގައި އެތަހްރީކު ހަފުސްވެ ނޭވާކޮޅަށްގޮސް ހުވާސްނެތިއްޖައީހެވެ. އިންސާނިއްޔަތުގެ ބަގީޗާ ރަހުމަތުގެ ފެންއާރުން މަހްރޫމުވުމުގެ ސަބަބުން މިލައިމޯޅިވެ ހިކި އިންދިރާސް ވެއްޖައީހެވެ. ކުފުރާއި ޝިރުކާއި އަނިޔާއާއި، ޖާހިލުކަމުގެ އަނދިރީން އިންސާނިއްޔަތު މިންޖެއްނުވީއެވެ. އަޅުވެތިކަމާއި، އިހާނެތިކަމާއި، ހުއްދަނޫން ފައިދާ ލިބިގަންނަ ބާރުތަކުގެ ކަސްކޮޅުތަކުން އިންސާނިއްޔަތު ސަލާމަތެއް ނުވީހެވެ. އަލިކަމާއި، ރަހްމަތާއި، ލޯބީގެ ނިއުމަތުން އަބަދަށްޓަކައި އިންސާނާ މަހްރޫމުވީހެވެ. ތާރީޚުން އެނގޭގޮތުގައި ހިޖްރަޔަކީ އިންޤިލާބީ ތަހްރީކުތަކުގެ ތަޤްދީރުގައި އޮންނަކަމެކެވެ. އެހެންކަމުން ކައުސާހިބާގެ ހިޖްރަޔަކީ އެހެނިހެން އިންޤިލާބީ ތަކްރީކުތައްވެސް ކަޑައްތުކޮށްފައިވާ މަގުން އިސްލާމީ ތަހްރީކުވެސް ދަތުރުކޮށް އެތަހްރީކުގެ މަންޒިލަށް ވާސިލުވުމެވެ. އިސްލާމީ ތަހްރީކުގެ ދުރުވިސްނިވަޑައިގަންވާ ގާއިދުގެ ޤިޔާދަތުގައި އިސްލާމީ ތަހްރީކު ދަތުރުކޮށް އެތަހްރީކުގެ ލަނޑުދަނޑި ހާސިލުކުރުމެވެ. އިސްލާމީ އުންމަތް އެއުންމަތުގެ ތާރީޚު ހިޖްރީ ސަނަތާ ގުޅުވައިގެންޖަހާން ފެށުނީ މިދެންނެވި އަރުތަވެރި ނަތީޖާތަކާ ގުޅުވައިގެންނެވެ.\nމަދީނާއަށް ހިޖްރަކުރެވެން ތިބި ހުރިހައި މުސްލިމުން ހިޖްރަކޮށް ނިމުމުން އަރަހުށި މާތްﷲ ސުބްހާނަހޫ ވަތަޢާލާ އެކަލާނގެ ޙަބީބަށްވެސް މަދީނާއަށް ގެމަށްވޮޑިގެންނެވުމުގެ ހުއްދަ ދެއްވައިފިއެވެ. ޔަޘްރިބުގައި އިސްލާމްދީން ފެތުރުމުން ޤުރައިޝުން ތިބީ އިތުރުސާހިބާ ސައްލަﷲ އަލައިހި ވަސައްލަމަ ވެސް ޔަޘްރިބަށް ފައިންޕުޅު ބީއްސަވައިފާނެތީ ބިރުންނެވެ. ކައުސާހިބާ ސައްލަﷲ އަލައިހި ވަސައްލަމަ އާއި މުސްލިމުންގެ މައްސަލައަކީ މިހާރު ކުޅިވަރެއް ނޫންކަން އެމީހުނަށް ވަނީ ޤަބޫލުކުރެވިފައެވެ. އިތުރުސާހިބާގެ ޝަޚްސިއްޔަތުގައި އެކުލެވޭ ދަގަތްފާނީ ބާރާއި އެމާތް ސާހިބާގެ އާދަޔާ ޚިލާފު މޮޅު ގިޔާދަތު އެމީހުންދަނެއެވެ. ސަހާބީންގެ ތެރޭގައި ވެސް ފިސާރި ޤާބިލް އަޒުމުފުޅު ވަރުގަދަ، ސާބިތު ކަންހުރި ބޭބޭކަލުން ތިއްބެވިކަން ޤަބޫލުކުރެއެވެ. ޔަޘްރިބުގެ އަންސާރުންގެ މުލައްދަނޑިފުޅުގެ ބާރާއި ޢަސްކަރީ ޤާބިލިއްޔަތަކީ ޤުރައިޝުންގެ ލޯތަކުން ނިދިފިލުވައިލާން ފުދޭ ކަންކަމެވެ. އެހެންކަމުން އެމީހުން ޝާމްކަރަޔަށް ވިޔަފާރި ދަތުރުކުރާ މަގުމަތީގައި މުސްލިމުން ބާރުހުރި މަރުކަޒެއް އުފެދުމަކީ އެމީހުން ރުހޭކަމެއްނޫނެވެ. އެފަދަ މަރުކަޒެއް އުފެދިއްޖެނަމަ އެބައިމީހުންގެ އިޤްތިސާދު އިނދަޖެހި، އެމީހުންގެ އާރާއި ބާރު ކަފާސްވެދާނެކަން ޤަބޫލުކުރެއެވެ. އެހެންކަމުން އިތުރުސާހިބާއަށް ފާރަވެރިވުމުގައި އެމީހުން ޣާފިލެއްނުވެއެވެ. ފަރުވާކުޑައެއްނުކުރެއެވެ. އަނެއްކޮޅުން އިތުރުސާހިބާއަށް ފާރަވެރިވެ ބެލެހެއްޓުމަކީ ވެސް އެމީހުންނަށް މާކަ ފަސޭހަކަމެއްނޫނެވެ. އެހެންކަމުން އެމީހުން ގަސްދުކުރީ އިތުރުސާހިބާއާ ބެހޭ ގޮތުން އެންމެފަހުގެ ނިންމުމެއް ނިންމުމަށެވެ. އެކަމަށްޓަކައި އެމީހުންގެ ދާރުއްޝޫރާ (ދާރުއްނަދުވާ) ގައި ޚާއްޞަ ބައްދަލުވުމެއް ބޭއްވި އެވެ. ޤުރައިޝުންގެ ނަންހުރި ޤަބީލާތަކުގެ ބޮޑުންކުރެ ވަރަށް ގިނަބަޔަކު އެބައްދަލުވުމުގައި ބައިވެރިވިއެވެ. އެބައްދަލުވުންއޮތީ ނަބީކަމުގެ ސާދަވަނަ އަހަރުގެ ސަފަރުމަހުގެ ސައްބީސްވީ ބުރާސްފަތި (12 ސެޕްޓެމްބަރ 622) ދުވަހުގެ ޟުހާވަގުތުގައެވެ.\nކައުސާހިބާ ސައްލަﷲ އަލައިހި ވަސައްލަމަ ޠާއިފުގެ ދަތުރުފުޅަށްފަހު އެނބުރި ވަޑައިގެން މައްކާއަށް އަރައިވަޑައިގެންނެވީ މުޠުޢިމް ބުން އަދީގެ ރައްކާތެރިކަމުގައެވެ. އޭނާ ވަނީ މަރުވެފައެވެ. މުޠުޢިމް މަރުވުމަކީ ޤުރައިޝުން ހިނގާން ބޭނުންވާމަގު ހުރަހެއްނެތި ހުޅުވުމެވެ. އިތުރުސާހިބާގެ ވަންހަފުޅުކަމުގައިވާ ހާޝިމުވަންހައިގެ ވެރިޔާ އަބޫލަހަބުވަނީ ކައުސާހިބާ ސައްލަﷲ އަލައިހި ވަސައްލަމަ އާއިލާގެ ޙިމާޔަތުންބޭރުކޮށްފައެވެ. ކައުސާހިބާ ސައްލަﷲ އަލައިހި ވަސައްލަމަގެ މައްސަލައިގައި ޤުރައިޝުން ބޭއްވި ސައްލާއަށްވެސް އަބޫލަހަބު ގަސްތުގައި ހާޒިރެއް ނުވެެއެވެ. ޤުރައިޝުން ބޭނުންވާގޮތަކަށް މައްސަލަ ނިންމުމުގައި އެއްވެސްހުރަހެއް ކުރިމަތިވިޔަ ނުދިނުމަށްޓަކައިއެވެ. މިއިބްލީސީ ބައްދަލުވުމުގެ ބައިވެރީންގެ ނަންތައް ލިޔުއްވާއިރު މުއައްރިޚުންގެ މެދުގައި ކުޑަކޮށް ޚިލާފުހުރެއެވެ.\nޢައްލާމާޝިބްލީ ނުއުމާނީ އާއި ޑޮކްޓަރ ނަސީރު އަހްމަދު ނާސިރު ލިޔުއްވާ ގޮތުގައި އެބައްދަލުވުމުގައި ބައިވެރިވީ މިދަންނަވާ މީހުންނެވެ.\n1. ބަނޫއުމައްޔަތުން : އުތުބާ، ޝާއިބާ، އަބޫސުފްޔާނު\n2. ބަނޫޖުމަހުން : އުމައްޔަތު ބިން ޚަލަފު\n3. ބަނޫ މަޚްޒޫމުން : އަބޫޖަހުލު\n4. ބަނޫނައުފަލުން : ޠުއައިމާ ބިން ޢަދީ، ޖުބައިރު ބިން މުޠުޢިމު، ހާރިޘު ބިން އާމިރު\n5. ބަނޫ އަސަދުން : އަބުލްބުޚުތަރީ، ޛަމްއަތު ބިން އަސްވަދު، ޙަކީމު ބިން ޙުޒާމު\n6. ބަނޫ އަބްދުއްދާރުން : ނަޟަރުބިން ޙާރިޘު\n7. ބަނޫ ސަހުމުން : ނަބީހު، މުނައްބަހު\nކައުސާހިބާ ސައްލަﷲ އަލައިހި ވަސައްލަމަގެ މައްސަލަ ނިންމުމަށްޓަކައި ޤުރައިޝުންގެ ބޮޑުން ކުރިސައްލާގައި ހުށަހެޅި ބަހުޘު ކުރެެވުނީ ތިންހުށަހެޅުމެއްގެ މައްޗަށެވެ. އެތިންހުށަހެޅުމަކީ\n1.ކައުސާހިބާގެ އަތްފައިންޕުޅުގައި ހިލިހިލާޖަހައިފައި ކޮންމެވެސް އުނދަގޫ، އަނދިރި ތަނެއްގައި ހައްޔަރުކުރުން. 2. މައްކާއިންބޭރުކޮށްލުން. 3. ޝަހީދުކޮށްލުން.\nސައްލާގައި އިއްތިފާޤުން ފާސްވީ ތިންވަނަ ހުށައެޅުމެވެ. އެހުށައެޅުމަކީ އަބޫޖަހުލުގެ ހުށަހެޅުމެކެވެ. އިތުރުސާހިބާ ޝަހީދުކުރާނެ ގޮތުގެ ކަމާކެމި ވެސްވަނީ އެޖަލްސާއިން ފާސްކޮށްފައެވެ. އެއްބަސްވެވުނީ ޤުރައިޝުންގެ ނުފޫޒުހުރި ކޮންމެ ޤަބީލާއަކުން ވެސް އެޤަބީލާއެއްގައި ތިމާގެމީހުންގިނަ ބާރުހުރި ޒުވާނަކު ހޮވުމަށެވެ. އެއެންމެން އެއްވެގެން ރޭގަނޑުގޮސް އިތުރުސާހިބާގެ ގަނޑުވަރު ޙިސާރުކުރުމަށެވެ. އިތުރުސާހިބާ ސައްލަﷲ އަލައިހި ވަސައްލަމަ ފަތިސްނަމާދުފުޅަށް ނުކުމެވަޑައިގަންނަވާ ވަގުތު އެންމެން އެއްފަހަރާ އާނ ކިޔައިފައި ކަނޑީންޖަހައި އެ މާތް ސާހިބާ ޝަހީދު ކޮށްލުމަށެވެ. މިކަމުގައި ހާޝިމުވަންހަ ފިޔަވައި ހުރިހާ ޤަބީލާތަކެއް ބައިވެރިވުމަށެވެ. އޭރުން އިތުރު ސާހިބާގެ ދިޔަ ބެހެވިގެންދާނީ އެހުރިހާ ޤަބީލާތަކެއްގެ މައްޗަށެވެ. ހާޝިމުވަންހަޔަށް އެހުރިހާ އެންމެންނާ ހަނގުރާމަކުރާކަށެއް ކުޅަދާނައެއްނުވާނެއެވެ. އެހެންކަމުން މަޖްބޫރުވާނީ ދިޔަ ޤަބޫލުކުރުމަށެވެ. ޤުރައިޝުން މި އިބްލީސީ ސައްލާކުރި ދުވަހުމެ އަރަހުށި މާތްﷲ ވަނީ އެކަލާނގެ ޙަބީބަށް އެކަމުގެ ޚަބަރުދެއްވައިފައެވެ. ޖިބްރީލުލް އަމީންވަޑައިގެން އެޚަބަރުދެއްވުމާއެކު މަދީނާއަށް ހިޖުރަޔަށް ވަޑައިގެންނެވުމުގެ ހުއްދަ ދެއްވިކަން އެންގެވިއެވެ. ކީރިތި ޤުރްއާނުގެ އަންނަނިވި އާޔަތުގައި އިޝާރާތް ކުރައްވައިފައިވަނީ މިކަމުގެ މައްޗަށެވެ.\n"ކާފިރުވި މީހުން، ކަލޭގެފާނު ހައްޔަރު ކުރުމަށް ނުވަތަ އަވަހާރަކޮށްލުމަށް ނުވަތަ ކަލޭގެފާނު ރަށުން ބޭރުކޮށްލުމަށް ރޭވި ހިނދު ހަނދުމަކުރައްވާށެވެ! އެއުރެން މަކަރުވެރި ނުބައި ރޭވުންތައް ރާވަތެވެ. އަދި ﷲ (އެއުރެންގެ ރޭވުންތައް ބާޠިލުކުރައްވައި އެއުރެންނަށް ކެހިލިބޭނެގޮތަށް) ތަދުބީރު ކުރައްވަތެވެ. ﷲ އީ، މަކަރުވެރީންނަށްވުރެ ތަދްބީރު ކުރެއްވުން މޮޅު ރަސްކަލާނގެއެވެ." (އަލްއަންފާލު : 30)\nވަރަށް ގިނަ ޢިލްމުވެރީން ލިޔުއްވާ ގޮތުގައި ހިޖްރައިގެ އިޒުނަދެއްވުމުގެގޮތުން ބާވައިލެއްވީ އަންނަނިވި އާޔަތެވެ.\n"އަދި ކަލޭގެފާނު ވިދާޅުވާށެވެ! އަޅުގެވެރި ރަސްކަލާކޯއެވެ! އިބަރަސްކަލާނގެ ރުހިވޮޑިގެންވާ ގޮތުގައި ތިމަންއަޅާ ވައްދަވާނދޭވެ! އަދި އިބަރަސްކަލާނގެ ރުހިވޮޑިގެންވާ ގޮތުގައި ތިމަންއަޅާ ނެރުއްވާނދޭވެ! އަދި ނަސްރުދެނިވި ބާރެއް އިބަރަސްކަލާނގެ ޙަޟުރަތުން ތިމަންއަޅާއަށް ލައްވާނދޭވެ!" (އަލްއިސްރާއު : 80)\nއަރަހުށި މާތްﷲ ސުބްހާނަހޫ ވަޠަޢާލާ ކައުސާހިބާ ސައްލަﷲ އަައިހި ވަސައްލަމައާ ހަވާލުކުރައްވައިފައިވާ މަތިވެރި އަފޫރުއްބަ މުހިންމަތާ އެއްވަރަށް އެމާތްސާހިބާއަށް ވަނީ ބުއްދިވެރިކަންދެއްވައިފައެވެ. ދުރުވިސްނުންފުޅު ދެއްވައިފައެވެ. އެހެންކަމުން މަދީނާގައި މުސްލިމުންނަށް އަކުސަރިއްޔަތުލިބި އަޤަބާގެ ދެވަނަ ބައިއަތުހިފެވުމާއެކު އެމާތްސާހިބާ މަދީނާއަށް ހިޖްރަކުރެއްވުމާމެދު ވިސްނައިވަޑައިގަންނަވާންފެއްޓެވިއެވެ. އިތުރުސާހިބާ އެކަލޭގެފާނުގެ ސިއްރުވެރި ރަހްމަތްތެރިޔާ އަބޫބަކުރުއްސިއްދީޤު ރަޟިޔަﷲ އަންހުގެ އަރިހުގައި ވިދާޅުވިއެވެ. "އަހުރެންނަށްވެސް ހިޖްރަކުރުމުގެ އިޒުނަދެއްވައިފާނެކަމަށް ހީވެއެވެ."


Ronaldo nethas maabodu pressure eh nei: Diogo Jota - Vaguthu\nރޮނާލްޑޯ ނެތަސް މާބޮޑު ޕްރެޝަރެއް ނެތް: ޑިއޯގޯ ޖޯޓާ\n1 މަސް ކުރިން ( އޮކްޓޯބަރ 15, 2020 )\nފުޓުބޯޅައިގެ ވަކި ކުޅުންތެރިއަކަށް ދޭ އެންމެ ޝަރަފުވެރި އެވޯޑް، ބެލޮންޑޯ އެވޯޑް5ފަހަރު ހޯދާ ޕޯޗުގަލްއަށް 100 އަށް ވުރެ ގިނަ ލަނޑު ކާމިޔާބުކޮށްދީފައިވާ ކްރިސްޓިއާނޯ ރޮނާލްޑޯ ޓީމުގައި ނެތަސް މާބޮޑު ޕްރެޝަރެއް ނެތްކަމަށް އެޓީމުގެ ޒުވާން ފޯވާޑް ޑިއޯގޯ ޖޯޓާ ބުނެފިއެވެ.\nނޭޝަންސް ލީގުގެ ގްރޫޕް އޭގެ ތިންވަނަ ގްރޫޕުގައި ސްވިޑަންގެ މައްޗަށް 0-3 އިން ކުރިހޯދި މެޗުގައި ދެ ލަނޑު ކާމިޔާބުކުރުމަށްފަހު ޖޯޓާ ބުނީ ރޮނާލްޑޯއާ ނުލާވެސް ޓީމު މޮޅުވާނެ ކަމަށާއި އޭނާ ނެތްތަން ފޫބެއްދުމަށް މާބޮޑު ޕްރެޝަރެއް ނެތްކަމަށެވެ.\nމި ހަފްތާގެ ކުރީކޮޅު ކޮވިޑް-19ށް ފައްސިވެ ރޮނާލްޑޯވަނީ ޕޯޗުގަލްގެ ސްކޮޑުން ވަގުތީގޮތުން ވަކިވެފައެވެ. އަދި މިވަގުތު އޭނާ ވަނީ ޕްރައިވެޓް އެމްބިއުލާންސް ޖެޓެއްގައި ޕޯޗުގަލްގައި ހުރެފައި އިޓަލީގެ ޓޫރިންއަށް ދަތުރުކޮށް އައިސޮލޭޝަންގެ މުއްދަތު ޓޫރިންގައި ފުރިހަމަކުރަން ނިންމާފައެވެ.\nމީގެއިތުރުން ލިވަޕޫލްއަށް ކުޅެމުންދާ ފޯވާޑް ބުނީ މިއީ އޭނާގެ ފުޓުބޯޅައިގެ ކެރިއަރުގައި މިހާތަނަށް އެންމެ އުފާވެރި ދުވަސްކަަށެވެ. އެއީ އެޓީމުގެ ކެޕްޓަންގެ ބަދަލުގައި ކުޅެން އަރާ ގައުމީ ޓީމަށް ދެ ލަނޑު ކާމިޔާބުކޮށްދިނުމާއި މެޗުގައި ޓީމު މޮޅުވުމުގައި އޭނާގެ ބޮޑު ހިއްސާއެއް އޮތުމުން ކަމަށެވެ. އަދި މިއީ އޭނާއަށް ގައުމީ ޓީމަށް ކުޅުނު މެޗުތަކުން އެންމެ ރަނގަޅު ކުޅުމެއް ދެއްކުނު މެޗެއް ކަމަށާއި ސްވިޑަން އަކީ އިދިކޮޅަށް ކުޅެން ފަސޭހަ ޓީމެއް ނޫންކަމަށް ޖޯޓާވަނީ ބުނެފައެވެ. އަދި މިމޮޅާމެދު މުޅި ޓީމުވެސް ފަހުރުވެރިވާން ޖެހޭކަމަށް އޭނާވަނީ ބުނެފައެވެ.\nމިހާރު ކުރިއަށްދާ ނޭޝަންސް ލީގުގައި ޕޯޗުގަލްވަނީ އެޓީމު ކުޅުނު ހަތަރު މެޗުގެ ތެރެއިން ތިން މެޗުން މޮޅުވެފައެވެ. ޕޯޗުގަލްއަށް މޮޅު ނުވެވުނީ ހަމައެކަނި ދުނިޔޭގެ ޗެމްޕިއަން ފްރާންސްއާއި ދެކޮޅަށް މިމަހުގެ 11 ވަނަ ދުވަހުގައި ކުޅެ އެއްވަރުވި މެޗުން އެކަންޏެވެ. މި ނަތީޖާތަކާއެކު ޕޯޗުގަލް އޮތީ މިގްރޫޕުގެ އެއްވަނައިގައި 10 ޕޮއިންޓާއެކުއެވެ. ދެވަނައިގައި އޮތް ފްރާންސް އަށް ހަމަ މިއަދަދަށް ޕޮއިންޓް ލިބިފައިވާ އިރު ޕޯޗުގަލްއަށް ކުރިލިބެނީ ގޯލްގެ ތަފާތުންނެވެ.\nމި މުބާރާތުގައި ދެން ޕޯޗުގަލް ކުޅެން ޖެހޭ މެޗެއް އޮންނާނީ ނޮވެމްބަރު މަހުގެ 15 ވަނަ ދުވަހުއެވެ. މި މެޗުގައި ތާވަލުގެ އެއްވަނަ ދިފާއުކުރަން އެޓީމުން ނުކުންނާނީ އެންމެ ފަހު މެޗުގައި ހަމަހަމަ ނަތީޖާއެއް ލިބުން ވަރުގަދަ ފްރާންސްއާ ދެކޮޅަށެވެ. މިމެޗުގައި ކެޕްޓަން ކްރިސްޓިއާނޯ ރޮނާލްޑޯ ކުޅުމުގެ ފުރުސަތު ވަރަށް ބޮޑެވެ.\nރޮނާލްޑޯ ޔުވެންޓަސްގައި މަޑުކުރާނެ: ފަބިއޯ ޕަރަޓީޗީ\nމެޗުން ޔުވެންޓަސް މޮޅުކޮށްދިނުމުން ޕިރްލޯގެ ތައުރީފް ރޮނާލްޑޯއަށް


Real Madrid ah2point ge lead eh | Mihaaru\nރެއާލް މެޑްރިޑުގެ ފޯވާޑް ކަރިމް ބެންޒެމާ (ކ) އަތުން ބޯޅަ ހޯދަން ރެއާލް މަޔޯކާގެ ލަގޯ ޖޫނިއާ މަސައްކަތްކުރަނީ: ރޭ ރެއާލް ވަނީ އެސްޕަންޔޯލް އަތުން މޮޅުވެފައި. --ފޮޓޯ: އޭއެފްޕީ\nރެއާލް މެޑްރިޑަށް ދެ ޕޮއިންޓުގެ ލީޑެއް\n29 ޖޫން 2020 - 10:58 10 comments\nބާސެލޯނާ (ޖޫން 29) – ތާވަލުގެ ފުލުގައި އޮތް އެސްޕަންޔޯލް އަތުން 1-0 އިން މޮޅުވެ ރެއާލް މެޑްރިޑުން ސްޕެނިޝް ލީގުގެ އެއް ވަނައިގައި ދެ ޕޮއިންޓުގެ ލީޑެއް ނަގައިފި އެވެ.\nރެއާލަށް ދެ ޕޮއިންޓުގެ ލީޑެއް ނަގަން މަގުފަހިވީ، ދެ ވަނައިގައި އޮތް ބާސެލޯނާ މި ހަފުތާގައި ކުޅުނު މެޗުން ސެލްޓާ ވީގޯއާ 2-2 އެއްވަރުވުމުންނެވެ. ކުރިން ރެއާލް އެއް ވަނައިގައި އޮތީ ބާސެލޯނާއާ ޕޮއިންޓުގެ ގޮތުން އެއްވަރުވީ ނަމަވެސް ހެޑް-ޓު-ހެޑް އިން ކުރި ލިބިގެންނެވެ.\nރެއާލް 32 މެޗުން 71 ޕޮއިންޓް ހޯދާފައިވާއިރު ބާސެލޯނާ އަށް 32 މެޗުން ލިބިފައިވަނީ 69 ޕޮއިންޓެވެ. ބާކީ ހަ މެޗު އޮއްވާ ރެއާލަށް މި ލިބުނު ލީޑަކީ، ލީގު ޗެމްޕިއަންކަން ހޯދަން ކުރިއަށް އެޅި ބޮޑު ފިޔަވަޅަކެވެ. މިދިޔަ ސީޒަނުގައި ކޯޗުން ބަދަލުވެ، އެ ޓީމު ލީގު ނިންމާލީ ތިން ވަނައިގަ އެވެ. އެކަމަކު އެ ޓީމަށް ޖެހިޖެހިގެން ތިން ސީޒަނުގައި ޗެމްޕިއަންސް ލީގު ކާމިޔާބުކޮށްދިން ޒިދާން މިދިޔަ ސީޒަނުގެ ފަހުކޮޅު އެނބުރި އައިސް ކުރަން ފެށި މަސައްކަތުގައި، މިހާރު އެ ޓީމު މިއޮތީ، އަށް އަހަރު ތެރޭ ދެ ވަނަ ފަހަރަށް ލީގު ހޯދުމާ ގާތުގަ އެވެ.\nމިހާތަނަށް ވެސް އެއް ވަނައިގައި ޑޮމިނޭޓްކުރަމުން އައި ބާސެލޯނާ އިން، ކޮވިޑް-19 ގެ ސަބަބުން ލީގު މެދުކެނޑުމަށް ފަހު އަލުން ފަށައިގެން ކުޅުނު ފުރަތަމަ ދެ މެޗުން މޮޅުވި ނަމަވެސް ފަހުން ކުޅުނު ތިން މެޗުގެ ތެރެއިން ދެ މެޗުން އެއްވަރުވީ އެވެ.\nމި މެޗުގެ ހަމައެކަނި ގޯލް ރެއާލަށް ކާމިޔާބުކޮށްދިނީ 45 ވަނަ މިނެޓުގައި ބްރެޒިލް މިޑްފީލްޑަރު ކަސެމިރޯ އެވެ. މިއީ ފޯވާޑް ކަރިން ބެންޒެމާ ދިން ހިތްގައިމުން ޕާހަކުން އޭނާ ޖެހި ގޯލެކެވެ.\n"މިއީ ވަރަށް މުހިއްމު މޮޅެއް،" ބެންޒެމާ ބުންޏެވެ. "އަހަންނަށް ނުބުނެވޭނެ އަހަރެމެން ބާސެލޯނާ އަށް ނުބަލަމޭ. އަހަރެމެން ބަލަން. އެކަމަކު އަހަރެމެން ސަމާލުކަންދެނީ އަހަރެމެންގެ އަމިއްލަ ލީގަށް. ބާކީ މާ ގިނަ މެޗުތަކެއް ނެތް، އެހެންވެ ކޮންމެ މެޗަކީ ވެސް ފައިނަލެއް."\nއިތުރު ލިޔުންތައް ސްޕެނިޝް ލީގް ރިއަލް މެޑްރިޑް\nޖަލަށް ދާން ވެސް މި ހުރީ ތައްޔާރަށް: ކަންގަނާ\nސަރުކާރާއި ޕްރައިވެޓް އޮފީސްތައް އިންސްޕެކްޓްކުރަނީ\nވަޓްސްއެޕް ޗެޓް ދާއިމީކޮށް މިއުޓްކުރެވޭ ގޮތް ހަދައިފި


Meybiskadhuru Koalhi Eh Ge Badhalugai Vazeeru Kan - Vaguthu\nމޭބިސްކަދުރު ކޯޅިއެއްގެ ބަދަލުގައި ވަޒީރުކަން\nމީހަކަށް މޭބިސްކަދުރު ކޯޅިއެއްގެ ބަދަލުގައި ވަޒީރުކަން ލިބިއްޖެއޭ ބުނެފިނަމަ ތިބާ އެކަން ޤަބޫލުކުރައްވާނަންތޯއެވެ؟ ފަހަރުގައި ތިބާ އެކަން ޤަބޫލުނުކުރައްވައިފާނެއެވެ. އަދި އެވަޒީރުކަމުގެ އަގުހެޔޮކަމާމެދު ޢަޖައިބުވެލައްވައިފާނެއެވެ. އެކަމަކު ހަމަ ޙަޤީޤަތުގައިވެސް މީހަކަށް މޭބިސްކަދުރު ކޯޅިއެއްގެ ބަދަލުގައި ވަޒީރުކަން ވަނީ ލިބިފައެވެ. ނަމަވެސް އެއީ ތިޔަ ހީފުޅުކުރެއްވިހާ ފަސޭހަކޮށެއްނޫނެވެ. އެއީ ކެތްތެރިކަމާއި ތެދުވެރިކަމާއި އަމާނާތްތެރިކަމާއި އޯގާތެރިކަމާއި ތަޤުވާވެރިކަން ފަދަ މަތިވެރި ސިފަތަކަކުން ވީ ޤުރުބާނީއެއްގެ އާޚިރު ނަތީޖާއެވެ.\nމިދެންނެވި ވަޒީރުގެ ނަމަކީ ޢަޥްނުއްދީން އަބުލް މުޡައްފަރު ޔަޙްޔާ ބިން މުޙައްމަދު ބިން ހުބައިރާ ޝައިބާނީއެވެ. އޭނާ އުފަންވެވަޑައިގަތީ ހިޖުރައިން ހަތަރުސަތޭކަ ނުވަދިހަ ނުވަ ވަނަ އަހަރު ބަޣްދާދުގެ ކައިރީގައި އޮންނަ "އައްދޫރު" ނަމަކަށް ކިޔުނު ރަށަކަށެވެ. އަދި ހަރުފަތަކަށްފަހު ހަރުފަތެއް ގިރާކުރައްވަމުން ވަޑައިގެން އެންމެފަހުން ޢައްބާސީ ޚަލީފާ މުޤްތަފީ ލިއަމްރިﷲ އާއި އޭނާގެ ދަރިކަލުން މުސްތަންޖިދު ބިﷲ ގެ ޒަމާނުގައި ވަޒީރުކަންކުރެއްވިއެވެ.\nވަޒީރުކަން ލިބިވަޑައިގަތުމުގެ ކުރިން އޭނާ ދިރިއުޅުއްވާފައިވަނީ އިންތިހާއީ ފަޤީރު، ބީރައްޓެހި ދިރިއުޅުމެކެވެ. ނުލާހިކު ކެތްތެރިކަމާއި ޝުކުރުވެރިކަމާއެކު އެދުވަސްތައް ހޭދަކުރެއްވިއެވެ. އެދުވަސްވަރު ވަރަށް ގިނަ ބަޔަކު އޭނާއަށް އަނިޔާވެރިވެ ނިކަމެތިކޮށް ހިތިއެވެ. ނަމަވެސް ވަޒީރުކަން ލިބިވަޑައިގަތުމަށްފަހު އޭނާއަށް އަނިޔާވެރިވެ އުނދަގޫތައް ދިން މީހުންގެ ކިބައިން ބަދަލުހިތްޕެވުމުގެ ބަދަލުގައި މަޢާފުކުރުން އިޚްތިޔާރުކުރެއްވިއެވެ. އާރާއި ބާރު ލިބިވަޑައިގަތުމުންވެސް ދީލަތިކަމާއި ހިތްހެޔޮކަން އިސްކުރެއްވިއެވެ.\nވަޒީރުކަންލިބިވަޑައިގަތް ފަހުން އެއްދުވަހަކު ފުލުހުން، މީހަކު ހައްޔަރުކޮށް ބިޑިއަޅުވައިގެން އޭނާގެ އަރިހަށް ގެނައެވެ. އެމީހާގެ މައްޗަށް ކުރެވިފައިވަނީ މީހަކު ޤަތުލުކުރުމުގެ ތުހުމަތެވެ. ދަޢުވާކުރާ މީހުންވެސް އޭނާ އާއެކު އައިސް ތިއްބެވެ. ޤަތުލުވަނީ ސާބިތުވެސްވެފައެވެ. އިބްުނު ހުބައިރާ ކުށްވެރިޔާގެ މޫނަށް ބައްލަވައިލެއްވިއެވެ. އެހިނދު އެއީ އޭނާގެ ރަށުގެ މީހެއްކަން އެނގިވަޑައިގެންނެވިއެވެ.\nއެހެންނޫނަސް އެމީހާގެ މަތިން އޭނާ ހަނދުމަނެތޭނީވެސް ކިހިނަކުން ހެއްޔެވެ؟ އެތައްލައްކަ މީހުންގެ އެއްވުމެއްގައި ތެރޭގައި ހުއްޓަސް އޭނާއަށް އެމީހާ ފާހަގަކުރެއްވޭނެއެވެ. އޭނާ އަމިއްލަ ޖީބުން މަރުގެ ދިޔައިގެ ގޮތުގައި ހަސަތޭކަ ދީނާރު މަޤުތޫލުގެ ވާރިޘުންނަށް ދެއްވައިގެން އެމީހުން ރުއްސެވިއެވެ. އަދި ޝަރީޢަތުގެ މަޖިލީހަށް ޙާޟިރުވެފައިވާ އެންމެންގެ ކުރިމަތީގައި އަމިއްލަ އަތްޕުޅުން ޤާތިލުގެ ބިޑި ނައްޓަވައިލައްވައި މިނިވަންކުރެއްވިއެވެ. އަދި ކުށްވެރިޔާއަށް ފަންސާސްދީނާރު ދިނުމަށްވެސްް އަމުރުކުރެއްވިއެވެ.\nއެހިނދު އެމީހާ ވަޒީރަށް ހެޔޮދުޢާކުރަމުން އެނބުރިދިޔައެވެ. ދެން އަބުލްމުޡައްފަރު އޭނާގެ ވަށައިގެން ތިބި މީހުންނާ ސުވާލުކުރެއްވިއެވެ. ((هَلْ تَعْلَمُوْنَ أَنَّ عَيْنِيَ الْيُمْنَى لاَ أُبْصِرُ بِهَا)) ތިމަންގެ ކަނާތު ލޮލަށް ނުފެންނަކަން ކަލޭމެންނަށް އެނގޭ ހެއްޔެވެ؟ މީސްތަކުން ދެންނެވިއެވެ. [ތިކަމެއް އަޅުގަނޑުމެންނަކަށް ނޭގެއެވެ.] އޭނާ ވިދާޅުވިއެވެ. [ޙަޤީޤަތަކީ ތިމަންގެ ކަނާތު ލޯ ވަނީ ބޭކާރުވެފައެވެ. އެގޮތަށް ކަންތައް ދިމާވީ ތިމަން ދެންމެ އެމީހެއްގެ މަތިން މަރުގެދިޔަ އަދާކޮށް އިތުރަށް އޯގާތެރިވި މީހާގެ ސަބަބުންނެވެ.]\nއެކަންވީގޮތަކީ ތިމަން އެއްދުވަހަކު ތިމަންގެ ރަށުގެ މަގެއްގެ އެއްފަރާތެއްގައި އިށީނދެގެން، ތިމަންގެ އަތުގައި އޮތް ފިޤުހު ފޮތެއް މުޠާލިޢާކުރުމުގައި މަޝްޣޫލުވެގެން ވީމެވެ. އެހެން އިންދާ އެމީހާ މޭވާ ވަށިގަނޑުތަކެއް ހިފައިގެން އެތަނަށް އައެވެ. އަދި ތިމަންނާއަށް ބުންޏެވެ. [މި ވަށިގަނޑުތައް ކޮނޑަށް ލައިގެން މަށާއެކު އަންނާށެވެ!] އަހަރެން، އޭނާއަށް ބުނީމެވެ. [މަށަކީ ތަންތަނަށް އެއްޗިހި އުފުލައިދޭ މަސައްކަތު މީހެއް ނޫނީމެވެ.] އެހެން ބުނުމާއެކު އޭނާ ތިމަންގެ މޫނު މަތީގައި ވަރަށް ބާރު އެތިފަހަރެއް ޖެހިއެވެ. އަދި އެކަމުގެ ސަބަބުން ތިމަންގެ ލޮލުގެ ފެނުން ގެއްލުނެވެ. އެކަމަކު މިއަދު އޭނާ އެފަދަ ނިކަމެތި ޙާލެއްގައި ހުރިތަން ފެނުމުން އޭނާގެ ކިބައިން ބަދަލުހިފުމުގެ ބަދަލުގައި ތިމަން ބޭނުންވީ އޭނާއަށް ހެޔޮކޮށްހިތައި އިޙްސާންތެރިވުމަށެވެ.\nއެއްދުވަހަކު ތުރުކީ ސިފައިންގެ މީހެއް ވަޒީރު އަބުލް މުޡައްފަރުގެ އޮފީހަށް ވަނެވެ. އެހިނދު ވަޒީރު އޭނާގެ ހަށިފާރަވެރިޔާއަށް ވިދާޅުވިއެވެ. [އެސިފައިންގެ މީހާއަށް ވިހި ދީނާރު ދީފައި އަވަހަށް ބޭރަށް ނެރޭށެވެ. ހަނދާންކުރާށެވެ! އޭނާ ދެވަނަ ފަހަރަށް މިތަނަށް ވަނަސް ނުދޭއްޗެވެ.] ދެން އޭނާގެ އަރިހުގައި ތިބި މީހުންނަށް ވިދާޅުވިއެވެ. އެއްފަހަރަކު އަހަރަމެންގެ ރަށް އައްދޫރުގައި މީހަކު ޤަތުލުކޮށްލެވުނެވެ. އެކަން ތަޙުޤީޤުކުރުމަށް އައި ތުރުކީ ސިފައިން ރަށުގެ އެންމެން، ރަށުން ބޭރަށް ނެރެގެން ގެންދަންފެށިއެވެ.\nތިމަން ދިޔައީ ދެންމެ މިތަނަށް އެއައި މީހާގެ ބަޔަށެވެ. އޭނާ، އަހަރަމެންގެ ދެއަތް ފުރަގަހަށް ލައި ބަނެވެ. ދެން ޚުދް އަހަށް ސަވާރުވެ އޭނާ އާއި އެއްވަރަށް ދުވުމަށް އަހަރަމެންނަށް އަމުރުކުރިއެވެ. ދިޔަ މަގުމަތީގައި ތިމަންގެ އެކުވެރީން އޭނާއަށް ދިރުހަމާ ދީނާރު ދޭންފެށިއެވެ. އޭނާއަށް ހަދިޔާ ދޭ ކޮންމެ މީހަކު ދޫކޮށްލަމުން ގެންދިޔައެވެ. ނަމަވެސް ތިމަންގެ އަަތުގައި އަމިއްލަ ނަފްސު ސަލާމަތްކުރާކަށް އެންމެ ފައިސާފޮއްޗެއްވެސް ނެތެވެ. އޭނާ އެއްވެސް ރަޙުމެއް ޙަމްދަރުދީއެއްނެތި ތިމަންގެ ގައިގައި ތަޅައި އަނިޔާކުރިއެވެ. އެކަމުގެ ތެރޭގައި އުޅެނިކޮށް އަޞްރު ނަމާދު ވަގުތުވިއެވެ. ތިމަން ނަމާދުކުރުމަށް ހުއްދައަށް އެދުނީމެވެ. ނަމަވެސް ހުއްދައެއް ނުލިބުނެވެ. އަދި ކިއެއްތަ! ދިމާ އިދިކޮޅަށް ހަޑިހުތުރު ބަސްތަކުން ޖަވާބުދިނެވެ. އެކަމަކު މިއަދު ޙާލަތު ބަދަލުވެފައިވާ ގޮތް ނިކަން ދެކޭށެވެ! ﷲ ތަޢާލާ، އޭނާގެ މައްޗަށް ތިމަންނައަށް މިވަނީ ބާރު ދެއްވާފައެވެ. ތިމަން ބޭނުންނަމަ އޭނާގެ ކިބައިން ބަދަލުހިފިދާނެއެވެ. އެހެންނަމަވެސް ތިމަން އޭނާއަށް މަޢާފުކޮށްފީމެވެ.\nދެން އިބްނު ހުބައިރާ އަށް ވަޒީރުކަން ލިބުނު ގޮތް އަޑުއައްސަވާށެވެ! އޭނާ އުފަންވީ ވަރަށްވެސް ދެރަ ނިކަމެތި ފަޤީރު ޢާއިލައަކަށެވެ. އެއީ އައްދޫރު ނަމަކަށް ކިޔުނު ރަށުގެ އަހުލުވެރި ބައެކެވެ. ޢާއިލާގެ މީހުންނަކީ އާދައިގެ ދަނޑުވެރިންނެވެ. ދަނޑު ހައްދައިގެން ލިބޭ އެއްޗަކުން އުފަލާއެކު ދުވަސްތައް ވޭތުކުރަމުން ގެންދިޔައެވެ. ޢާއިލާގެ އެއްވެސް މީހަކަށް ޢިލްމު ޙާޞިލްކުރާނެ ވަގުތެއްނުލިބެއެވެ. ނުވަތަ އެފަދަ ޝައުޤުވެރިކަމެއްވެސް ނެތް ކަހަލައެވެ.\nނަމަވެސް ޔަޙްޔާ ބިން މުޙައްމަދު ބިން ހުބައިރާގެ ކަންތައް މުޅިން ތަފާތެވެ. އޭނާއަކީ ކުޑައިރުއްސުރެވެސް ވިސްނުންތޫނު ބުއްދިވެރި ކުއްޖެކެވެ. ޢިލްމުގެ ރަޙްމަތްތެރިއެކެވެ. ޢިލްމުވެރިންގެ މަޖްލިސްތަކަށް ގޮސްއުޅުނެވެ. އޭނާ ގިނަ ވަގުތު ހޭދަކުރަނީ އެތާނގައެވެ. އަޑުއިވޭ އެއްޗެއް ދަސްކުރުމަށްފަހު ނޯޓްކުރެއެވެ. ހިތުދަސްކުރުމުގެ ބާރު ގަދައެވެ. އަދަބަށް ވަރަށް ޝައުޤުވެރިވެއެވެ. ޅެންވެރިކަމަށް ލޯބިކުރިއެވެ. ޚުދް އޭނާއަކީ ޅެންވެރިއެކެެވެ. އަދި އެހެނިހެން ޝާޢިރުންގެ އެތައް ޅެމެއް ހިތު ދަހެވެ. ޢިލްމުވެރިންގެ މަޖްލިސްތަކާއި ޙަލަޤާތައް އޭނާގެ ޢިލްމު އިތުރުކޮށްދިނެވެ. އެންމެ ފަހުން ޙަންބަލީ ފިޤުހުގެ މަޤުބޫލު އުސްތާޒެއްކަމުގައި ވެއްޖެއެވެ.\nޢިލްމުޙާޞިލްކުރުމުގެ ބޭނުމުގައި ވަރަށް ޅަޢުމުރުގައި އަމިއްލަ ރަށް ދޫކޮށްލުމަށްފަހު ބަޣުދާދުގައި ދިރިއުޅެން ފެށިއެވެ. އެންމެފަހުން އޭނާއަކީ އެތާނގެ ޢިލްމީ މުޖުތަމަޢުގައި އެނގިދެނިވާ މީހެއްކަމުގައި ވެއްޖެއެވެ. ދިރިއުޅުން ހުރީ ވަރަށް އާދައިގެ ގޮތަކަށެވެ. ބަނޑުފުރާނަ މުއްތިކުރުމަށްޓަކައި މުސްތަޤިއްލުގޮތެއްގައި ފައިސާލިބޭނެ މަގެއްނެތެވެ. އެހެންކަމުން ވަޒީފާއެއް ހޯދުމަށްޓަކައި ސަރުކާރުގެ ތަފާތު އިދާރާތަކަށް ހުށައެޅިއެވެ. ނަމަވެސް އެއްވެސް ތާކުން ވަޒީފާއެއް ލިބޭގޮތެއްނުވިއެވެ. އެންމެފަހުން ޚަލީފާގެ ދަރުބާރުން ވަޒީފާއެއް ލިބޭތޯވެސް ހުށައެޅިއެވެ. ނަމަވެސް ޚަބަރު ބަލައިލަން ދާ ކޮންމެ ފަހަރަކަުވެސް ލިބޭ ޖަވާބަކީ އަދި އެއްވެސް މަޤާމެއް ހުހެއްނުވެއެވެ. ފަހުން އަންނާށެވެ!\nއެތައް ގިނަ މަސައްކަތަކަށްފަހުވެސް ނޯކިރީއެއް ނުލިބުނެވެ. އޭނާގެ އަތުގައި ހުރި ފައިސާކޮޅުވެސް އެންމެ ފަހުން ހުސްވުމަކަށް އަތުވެއްޖެއެވެ. ވަޒީފާއެއް ލިބޭނެކަމުގެ އުއްމީދުވެސް ގެއްލިއްޖެއެވެ. އެހެންކަމުން އަމިއްލަ ރަށަށް އެނބުރި ދިއުމަށް ގަސްތުކުރިއެވެ. އަތުގައި އޮތް އެންމެ ފަހު ދިރުހަމް ބަޣުދާދަށް ޚަރަދުކުރުމަށްފަހު ރަށަށް ދިއުމަށް މިޞްރާބުޖެހިއެވެ. ފައިސާ ނެތުމުން ދަތުރުކުރަންޖެހުނީވެސް ފައިމަގުގައެވެ. ކުޑަތަންކޮޅަކަށް ދެވުނުތަނާ އަޞްރުނަމާދު ވަގުތުވެއްޖެއެވެ. ނަމާދުކޮށްލުމަށްޓަކައި ކައިރި ހިސާބަކުން މިސްކިތެއް ފެނޭތޯ ބަލަމުން ދަނިކޮށް މަގާ ތަންކޮޅެއްދުރުން ބާވެ ވީރާނާވެފައި ހުރި މިސްކިތެއް ފެނުނެވެ. މިސްކިތުގެ ވަޅުން ވުޟޫކޮށްލައިގެން ނަމާދަށް ހަމަ ފެށިތަނާ އެއްފަރާތަކުން މީހެއްގެ ކުކުރުމުގެ އަޑުއިވެންފެށިއެވެ. ނަމާދު ނިންމާލުމަށްފަހު އެއަޑު އައި ދިމާއަށް ބަލައިލި ހިނދު އޭނާއަށް ފެނުނީ މިސްކިތުގެ އެއްކަނެއްގައި އޮށޯވެގެން އޮތް މީހެކެވެ. އަވަސްއަވަހަށް އެމީހާގެ ކައިރިއަށް ގޮސް އޭނާގެ ހަށިގަނޑުގައި އަތްޖައްސައިލުމުން އޭނާ އޮތީ ވަރަށް ބޮޑަށް ހުންއައިސްފާކަން އެނގުނެވެ.\nޙާލު އަހައިލުމުން އެމީހާ، ބުނަންފެށިއެވެ. [އަހަރެންގެ މުޅި ގައިގައި ވަރަށް ބޮޑަށް އެބަ ރިއްސައެވެ. މިދުނިޔޭގައި އަހަރެންގެ އެއްވެސް ތިމާގެމީހެއް އެކުވެރިޔެއް ނެތެވެ. އަޅައިލާނެ ޔާރެއް އިޔާރެއްނެތެވެ. އެހެންވެ އާބާދީއާ ދުރު މި މިސްކިތުގައި ޙަޔާތުގެ އެންމެފަހު ނޭވާތައްލުމަށްޓައި އޮތީމެވެ.] އިބްނު ހުބައިރާ، އޭނާއަށް ތަސައްލީ ދެވޭތޯ މަސައްކަތްކުރަންފެށިއެވެ. އަދި އޭނާ އާއި ސުވާލުކުރިއެވެ. [ކަލޭ ބޭނުން އެއްވެސްކަމެއް އެބައޮތްހެއްޔެވެ؟] ބަލިމީހާ، އޭނާއަށް ބަލައިލުމަށްފަހު ބުންޏެވެ. [އާނއެކެވެ! މޭބިސްކަދުރު ކޯޅިއެއް ލިބޭނެނަމައެވެ. އެހެނީ މަރުވުމުގެ ކުރިން ހިތްފުރެންދެން މޭބިސްކަދުރު ކާން ލިބޭނެނަމައޭ ތިމަންގެ ހިތަށް އަރާތާ ހާދަ ދުވަހެއްވެއްޖެއެވެ.]\nއިބްނު ހުބައިރާއަށް ބަލިމީހާގެ ބޭނުން އަޑުއިވުމާއެކު ޚިޔާލުތަކުގެ ދުނިޔެއަށް ގެއްލިއްޖެއެވެ. [މޭބިސްކަދުރު ކޯޅިއެއްގެ އުންމީދެވެ. އެކަމަކު މޭބިސްކަދުރު ހޯދާނީ ކޮންތާކުންބާއެވެ؟ އަހަރަމެން މިތިބީ އާބާދީއާ ދުރުގައެވެ. އަދި އަހަރެންގެ އަތުގައި އެންމެ ދީނާރެއްވެސް ނެތެވެ. އެކަމަކު މިބަލިމީހާ އެދުން…] އިބްނު ހުބައިރާ، އޭނާގެ އަމިއްލަ ނަފްސަށް ބުންނަފެށިއެވެ.\n[ކޮންމެގޮތެއްވިޔަސް މޭބިސްކަދުރު ލިބޭތޯ މަސައްކަތްކޮށްލަންވީއެވެ. އެކަމުގައި އޮތީ ކޮން ގެއްލުމެއްހެއްޔެވެ؟ ޙަޔާތުގެ އެންމެފަހު ނޭވާތައް ލަމުންދާ މީހެއްގެ އެދުމެކެވެ. ފަހަރުގައި އޭނާގެ ދުޢާގެ ސަބަބުން ﷲ ތަޢާލާ، އަހަރެންނަށް ކުރިމަތިވެފައި މިވާ ދަތި އުނދަގޫތަކާއި ކަންބޮޑުވުންތައް ފިއްލަވައިފާނެއެވެ. ނިކަމެތި ފަޤީރު ބީރައްޓެހި މީހަކަށް ހެޔޮކޮށްހިތުމަކީ ހަމަ ޔަޤީނުންވެސް ﷲ ގެ ރުހިވޮޑިގަތުން ލިބޭނޭ ޢަމަލެކެވެ. ހަމަކަށަވަރުންވެސް މީނާގެ ފަރާތަކުން މިކަމުގެ އަގެއް ނުވަތަ ބަދަލެއް ނުލިބޭހުއްޓެވެ. އެކަމަކު މިއީ ﷲ ގެ ރުހިވޮޑަގަތުން ލިބޭނެކަމެކެވެ. އަހަރެން އެކަމަށްޓަކައި ކޮންމެހެންވެސް މަސައްކަތްކުރާނަމެވެ.]\nއޭނާ ޚިޔާލީ ދުނިޔެއިން ނުކުމެ ބަލިމީހާއަށް ބުންޏެވެ. [އަހަރެންނަށް އިންތިޡާރުކުރާށެވެ! އަހަރެން މިހާރު މިދަނީ ކަލެއަށް މޭބިސްކަދުރު ކޯޅިއެއް ހިފައިގެން އަންނާށެވެ.] އިބްނު ހުބައިރާ މިސްކިތުން ނުކުމެ ބާރުހިނގުމުގައި އާބާދީއާ ދިމާއަށް މިސްރާބުޖެހިއެވެ. އެއީ އިރުއޮއްސުމުގެ ކުރިން މޭބިސްކަދުރު ހިފައިގެން އެނބުރި އާދެވޭތޯއެވެ. ބާޒާރަށް ފޯރުމާއެކު އަވަސްއަވަހަށް މޭވާ ވިއްކާ ފިހާރަޔަކަށް ވަނެވެ. މޭބިސްކަދުރު ކޯޅިތައް އެލުވައިފައި ހުއްޓާ ފެނުނެވެ. އޭނާ އެތަނުން ބޮޑު ކޯޅިއަކަށް އިޝާރާތްކޮށް އޭގެ އަގަކީ ކިހާވަރެއްތޯ ސުވާލުކުރިއެވެ. ވިޔަފާރިވެރިޔާ ޖަވާބުދިނެވެ. [އޭގެ އަގަކީ ބައި ދިރުހަމެވެ.] އިބްނު ހުބައިރާ ބުންޏެވެ. [މިވަގުތު އަހަރެންގެ އަތަކު ފައިސާއެއްނެތެވެ. އެކަމަކު ތިބާގެ އަތުގައި އަހަރެންގެ "އަބާ" (ޢަރަބިހެދުމުގައި ކަމަރުބަންނަ ލިބާހުގެ މަތީން ލާ ބޮޑު ލިބާސް. މިއީ ވަރަށް ފުޅާކޮށް އޮންނަ ބަނޑުފެޅި ލިބާހެކެވެ.) ރަހުނެއްގެ ގޮތުގައި ބާއްވާށެވެ. އަހަރެން، ތިބާއަށް ބައި ދިރުހަމް ދިނުމަށްފަހު އަބާ ގެންދާނަމެވެ.\nވިޔަފާރިވެރިޔާ އެގޮތަށް އެއްބަސްވިއެވެ. އެހެންކަމުން އިބްނު ހުބައިރާ އޭނާގެ އަބާ ރަހުނުކުރުމަށްފަހު މޭބިސްކަދުރު ކޯޅި ހިފައިގެން މިސްކިތާ ދިމާއަށް ދުއްވައިގަތެވެ. އޭނާއަށް މިސްކިތަށް އާދެވުނުއިރު އިރުއޮއްސިއްޖެއެވެ. ދުނިޔެ މައްޗަށް އަނދިރިކަން ވެރިވާން ފަށައިފިއެވެ. އޭނާ އެންމެ ފުރަތަމަވެސް ވުޟޫކޮށްގެން މަޣްރިބްނަމާދު ކުރިއެވެ. ދެން މޭބިސްކަދުރު ކޯޅި ދޮވެލައިގެން ގޮސް ބަލިމީހާއަށް ދިނެވެ. މޭބިސްކަދުރު ކޯޅި ފެނުމުން ބަލިމީހާ ވަރަށް އުފާވިއެވެ. އަދި އެކޯޅި އެއްކޮށް ކައި ހުސްކޮށްލިއެވެ.\nއަދި ބުނަންފެށިއެވެ. [ﷲ އަށް ޙަމްދުހުއްޓެވެ. މަރުވުމުގެ ކުރިން މޭބިސްކަދުރު ކެއުމަށް ތިމަން ކުރަމުން އައި އުންމީދު އެކަލާނގެ ފުރިހަމަކޮށްދެއްވައިފިއެވެ. ހިތްފުރެންދެން މޭބިސްކަދުރު ކެއުމަށް ތިމަން ޝައުޤުވެރިވެގެން ހުންނަތާ އެތައް ދުވަހެއްވެއްޖެއެވެ. އެކަމަކު ފައިސާނެތުމުގެ ސަބަބުން އެކަން ނުވެ އޮތީއެވެ.] ދެން އިބްނު ހުބައިރާ އާއި ދިމާއަށް މޫނު އަނބުރާލުމަށްފަހު ބުނަންފެށިއެވެ. [ދަރިފުޅާއެވެ! ރަގަޅަށް އަޑުއަހާށެވެ! ހީވާގޮތުގައި ﷲ ތަޢާލާ، އަހަރެންގެ ކައިރިއަށް ތިބާ ފޮނުއްވާފައިވަނީ ރަޙުމަތެއްގެ ގޮތުގައެވެ. އަހަރެންގެ ކައިރީ އިށީންނާށެވެ! އެއީ މަރުވުމުގެ ކުރިން އަހަރެންގެ ޙަޔާތުގެ ވާހަކަ ތިބާއަށް ކިޔައިދިނުމަށްޓަކައެވެ. އަހަރެންނަށް އިޙްސާސްކުރެވޭ ގޮތުގައި މިއީ އަހަރެންގެ ޙަޔާތުގެ އެންމެ ފަހު ރެއެވެ.]\nއިބްނު ހުބައިރާ ބަލިމީހާގެ ކައިރީގައި އިށީނެވެ. ބަލިމީހާ އޭނާގެ ވާހަކަ ފެށިއެވެ. އަހަރެންނަކީ ޚުރާސާނުގެ މީހަކީމެވެ. ނަމަކީ އަޙްމަދެވެ. އަހުރެންނަކީ މުރޫ އޭ ކިޔުނު ރަށުގެ މަޝްހޫރު ވިޔަފާރިވެރިޔަކީމެވެ. އަހަރެންގެ ކޮއްކޮ މަޙްމޫދަކީވެސް އަހަރެން ފަދަ ވިޔަފާރިވެރިއެކެވެ. ގާތްގަނޑަކަށް މީގެ އެއްއަހަރު ކުރިން އަހަރެންނާ އަހަރެންގެ ކޮއްކޮ އާ ދެމީހުން ބަޣުދާދަށް ދަތުރެއްކުރުމަށް ގަސްތުކުރީމެވެ. އެއީ ބަޣްދާދުން ވިޔަފާރި މުދާ ގަނެގެން ގެނެސް މުރޫ ގައި ވިއްކުމަށެވެ. އޭރު ބަޣުދާދަށް ފުރަން ތައްޔާރުވެފައި ޤާފިލާއެއް އޮތެވެ. އަހަރެން، ބަޣުދާދަށް ވިއްކުމަށްޓަކައި ފުދޭވަރަކަށް ގިނަ މުދާވެސް ގަތީމެވެ. އެކަމަކު އަހަރެންގެ އަޚް މަޙުމޫދު ރަށަކުން އެއްވެސް އެއްޗެއް ނުގަނެއެވެ. އޭނާ އަތުގައި އެއްހާސް ދީނާރު ނަޤުދު ފައިސާ އޮތެވެ. އޭނާ ހަމުގެ ކީސާއަކަށް ދީނާރުތައް އަޅައި ރަގަޅަށް ބަންދުކުރުމަށްފަހު އެރައްކާތެރިކުރުމަށްޓަކައި އަހަރެންނާ ޙަވާލުކުރިއެވެ. އޭއީ އޭނާއަށްވުރެ އަހަރެން ޢުމުރުގެގޮތުން ބޮޑުވެފައި ވިސްނުމާ ބުއްދީގެގޮތުންވެސް ހުޝިޔާރުވީމައެވެ. އަހަރެންގެ އުނަގަނޑުގައި އެކީސާ ރަގަޅަށް ބަނދެ ރައްކާތެރިކުރީމެވެ.\nކޮންމެއަކަސް ޤާފިލާ ބަޣުދާދަށް ދިއުމަށްޓަކައި ފުރައިފިއެވެ. އެޤާފިލާގައި ވަރަށް ގިނަ މީހުން ދަތުރުކުރިއެވެ. ވިޔާފާރި މުދާވެސް ގިނަ ޢަދަދަކަށް ހުއްޓެވެ. ޤާފިލާގެ ޙިމާޔަތަށްޓަކައި ޒުވާނުންގެ ޖަމާޢަތެއް ވަކިން އޮތެވެ. އެމީހުން މެދުކެނޑުމެއްނެތި ޤާފިލާގެ ހަތަރުފަރާތުން، ޤާފިލާ ރައްކާތެރިކުރަމުން ގެންދިޔައެވެ. އެއީ ވަރަށް ދިގު ރާސްތާއެކެވެ. ނަމަވެސް އަހަރަމެންނަށް އެއްވެސް ނުރައްކަލެއް ދިމާނުވެ ބަޣުދާދާ ވަރަށް ކައިރިއަށް ދަތުރުކުރެވިއްޖެއެވެ. ބާކީ އޮތީ އެންމެ ދެމަންޒިލެވެ. އެހާހިސާބުން ފާރަވެރިންގެ ކުރިން ހުރި ހުޝިޔާރުކަން ގެއްލިއްޖެއެވެ. އެމީހުންގެ މަސައްކަތުގައި ފަރުވާކުޑަކުރަން ފެށިއެވެ.\nއެއީ އެއްދުވަހެއްގެ ޢަޞްރުފަހުގެ ވަގުތެކެވެ. ހަތިޔާރުއަޅައިގެން ތިބި ލުޓޭރުންތަކެއް އަހަރަމެންގެ ޤާފިލާއަށް ކުއްލިއަކަށް ޙަމަލަދިނެވެ. މިޙަމަލާ އައިލެއް ވަރުގަދަކަމާއި އަވަސްކަމުން އެއްވެސް މީހަކަށް އަތްފައި ހަލުވައިލާނެ ވަގުތެއްވެސްނުލިބުނެވެ. އެޙަމަލާގައި ޤާފިލާގެ ވަރަށް ގިނަ ބަޔަކު މަރުވެދިޔައެވެ. އެތައް ބަޔަކު ޒަޚަމްވިއެވެ. އަދި ލުޓޭރުންގެ ކަނޑިތަކުގެ މިޔައިން ސަލާމަތްވެގެން ފިލުމުގައިވެސް ބައެއް މީހުންނަށް ކާމިޔާބުލިބުނެވެ. ލުޓޭރުންތައް ޤާފިލާގެ މުދާކޮޅު ކަމާލުކޮށްލައިގެން އަވަހަށް ދުވެ ފިލައިފިއެވެ. އަހަރެންވެސް އޮތީ ވަރަށް ބޮޑަށް ޒަޚަމްވެފައެވެ. ހޭވެރިކަންވީއިރު ރޭވެއްޖެއެވެ.\nވަށައިގެން ތިބީ މަރުވެފައިވާ މީހުންނާ ޒަޚަމްވެފައިވާ އެތައް ބައެކެވެ. އަހަރެން، އަހަރެންގެ ހަށިގަނޑު ސަމާލުކުރުވީމެވެ. އަދި އަހަރެންގެ އަޚް މަޙްމޫދު ހޯދުމުގެ މަސައްކަތްފެށީމެވެ. ނަމަވެސް މަރުވެފައިވާ މީހުންގެ ތެރެއަކުންވެސް ޒަޚަމީންގެ ތެރެއަކުންވެސް އޭނާއެއް ނުފެނުނެވެ. އަހަރެން ހީކުރީ އޭނާ ފިލައިގެން ބަޣުދާދަށް ދިޔައީ ކަމުގައެވެ. އަހަރެންގެ ޒަޚަމް ފުދޭވަރަކަށް ފުނެވެ. އެމަގުން ދަތުރުކުރި އެހެން ޤާފިލާއަކާ އެކު އަހަރެން ބަޣުދާދަށް ދަތުރުކުރީމެވެ. އަދި އެތާހުރެ ޒަޚަމަށް ބޭސްކުރަން ފެށީމެވެ. އަހަރެން ގެނައި ހުރިހާ މުދަލެއްވަނީ ފޭރެވިފައެވެ. ނަމަވެސް މަޙްމޫދު އަމާނަތެއްގެ ގޮތުގައި އަހަރެންނާ ޙަވާލުކުރި އެއްހާސް ދީނާރު އަހަރެންގެ އަތުގައި އޮތެވެ. އަދި އެނޫން ފައިސާކޮޅެއްވެސް ޖީބުގައި ހުއްޓެވެ. އެއިން އެއްބައި ޚަރަދުވީ ފަރުވާއަށެވެ. އަނެއްބައި ކެއުންބުއިމަށް ޚަރަދުވެ ހުސްވީއެވެ. އެއަށްފަހު މީހުންނަށް މަޖޫރީކޮށްދީގެން ލިބޭ އެއްޗަކުން ވަގުތުތައް ހޭދަކުރީމެވެ.\nއެދުވަސްތަކުގައި އަހަރެންގެ ކޮއްކޮ މަޙްމޫދު ހޯދުމަށް ނުހަނު ހިތްވަރާއެކު މަސައްކަތްކުރީމެވެ. ނަމަވެސް އެއްވެސްތާކުން އޭނާއެއް ނުފެނުނެވެ. މިއަދުވެސް މަޙްމޫދު، ޙަވާލުކުރި ދީނާރުތައް ހަމަ އެކީސާގައި އަހަރެންގެ އަތުގައި އެބަހުއްޓެވެ. އަހަރެންނަށް ހީވަނީ މިރޭ އަހަރެން މަރުވާނެހެންނެވެ. ދެކޭށެވެ! އަހަރެން މަރުވެއްޖެނަމަ ކަށުކަމާކެމީގެ ކަންތައްކުރުމަށްފަހު މިތާގައި އަހަރެން ވަޅުލާށެވެ! އަދި ދީނާރު ކީސާ ތިބާ ނަގާށެވެ! ތިމަންގެ އަޚާ ފެނޭތޯ މަސައްކަތްކުރާށެވެ! ފެނިއްޖެނަމަ ދީނާރުތައް އޭނާ އާ ޙަވާލުކުރާށެވެ. ނުފެނިއްޖެނަމަ ތިބާ ބޭނުންތާކަށް ދީނާރުތައް ޚަރަދުކުރާށެވެ.\nއިބްނު ހުބައިރާ އޭނާގެ ވާހަކަ ބަޔާންކުރަމުން ބުނެފައިވެއެވެ. ތިމަން އެރޭ ނިދީ އޭނާ ކައިރީގައެވެ. ރޭގަނޑު އޭނާގެ ޙާލު ވަރަށް ގޯސްވިއެވެ. ތިމަންނާއަށް ޝަހާދަތުގެ ދެކަލިމަ އާއި އެހެނިހެން ޒިކުރުތަކުގެ އަޑުއިވުނެވެ. ދެން މަޑުމަޑުން އެއަޑުތައް މަޑުވަމުން މަދުވަމުން ދިޔައެވެ. އެންމެފަހުން އޭނާގެ އަޑު އެއްކޮށް ކެނޑުނެވެ. ތިމަން އޭނާގެ ވައިނޮޅީގައި އަތް ބޭއްވީމެވެ. އޭރު އޭނާވަނީ އަބަދަށްޓަކައި މިދުނިޔެއާ އަލްވަދާޢު ކިޔައިފައެވެ. ތިމަން ކަށުކަމާކެމީގެ ކަންތައް ފުރިހަމަކޮށް ކަށުނަމާދުކުރުމަށްފަހު އޭނާ ވަޅުލީމެވެ. ދެން ދީނާރުބޮނޑި ހިފައިގެން ދަތުރަށް ފެށީމެވެ. ނަމަވެސް މިހާރު ތިމަންގެ މިސްރާބު ހުރީ އައްދޫރުގެ ބަދަލުގައި އަނެއްކާވެސް ބަޣްދާދާ ދިމާއަށެވެ.\nތިމަންގެ ޖީބުގައި މިހާރު އެއްހާސް ދީނާރު އެބައޮތެވެ. އެންމެ ފުރަތަމަވެސް ތިމަން ދިޔައީ މޭބިސްކަދުރު ގަތް ފިހާރައަށެވެ. އެއްދީނާރު ސޭޓު އަތަށް ދިނީމެވެ. އޭނާ އެއިން ބައި ދިރުހަމް ނެގުމަށްފަހު ތިމަންގެ އަބާ ތިމަންނައަށް އަނބުރައި ދިނެވެ. ދެން ތިމަން ދިޔައީ ދިޖްލަތު ކޯރުގެ އައްސޭރިއަށެވެ. އޭތާނގައި ފައިސާދިނުމުން ކޯރުގެ އެއްފަރާތުން އަނެއްފަރާތައް ދަތުވެރީން ގެންގޮސްދޭ ބޮއްކުރާތަކެއް ހުއްޓެވެ. ތިމަން އެތަނުން ބޮއްކުރައަކަށް އެރީމެވެ. އެދަތުރުގެ ދިގުމިނަކީ ގާތްގަނޑަކަށް ބައި ގަޑިއިރެވެ. އެހެންކަމުން ވަގުތު ކުރުކޮށްލުމުގެ ގޮތުން ބޮއްކުރާ ދުއްވަން އިން މީހާ އާއި ވާހަކަދައްކަން ފެށީމެވެ. ވާހަކަ ދެއްކުމުގެ ތެރޭގައި ތިމަންނާއަށް ފާހަގަވީކަމަކީ އޭނާގެ ބަހުރުވަ ބަޣްދާދުގެ ރައްވެހީންގެ ބަހުރުވަ އާއި ތަފާތުކަމެވެ. އެހެންވެ ތިމަން އޭނާ އާއި ސުވާލުކުރީމެވެ. [ކަލެއަކީ ކޮން ރަށެއްގެ މީހެއް ހެއްޔެވެ؟] އޭނާ ބުންޏެވެ. [ޚުރާސާނުގެ މީހަކީމެވެ.] ތިމަން ސުވާލުކުރީމެވެ. [ކަލޭގެ ނަމަކީ ކޮބައިހެއްޔެވެ؟] އޭނާ ބުންޏެވެ. [މަޙްމޫދެވެ.] ތިމަން ސުވާލުކުރީމެވެ. [ކަލެއަށް ބަޣުދާދަށް އާދެވުނީ ކިހެނެއް ހެއްޔެވެ؟] އޭނާ ބުންޏެވެ. [އެއީ ދިގު ވާހަކައެކެވެ. އެކަމަކާ ކަލެއަށް ކީއްހެއްޔެވެ؟] ތިމަން ހުވައިކޮށްފައި އެނާއަށް ބުނީމެވެ. [ކޮންމެހެންވެސް އެވާހަކަ އަހަންނަށް ކިޔައިދޭންޖެހޭނެއެވެ. ކުރުކުރުކޮށް ނަމަވެސް ވަރިހަމައެވެ. އެކަމަކު ކިޔައިދޭށެވެ.]\nއޭނާ ވާހަކަ ކިޔައިދޭން ފެށިއެވެ. [އަހަރެންނަކީ މުރޫގެ ވިޔަފާރިވެރިޔަކީމެވެ. އަހަރެންގެ ބޭބެ އަޙުމަދަކީވެސް ވިޔަފާރިވެރިއެކެވެ. އެއްފަހަރަކު އަހަރަމެން ދެ އަޚުން ބަޣުދާދަށް ދަތުރެއް ކުރުމަށް ގަސްތުކުރީމެވެ. އެއީ ބަޣުދާދުން މުދާގަނެގެން ގެނެސް ރަށަށް ވިއްކުމަށެވެ. އަހަރެންގެ އަތުގައި އެއްހާސް ދީނާރުއޮތެވެ. އަހަރެން އެދީނާރުތައް ކީސާއަކަށް އަޅައި ބަންދުކުރުމަށްފަހު ރައްކާކުރުމަށްޓަކައި ބޭބެ އާއި ހަވާލުކުރީމެވެ. އޭރު ޤާފިލާއެއް ބަޣްދާދަށް ފުރަނީއެވެ. އަހަރަމެންވެސް އެޤާފިލާގައި ބައިވެރިވީމެވެ. ދަތުރުކުރަމުން އައިސް ބަޣުދާދާ ވަރަށް ކައިރިވެފައިވަނިކޮށް ކުއްލިއަކަށް ޑާކޫންގެ ބަޔަކު ޤާފިލާއަށް ޙަމަލަދިނެވެ. ޤާފިލާގެ ވަރަށް ގިނަ މީހުން މަރުވެ، އެތައް ބަޔަކު ޒަޚަމްވިއެވެ. ނަމަވެސް އަހަރެން ދަނޑިވަޅު ބަލާފައި ފިލީމެވެ.]\nޖެހިގެން އައި ދުވަހު އަހަރެން، އެ ޤަތުލުގާހަށް ދިޔައީމެވެ. މަރުވެފައިވާ ހަށިތައް އުކާލެވިފައި ހުއްޓެވެ. ޒަޚަމީންގެ ވޭނީ ކުކުރުމާއި ރުއިމުގެ އަޑު އިވިއިވި ހުއްޓެވެ. މަރުވެފައިވާ މީހުންނާ ޒަޚަމީންގެ ތެރެއިން ބޭބެ ފެނޭތޯ ވަރަށް ހޯދައި ބެލީމެވެ. ނަމަވެސް ނުފެނުނެވެ. އަހަރެންނަށް ޤަބޫލުކުރެވުނީ އެއްހާސް ދީނާރު އޭނާގެ ހިތް އީމާންކަމުން މަޙުރޫމުކުރީކަމަށެވެ. ބޭބެ އެފަދައިން ޢަމަލުކޮށްފާނެކަމަކަށް ފަހަރެއްގައިވެސް އަހަރެން ހީއެއްނުކުރަމެވެ. އަހަރެން އިންތިހާއަށް ދެރަވެ ކަންބޮޑުވިއެވެ. އަހަރެންގެ ހުރިހާ އެއްޗެއްވަނީ ގެއްލި ފޭރެވިފައެވެ. ފަޤީރުކަން އައިސް އަހަރެން ވަށައިލިއެވެ. ބަޣުދާދުންވެސް ބޭބެ ފެނޭތޯ ވަރަށް ހޯދީމެވެ. ނަމަވެސް އޭނާގެ ހިލަމެއްނުވިއެވެ. އެއްދުވަހަކު ކަންބޮޑުވެ ހަދާނެގޮތް ހުސްވެގެންވާ ޙާލު މިކޯރުގެ އައްސޭރީގައި އިށީނދެގެން އިނީމެވެ. އެހެން އިންތަން މިބޮއްކުރާގެ ވެރިމީހާއަށް ފެނިގެން އަހަރެންގެ މައްޗަށް އޭނާގެ ހިތުގައި ރަޙުމް އުފެދިގެން އައިސް އަހަރެން ގާތުގައި އިށީނެވެ. އަދި އަހަރެންގެ ހިތް ހަމަޖައްސައިދެވޭތޯ މަސައްކަތްކުރަންފެށިއެވެ. އަހަރެންގެ ޙާލު އޮޅުންފިލުވިއެވެ. އަހަރެންގެ ހިތާމަވެރި ހިތްދަތި ވާހަކަ އޭނާއަށް ކިޔައިދީނީމެވެ.\nއޭނާ ބުންޏެވެ. [ކަލޭ، އަހަރެންގެ ކައިރީ މަސައްކަތްކުރަންވީނޫން ހެއްޔެވެ؟ މިއޮތީ އަހަރެންގެ ބޮއްކުރައެވެ. އަހަރެން މިހާރު މިވަނީ މުސްކުޅިވެފައެވެ. އަތްފައިގެ ބާރު ދެރަވެފައެވެ. އެއްވެސް ފިރިހެން ދަރިއަކު ނެތެވެ. މިކަން ކުރެވޭނީ ކަލޭފަދަ ޞިއްޙަތު ރަގަޅު ގައިބާރު ހުރި މީހަކަށެވެ.] އެހެންކަމުން އަހަރެން އޭނާގެ ކައިރީ މަސައްކަތްކުރަން ފެށީމެވެ. އަހަރެންގެ މަސައްކަތާއި އަމާނަތްތެރިކަމުން އަސަރުކޮށްގެން އޭނާގެ ހުރި ހަމައެކަނި އަންހެން ދަރިފުޅުގެ ކައިވެނި އަހަރެންނާ ކޮށްދިނެވެ. އަދި އަހަރެން އެގޭގައި ދިރިއުޅެން ފެށީމެވެ. ދެތިން މަސް ވީތަނާ އަންހެނުންގެ ބައްޕަ މަރުވެއްޖެއެވެ.\nއިބްނު ހުބައިރާ ބަޔާންކުރެއެވެ. ތިމަން އެދީނާރު ކީސާގެ ސިފަ ކިޔައިދިނުމަށް އެދުނީމެވެ. އޭނާ އޭގެ ސިފަތައް ކިޔައިދިނެވެ. އެއީ ހަމަ ތިމަންގެ އަތުގައި އޮތް ދީނާރު ކީސާއެވެ. ދެން ފަހެ އޭގެ ވެރިޔަކީ ތިމަންގެ ކުރިމަތީގައި އިން މީހާކަން ޔަޤީންވީ ހިނދު، ތިމަން، އޭނާގެ ކުރިމަތީގައި އެކީސާ ބޭއްވީމެވެ. މަޙުމޫދަށް އެކީސާ ފެނުމާއެކު އުފަލުންގޮސް މަރުނުވީ ކިރިޔާއެވެ.\nއޭނާގެ ހޭވެރިކަން ފިލައިގެން ދާން ކައިރިވިއެވެ. ތިމަން އޭނާގެ ބޮލަށް ފެންއަޅަންފެށީމެއެވެ. ދެން އޭނާ ކުޑަކޮށް ހަމަޔަކަށް އެޅުމުން އަހަރެންނާ ސުވާލުކުރިއެވެ. [އެކަމަކު ކަލެއަށް ތިޔަ ކީސާ ލިބުނީ ކިހިނަކުން ކޮންތާކުން ހެއްޔެވެ؟] ތިމަން، އޭނާއަށް ހުރިހާ ވާހަކައެއް ކިޔައިދިނީމެވެ. އަދި ބުނީމެވެ. [ތިބާގެ ބޭބެ، ތިބާ ފެނޭތޯ މުޅި ބަޣުދާދުގައި އަތްފުނާއެޅިއެވެ. އޭނާގެ ހިތް ފަސާދަވެ ދީނާރުތައް ހިފައިގެން ފިލީކަމުގައި ތިބާއަށް ކުރެވުނު ހީއަކީ މުޅިން ކުށްހީއެކެވެ.] ކޮންމެއަކަސް\nދިނާރުތައް ލިބުމުން މަޙުމޫދު ހުރީ ވަރަށް އުފާވެފައެވެ. އޭނާ ތަކުރާރުކޮށް އެކީސާއަށް ބަލަމުން ގެންދިޔައެވެ. ދެން އޭނާ ދީނާރުތައް ގުނަންފެށިއެވެ. ނަމަވެސް އޭގައި އޮތީ ނުވަސަތޭކަ ނުވަދިހަ ނުވަ ދީނާރެވެ. މަދުވި އެއްދީނާރާ ބެހޭގޮތުން ތިމަން ބުނީމެވެ. [ތިމަން އެއިން ތިބާގެ ބޭބެއަށް މޭބިސްކަދުރު ގަތީއެވެ.] އޭނާ ބުންޏެވެ. [މައްސަލައެއްނެތެވެ.] އަދި އިތުރު ދިހަ ރަން ދީނާރު ފޮތި ނަގައި ތިމަންގެ އަތަށް ދިނެވެ. އަދި ތިމަންނާއަށް ވަރަށް ބޮޑަށް ޝުކުރު އަދާކުރިއެވެ.\nދެންފަހެ ތިމަންގެ އަތުގައި ޚަރަދުކުރާނެ ފައިސާވެސް ހުރުމާއެކު އަނެއްކާވެސް ބަޣުދާދުގައި މަޑުކޮށް، ވަޒީފާއެއްލިބޭތޯ މަސައްކަތްކުރުމަށް ގަސްތުކުރީމެވެ. ޖެހިގެން އައިދުވަހު އަނެއްކާވެސް ރަސްކަމުގެ ދަރުބާރަށްގޮސް ޚަބަރު ބަލައިލުމަށް ހިތަށްއެރިއެވެ. ފަހަރެއްގައި މިހާރު އެމީހުންނަށް ތިމަންގެ ބޭނުންޖެހިދާނެއެވެ. ތިމަން ދަރުބާރަށް ދިޔައީމެވެ. ތިމަން ފެނުމާއެކު އެމީހުން ބުންޏެވެ. [ތިބާ އުޅުނީ ކޮންތާކުހެއްޔެވެ؟ އަހަރެމެން މިދަނީ ތިބާ ހޯދަމުންނެވެ. ތިބާއަށް މިހާރު ވަޒީފާއެއް އެބައޮތެވެ.] މިފަދައިން މޭބިސްކަދުރު ކޯޅިއެއްގެ ސަބަބުން ދެވަނަ ފަހަރަށް ބަޣުދާދަށް އައުމުގެ ފުރުޞަތު އަހަރެންނަށް ލިބުނެވެ.\nވަރަށް އަވަހަށް މެދުކެނޑުމެއްނެތި ޝައުޤުވެރިކަމާއެކު ކުރި ހިތްވަރާއި މަސައްކަތުގެ ސަބަބުން ޚަލީފާ އަލް މުޤްތަފީ ލިއަމްރިﷲ ގެ ޚަޒާނާގެ އޮފްސަރުކަން ލިބިއްޖެއެވެ. އެއަށްފަހު ޚަލީފާގެ ސެކެޓްރީގެ މަޤާމުލިބުމާއެކު ޚަލީފާގެ އަރިހުގައި މަސައްކަތްކުރުމުގެ ފުރުޞަތު ލިބުނެވެ.\nޚަލީފާއަށް އަހަރެންގެ އަމާނަތާއި ލަޔާޤަތު ފެނުނު ހިނދު ހިޖުރައިން ފައްސަތޭކަ ސާޅީސް ހަތަރުވަނަ އަހަރު އޭނާގެ ވަޒީރުކަން ދެއްވިއެވެ. ދެން ޚަލީފާ އަވަހާރަވުމަށްފަހު އޭނާގެ ދަރިކަލުން މުސްތަންޖިދު ބިﷲ ގެ ޚިލާފަތުގައިވެސް އެމަޤާމުގައި ބެހެއްޓެވިއެވެ. ހިޖްރައިން ފައްސަތޭކަ ފަސްދޮޅަސް ވަނަ އަހަރު އިބްނު ހުބައިރާ އަވަހާރަވެއްޖައުމަށް ދާންދެން ވަޒީރުކަމުގެ މަޤާމުގައި ހުންނެވިއެވެ.\nވާހަކައިގެ އަޞްލުވަނީ شذرات الذهب في أخبار من الذهب ، المنتظم ابن الجوزي ، وفيات الأعيان 6/230 ، كتاب الذيل على طبقات الحنابلة 3/251-291 މިފޮތްތަކުގައެވެ. ތަރުޖަމާކުރުމުގައި އަޞްލަކަށް ބަލާފައިވާނީ ޢަބްދުލްމާލިކް މުޖާހިދް ލިޔުއްވާފައިވާ "ސުންހެރޭ އައުރާޤް" މިފޮތެވެ. މަސްދަރު: ދިއިސްލާމް.ކޮމް


India in ai meehehge athun2kilo ge drug athulaiganefi\nކަސްޓަމްއިން އަތުލައިގަތް މަސްތުވާތަކެތީގެ ބާވަތެއް ކަމަށްވާ ދެ ކިލޯގެ ހަޝިޝް އޮއިލް-- ފޮޓޯ- ކަސްޓަމް\nމިމަހު 20 ވަނަ ދުވަހު އިންޑިއާއިން ރާއްޖެއަށް އައި 24 އަހަރުގެ ދިވެހި ފިރިހެނެއްގެ އަތުން ދެ ކިލޯގެ މަސްތުވާތަކެތި ކަސްޓަމްއިން އަތުލައިގެންފި އެވެ.\nމޯލްޑިވްސް ކަސްޓަމް ސާވިސްއިން ބުނީ ރާއްޖެ އައި އެ މީހާގެ އަމަލުތަށް ހުރި ގޮތުން އޭނާ އާމެދު ޝައްކު ކުރެވިގެން ކަސްޓަމް އިން އޭނާގެ ލަގެޖްތަށް ބަލައި ފާސްކުރި ކަމަށެވެ. އަދި މިފާސް ކުރުމުގައި އޭނާގެ ލަގެޖު ތެރެއިން މަސްތުވާތަކެތި ކަމަށް ޝައްކުކުރެވޭ މުށި ކުލައިގެ ދިޔާ އެއްޗެއް ޕެކެޓެއްފައި ބަންދުކޮށްފައި ހުއްޓާ ފެނުނު ކަމަށެވެ.\nކަސްޓަމް އިން މިތަކެތި ތަހުލީލިކުރިއިރު ޕެކެޓެއްގައި ބަންދު ކޮށްފައި ހުރި މިތަކެތި މަސްތުވާތަކެތީގެ ބާވާތެއް ކަމަށްވާ ހަޝިޝް އޮއިލް އަސް ޕޮސިޓް ވެފައިވާ ކަމަށް ކަސްޓަމް އިން ވަނީ ބުނެފަ އެވެ. ކަސްޓަމް އިން ބުނީ ރާއްޖެ އައި އެމީހާއި، އެމީހާގެ ލެގެޖުން ފެނުނު މަސްތުވާތަކެތި މިހާރު ފުލުހުންނާ ހަވާލުކޮށް، ފުލުހުން އެމައްސަލަ މިހާރު ބަލަމުންދާ ކަމަށެވެ.\nކަސްޓަމް އިން ވަނީ މިމަހު 10 ވަނަ ދުވަހު ރާއްޖެ އެތެރެ ކުރަން އުޅުނު ބައިކިލޯގެ މަސްތުވާތަކެތި އަތުލައިގަނެފަ އެވެ. އަދި މިމަހު 17 ވަނަ ދުވަހު ކްރިއާ މެދުވެރިކޮށް ނެދަލެންޑުން ރާއްޖެ ގެނައި ތިން ޕާރްސަލަކުން މަސްތުވާތަކެތި އަތުލައި ގަނެފަ އެވެ.\nމޯލްޑިވްސް ޕޮލިސް ސާވިސް މަސްތުވާތަކެތި މޯލްޑިވްސް ކަސްޓަމްސް ސާވިސް + ކުށްކުރުން